
			הרהורי פתיחה

			בחיבור זה אני מבקש לעסוק במוטיב מוסרי מובהק, שהוא השתיקה כאתוס וכערך דתי בתקופת ימי הביניים ועל ספה של העת החדשה. חקר מוטיב כזה משתייך בראש ובראשונה לתחום של ספרות המוסר והדרוש, אך הוא מופיע גם בספרות התאולוגית. העיסוק במחקר בספרות המוסר והדרוש לא היה אינטנסיבי למדי, וההקשרים האיתנים שבינה לבין התאולוגיה עדיין זקוקים לבירורים מעמיקים, ולו בשל התפוצה הרחבה של ספרות המוסר והדרוש כפי שניתן לראות בכתבי יד ובדפוסים. עד היום הזה נדפסים ספרונים קצרים במעלת השתיקה, שנועדו להפצה ברבים (למשל מרדכי שלטר, ספר השתיקה), ויש כבר ספרון שהוקדש להשתקת הטלפונים הסלולריים בשעת התפילה (אהרן טיבי, ספר השתיקה מחייה). קודם שאדון בהשתלשלות ההיסטורית הרעיונית של מוטיב השתיקה בהגות היהודית בימי הביניים וברנסנס על פי הסוגות השונות של היצירה אידרש לדיון שיטתי בשתיקה כתופעה דתית, וכרכיב פנימי שלה. 

			העיסוק בהגות מבטא פלטפורמה של עומק, שהיא ביסודה רפלקטיבית. לכאורה יש צורך בהתנצלות: אם נרצה לבחון את מעמדה של השתיקה בחיים היהודיים בימי הביניים וברנסנס הסיפור העממי מספק לנו מידע ישיר מחתכים רחבים של הקהילה היהודית. והרי כמעט שאין לך סיפור ללא שתיקה במצבים שונים של איפוק, ספיגת עלבונות בדממה, שמירת סוד, ענווה וכן הלאה. ספרות ההנהגות נכנסת לקטנות של החיים הדתיים השגרתיים, וחושפת מחוות, דגשים ושלל צבעים, ובה בוודאי נוכחת השתיקה. סוגות אלה משקפות את פניה הרבים של הראליה עד לראשית העת החדשה. לעומת זאת ההגות הכתובה מספקת מידע המתייחס על פי רוב לאליטות הספורות. בכל הנוגע לענפים שונים של הגות היהודית הרי שהאוריינות קשרה לפחות בעקיפין את האליטות עם הציבור הרחב. ספרות המוסר והדרוש היא דוגמה לכך. אצל הרמב"ם, למשל, קשה להפריד באופן קשיח בין כתיבה מוסרית לכתיבה הגותית. על כן אבחן את המשמעויות הפילוסופיות, התאולוגיות והתאוסופיות של השתיקה ואת האופנים השונים שבהם צמחה והתפתחה לכדי מוטיב מובחן. אתנחם בעובדה, שבעולם הפוסטמודרני היטשטשה ההבחנה החד משמעית בין המרכז לשוליים, ובין ה"לייטמוטיב", המוטיב המרכזי, למוטיבים אחרים (דרידה למשל). שתיקה היא בוודאי מוטיב כזה.

			מטרתה של מסה זו להציג עושר רעיוני של מוטיב מובחן המתפרס לכיוונים רבים ומגוונים. כאמור, אין מדובר בלייטמוטיב, אולם גלגולו של מוטיב זה משקף השתלשלות וזרימה, המעידות על הדינמיקה התרבותית.

			*

			ראשיתו של חיבור זה במלחמת "חרבות ברזל". כותב שורות אלה, שלרוב הוא שופע רעיונות, שבח לאל, נדם. התגובה האינסטינקטיבית לנוכח השחתת צלם האלוהים הייתה שתיקה והתכנסות עצמית. נאלמתי דום. לא רציתי אף לחוות דעה או לכתוב מאמרים קצרים ואף לא פוסטים בפייסבוק. על מי שהורגל בכתיבה כביטוי נגזר אלם, והכתיבה הייתה מעין מאבק בגורל. שניים מילדיי ושלושה חתניי גויסו. שני חתנים שירתו בתוככי רצועת עזה באותה יחידת שריון. אחד מהם, כבן ארבעים, התבקש להיות בכוננות אך נאבק להשתלב כתותחן בצוות של טנק פעיל. בני הלוחם, שנפצע בשירות הסדיר כצנחן ושוחרר מהצבא, התנדב, התחייל מייד ואבטח יישוב נידח בגבעות השומרון. בנותיי, נשות המגויסים, היו אצלנו בשבוע הראשון במלואו ובכל שבת מתחילת המלחמה. המשמעות היא עשרה ילדים המתרוצצים בבית. שמחה וששון המדחיקים את החרדה. חרדה ללוחמים וחרדה לשלום החטופים.

			צפייה במשדרי החדשות והאקטואליה אך העמיקו את ערך השתיקה. "מומחים", אנשי ה"לשעבר", שלפחות מבחינה כרונולוגית היו בעמדות הנהגה באותה תקופה שהתגבש והתרקם המחדל העמוק, הרבו להג ללא כל עכבות. עצם האפשרות של רהב כזה נתנה טעם לשתיקה. היה בכך גם גוון של ענווה. אפסות האדם הזדקרה לא רק לנוכח השלמות האלוהית אלא לנוכח האדם עצמו. נחשפנו ליצורי אנוש שקיומם המלא היה שלילי. אנשים שכל עולמם, חלומותיהם ותקוותיהם היו לרצוח ולחלל את כבודם של יהודים כיהודים. חתכים ענקיים של אוכלוסייה התגייסו כדי להשמיד, להרוג ולאבד. ערכים מן הקראן ומהפילוסופיה המוסלמית, שעסקתי בה ופרסמתי עליה, נרמסו ונעלמו כלא היו. שנאה ודורסנות היו הקריטריונים היחידים של דרך החיים. המהפכה הכלכלית והחברתית הפרוגרסיבית שעברה על האוניברסיטאות בעשורים האחרונים חשפה את הצד המכוער שלה בסירוב של המוסדות היוקרתיים ביותר במערב לגנות גילויי שנאה כלפי יהודים. לא מצאתי תגובה אחרת למעט שתיקה.

			מלחמת קיום הופכת את היוצרות. היא יוצרת כאוס נפשי. ספרו של הרב חיים סבתו, "תיאום כוונות", נותן מבע נאמן לתחושת הגישוש באפלה. הכול יש בספר זה מלבד תיאום. לכאורה האסטרטגיה מיושמת שלב אחר שלב, ואף על פי כן הנפש מרוקנת.

			לנוכח המצב המורכב ללא נשוא נאבקתי עם עצמי בחירוף נפש לכתוב, לעיתים בהצלחה חלקית ולעיתים בכישלון מוחלט. הייתה זו שתיקה מאולצת. וליתר דיוק היא כסתה על מאבק פנימי שלא להניח לשתיקה כזו להתפשט לזירה הנפשית כולה. המאבק המשיך לשתיקה בעלת משמעות. ההתמודדות שלי נעשית דרך המקלדת. החלטתי לחשוב על השתיקה בעולם הדתי ולבחון את מקורותיה. כתיבה כתרפיה. אכתוב וירווח לי, השליתי את עצמי. הפירוק של תופעת השתיקה לגורמים והמעקב אחרי התבטאויותיה הרעיוניות אפשרו לי להשתקע בגופי החכמה, ובמיוחד החכמה המעשית, לאמור המוסר. 

			המפגש עם אנשי ימי הביניים וראשית העת החדשה, שמבחינתם המצוקה היא לחם יומם, שיקף כתיבה המרימה את האדם לעולמות עליונים. אפשר לראות בכך בריחה מהמציאות אך ניתן לפרש את המהלכים הרעיוניים כתחושה של חיים עם אלוהים על אף שהמציאות טופחת על פניהם. אני מקווה שהעיונים בתופעת השתיקה יסייעו לקורא כפי שהם סייעו לי. להתגבר בוודאי שאי אפשר. אבל לשאת את המשא בכבוד, באצילות, אפשר לפחות לנסות.

			*

			אני מודה לפרופ' אבי אלקיים על עינו הטובה ועל הערותיו. זהו לי הספר החמישי בהוצאת "אדרא", והאחד מתחרה במשנהו ביפי ההפקה והחוויה האסתטית שהיא מקנה.

		
	
			פרק ראשון:

			מבוא

			שתיקה היא מוטיב רווח ביותר במקרא ובספרות החכמים. בתולדות הדתות המערביות דיבור ושתיקה באים כאחד. דתות אלה, המיוסדות באופן ישיר על דבר האל, מחייבות את האדם המאזין לו בדממה. כשהאל מדבר האדם בהכרח שותק. גדולי הנביאים העזו להשיב לאל לאחר השתיקה, אך קטניהם לא אזרו עוז לעשות כן. שתיקה מבטאת אפוא את העמידה לפני האלוהים. השתיקה משקפת בדרך נוספת את העמידה, שכן הדיבור והלשון הם מתת אל ותוצאה של טובו. מבחינה זו שתיקה חושפת לעיתים את ההערכה העמוקה כלפי הדיבור האלוהי ולעיתים דווקא את ההתרסה לעומתו. 

			מוטיב השתיקה מאפיין נבואות, חזיונות, הנהגה מוסרית, תכונה רגשית וכן הלאה. לנבואות, לחזיונות ולספרות החכמה, דהיינו לקנון, היה אופי של פתגמים, משלים ומכתמים. ההתבטאות על השתיקה הייתה בדרך כלל קצרה ותמציתית. אף להתבטאויות מוסריות רבות של חז"ל יש אופי של אמרות קצרות, והדוגמה הקלסית היא מסכת אבות. בשל אופיים הספרותי והסגנוני לא יצרו מקורות אלה פילוסופיה ותאולוגיה של שתיקה. מבחינתם שתיקה היא דרך של חיים, ועל כן היא רצופה הוראות ממוקדות ותכליתיות. נוסף לכך, השתיקה הייתה כמעט תמיד תלוית הקשר (הימנעות מדיבור, תגובה של צער ואימה וכדומה), ולא מעלה בזכות עצמה. מצב זה לא היה יכול להשתנות אלא כאשר השתנתה הסוגה מהמכתם והמשל אל הדיון השיטתי. 

			עד להגות היהודית בימי הביניים לא היה דיון מרוכז ומובנה בשתיקה. אמנם חז"ל דנו לעיתים במשמעויות השתיקה, ולא רק בדרך של מכתמים קצרים. אולם הדיונים הללו היו בסגנון המדרשים ולא בדרך עיונית. דוגמה לכך היא הדיון בשתיקה של אהרן — בהנחה ש"וידם" (ויקרא י, ג) הוא מלשון דממה ושתיקה — לנוכח מות שני בניו במסכת זבחים (קטו ע"ב). השינוי בא כאשר הופיעה במאה העשירית סוגה חדשה, הפילוסופיה היהודית, שמיקדה דיונים שיטתיים בסוגיות שאינן הלכתיות במובהק, והתפרסה לסוגות ספרותיות שונות. מעתה האפוריזמים הוחלפו ברובם בדיונים דיסקורסיביים, אף כי עדיין היו אותם מכתמים ופתגמים נוכחים. מבחינה מסוימת הפתגמים והמשלים הקצרים נתפסו כשכבה קדומה בעלת סמכות של דורות קדומים. ואכן ההגות היהודית בימי הביניים נטלה על עצמה במובלע ליצור תאוריה של שתיקה. השינוי היה לא רק סגנוני. ברגע שההגות היהודית הכניסה את התאולוגיה השיטתית למסגרת הדיון הפכה השתיקה לרוויית משמעות. במקביל שתיקה כטכניקה אף היא עברה תהליך מסוים של התמסדות.

			אני מבקש להתחקות אחר התרקמות תאוריה זו של השתיקה בסוגות השונות שהתחברו בתקופת ימי הביניים. אוכל לעקוב אך ורק אחר מגמות מרכזיות, שכן אי אפשר למצות בחיבור אחד תופעה כה "מדוברת".

			שתיקה פסיבית ואקטיבית

			תאוריות של שתיקה כבר התנסחו בכתבי חוקרים מתחומים שונים.1 סביבת הדיון כאן היא דתית. נפתח בחיי היומיום: שתיקה היא היפעלות; אדם מגיב לגירויי הסביבה בשתיקה. שתיקה מתקשרת באופן מיידי לתגובה רגשית כגון מבוכה, חוסר אונים ועמידה בפני הלא צפוי.2 

			מהבחינה הדתית מופיע מצב כזה כאשר נוחתת על האדם בשורה רעה, ומלבד תגובת ההלם והזעזוע אין לו הסבר מניח את הדעת מדוע אלוהים אפשר את האירוע. הבשורות שניחתו על איוב, למשל, משקפות את התגובה הראשונית שהגיב, דהיינו השתיקה. לעיתים נלווית לשתיקה תחושה חריפה של החמצה. בחשיבה רפלקטיבית לאחר מעשה אפשר היה להתמודד ולהשיב, למשל צידוק הדין, אך בזמן האירוע המילים על פי רוב נעלמות. אדם נאלם דום. לעיתים השתיקה מבטאת אי הבנה ואף בלימה אלימה של החירות לדבר ולפעול, דהיינו עמידה בפני מצב הנראה אי־רציונלי ("שתוק כך עלה במחשבה לפני").3 בין כך ובין כך השתיקה נתפסת כביטוי של חולשה ואין אונים.4 

			שתיקה יכולה להיות גם מחווה של הסכמה (הביטוי המשפטי ההלכתי של שתיקה כזו כשהיא מודעת הוא "שתיקה כהודאה"5). אדם איננו מדבר מפני שאין לו מה להוסיף בעניין, והוא מקבל את המצב הנתון. לעיתים שתיקה כזו מעידה על התכנסות עצמית והצטנעות ותחושה של כבוד עמוק כלפי הדובר, והדוגמה התנאית והאמוראית לכך היא תלמיד היושב לפני רבו. 

			כמו כן שתיקה יכולה לבטא סיום מלאכה והשלמת פעולות, ולעיתים השתיקה התקשרה לשבת, שהיא סיום מלאכת הבריאה.6 אולם מצבים אלה מייצגים את השתיקה באופן חלקי ביותר. שתיקות כאלה הן דוגמאות לשתיקה פסיבית. עניינה מתמצה ביסוד השלילי, דהיינו הימנעות מדיבור ופינוי המרחב של השיח. 

			לעומת השתיקה הפסיבית ניתן לתאר שתיקה שאכנה אותה "אקטיבית",7 ושנקודת המוצא שלה היא מבחינת האדם יוזמה, עוצמה, ביטחון ושליטה עצמיים ומבחינת האקט עצמו היא מביעה מסר ואמירה. שאלה מופשטת היא, האם דיבור מתהווה מתוך שתיקה או שזו מוצאה מהדיבור. מה שברור הוא, ששתיקה "אקטיבית" איננה בהכרח ניגוד של דיבור, אלא היא תופעה בפני עצמה. שתיקה כזו מבטאת חוזקה אנושית, ועניינה הוא כפול, שלילי וחיובי. במה דברים אמורים?

			יש שתיקה אקטיבית שמטרתה "שלילית", כלומר היא נועדה להרחיק אדם ממכשלות ומטעויות שקשורות בדיבור, כגון דיבורי הבל, לשון הרע ורכילות. שתיקה שלילית יזומה נוגדת את הדיבור, אלא שיש בה תוספת של הכרעה אנושית מכוונת על היעדר הדיבור. השתיקה הופכת למעין סייג משולש: 

			(א)	מבחינה אישיותיות אדם שותק כדי שלא לחשוף צדדים שליליים באישיותו ובתוכניותיו. דוגמה לצדדים כאלה היא חוסר ידע או כושר ניתוחי לקוי. השתיקה מגנה על תדמיתו.

			(ב)	מבחינה חברתית אדם שותק כדי שלא לפגוע באחרים בלשונו. השתיקה ה"שלילית" נזכרה בספרות המוסר גם בהקשר של שמירת סוד, שהוא ערך נוסף בין אדם לחברו אך גם בין אדם לבין עצמו. אדם לא צריך לחשוף את סודותיו.

			(ג)	מבחינה דתית אדם שותק כדי לגדור עצמו מעבירה. הביטוי הדתי של שתיקה כזו מתבטא בהימנעות מדיבור בתפילה, בקבלת תענית דיבור וכדומה. או אז הופכת השתיקה ה"שלילית" לחלק מהריטואל. 

			לעיתים אנו מוצאים שתיקה אקטיבית המוערכת כפעילות פסולה וכחטא. שתיקה כזו מתבטאת במקרים שבהם צפוי האדם מבחינה ערכית או דתית לשאת את דברו אך הוא בוחר לשתוק. שתיקה פסולה היא הימנעות מדיבור נצרך ומוערך. הדוגמה המקראית הקלסית היא יונה הנביא שסירב לאיים על אנשי נינווה, וזו אף סוגיה הלכתית ערוכה של איסור "כובש נבואתו".8 דוגמה נוספת היא אדם המתעלם מהחיוב של הוכחת החוטא (ויקרא יט, יז). אדם כזה בוחר לשתוק, ושתיקה כזו מוערכת כחטא. הנה כי כן, לא רק הדיבור יכול להיות שלילי אלא גם השתיקה.

			ויש שתיקה אקטיבית שמטרתה היא "חיובית", כלומר אדם מייחס ערך לשתיקה עצמה. שתיקה אקטיבית "חיובית" איננה נוגדת את הדיבור אלא היא תופעה אחרת לחלוטין. שתיקה כזו איננה מתמצה ביוזמה של האדם, והיא לא נועדה רק למנוע מכשלות; שתיקה זו היא מעין אמירה ללא מילים, הבעה ומסר ללא דיבור. לשתיקה כזו יש נוכחות. לפי זה שתיקה מבטאת מתח, אווירה, אקלים רוחני, מחווה חברתית, מסר ואפילו סוג של קיום. שריל גלן אפיינה שתיקה "אקטיבית" כריק (emptiness) שאיננו היעדר והעלם (absence).9 היא הדגימה באפס המתמטי, שהוא אמנם מורה על ריק אך יש לו פונקציות משמעותיות כגון התחלת סדרות חשבוניות. שני מאפיינים לשתיקה ה"חיובית" במישור הדתי:

			(א)	השתיקה נעשית מתוך בחירה ויוזמה. מבחינה זו היא מתלכדת עם השתיקה האקטיבית ה"שלילית". זאת ועוד: הן השתיקה האקטיבית ה"שלילית" הן השתיקה האקטיבית ה"חיובית" נתפסות כרכיב של עבודת האלוהים. אלוהים מצפה מהאדם שישתוק.

			(ב)	הקניית משמעות וערך לשתיקה. ב"ערך" כוונתי לערכים המשתרעים במישורים שונים כגון מישורים מוסריים, חברתיים, אישיותיים, פילוסופיים ודתיים. 

			אציב כעת בשתי טבלאות שורה של ערכים הנתלים בשתיקה. הטבלה הראשונה פורסת ערכים שאמנם הדת משתמשת בהם לצרכיה אולם הם כשלעצמם אינם דתיים במובהק. הטבלה השנייה מציגה ערכים הצומחים בעיקר מתוך העולם הדתי:

			[א]

			במידה מסוימת אפשר לומר, שהדיון התלמודי האם "שתיקה כהודאה" נסב על המשמעות הפסיבית או האקטיבית של השתיקה. 

			אנו עוסקים כמובן בשתיקה האקטיבית ה"חיובית". השתיקה הפסיבית היא עניין בעיקר לפסיכולוגיה. כללי השתיקה האקטיבית ה"שלילית" כבר התפרטו באריכות בהלכות לשון הרע, בהתנהגות ההולמת בתפילה בציבור וכן הלאה. השתיקה ה"חיובית" היא תגובה אינטלקטואלית או מיסטית מחושבת, יש לה זיקה להתבוננות ולריכוז, והיא אמורה להקנות הישגים בתחומים שונים.11

			ההגות היהודית בימי הביניים וברנסנס התייחסה לשתיקה בשתי קומות. בקומה התחתונה היחס הוא תועלתני מבחינה זו שהוא יוצר אתוס של חיים איכותיים, מאוזנים ומוסריים. השכלתנות באותה תקופה החשיבה ביותר את החיים השלווים והבריאים כמצע הכרחי לרכישת המושכלות באופן מושלם. בקומה העליונה היחס הוא דתי. אם האינטרס העליון של האדם הוא לזכות בדבקות אינטלקטואלית או מיסטית אזי השתיקה הופכת לנדבך בתהליך ההשגה של דרגות אלה. על כן בספרות הביניימית ניתן לראות שני מישורים שונים של שתיקה: המישור האנושי והמישור האלוהי. במישור ראשון השתיקה היא של האדם ביחס לעצמו ולחברתו ובשני — השתיקה היא ביחס לאלוהות.

			שתיקת האדם

			כשהייתי ילד קטן, והייתי נושא קולי בשיר ללא הפסק, היה אבי ז"ל שואל אותי: "אתה מכיר את השיר שאתה שר"? הייתי כמובן מאליו עונה הן. והיה ממשיך: "אתה מכיר אותו היטב היטב"? בוודאי, עניתי בהחלטיות. ואז פסק: "נראה אם אתה יודע לשתוק אותו". צחקתי ונצרתי בזיכרוני. מאז נחרטה בליבי התובנה ששתיקה יכולה להיות סוג של התייחסות אקטיבית לפעולה הנתפסת באופן אינטואיטיבי כפסיבית. 

			לימים מצאתי שהשתיקה היא כלי חשוב בפסגת הדיונים של המחשבה הדתית על אלוהים. התפיסה הרווחת, המציגה את האל כמשולל תארים לחלוטין, שוללת את האפשרות לדבר עליו. השתיקה על אלוהים נעשית מתוך בחירה, ולא עוד אלא מתוך בחירה מושכלת שהיא תוצאה של דיונים אנליטיים נוקבים ויורדים עד התהום. רישומי התפיסה השלילית של התארים הם עתיקים ושורשיים, והם מעוגנים במקרא ובדברי התנאים והאמוראים. כמובן, היו גם תפיסות אחרות. אולם פעמים לא מעטות השתיקה ביחס לאלוהות היא כמעט אינסטינקטיבית. שתיקה מתוך בחירה וכוונה תחילה. בפילוסופיה הבודהיסטית השתיקה היא התגובה לשאלות על היקום, שאלות שאין עליהן תשובה (למשל, האם היקום נצחי ואינסופי או קצוב בזמן וסופי במרחב, האם הגוף ורוח החיים אחד הם או שמא גורמים שונים הם וכדומה).12

			באותה מידה השתיקה מבטאת ריכוז והתבודדות. או אז היא הופכת משיקול תאולוגי ופילוסופי לטכניקה תועלתנית אך גם דתית. נבחן את גורם הריכוז. השתיקה מאפשרת התבוננות פנימית והכרת רבדים של ה"אני" שלא היו ידועים קודם. כן חושפת השתיקה את הנוכחות האלוהית בנפש. שתיקה מאפשרת השתוות, איזון פנימי וכן הלאה. טכניקת השתיקה כריכוז חוזרת ונשנית בדתות השונות, מזרחיות כמערביות. ההתבודדות אף היא גורם פרישותי וסגפני המאפיין דתיות. התבודדות נגרמת או כהכשרה לדרגה דתית מסוימת, נניח נבואה, או כתוצאה מרצון האדם להקדיש את עצמו לאלוהות מבלי מונעים הקשורים בחיים הקולקטיביים והאורבניים. התבודדות בימי הביניים וברנסנס נעשית לרוב במדבריות ובמקומות שאין בהם יישוב. התבודדות כזו משמעה שתיקה מבחינה זו שהיסוד התקשורתי עם בני אדם איננו קיים. ההתבודדות מעוררת את השאלה, האם שתיקה נשפטת ונשקלת אך ורק ביחס לזולת. וכפי שציין חכם בן המאה השש עשרה, "כי שתיקה לא תאמר רק כאשר יהיה האדם בחברת אחרים שהם מדברים והוא שותק, שאם הוא יושב לבדו ואין איש עמו מדבר לא שייך שם שתיקה כלל".13 שאלה נוספת היא, האם שתיקה ביחס לבני אנוש מחייבת שתיקה ביחס לאלוהים? הרי המתבודד מדבר על פי רוב עם אלוהיו, בין שהוא חש שהוא נענה ובין שלאו. מהבחינה החברתית והתקשורתית זוהי שתיקה.

			למעשה השתיקה נוצקה לדפוס רגשי והבעתי רווח במחשבה הדתית. במה דברים אמורים? לעיתים נראים לנו רגשות או מצבים דתיים כתגובה בדיעבד לגירוי או למצב מסוים בשעה שהמחשבה הדתית עמלה להציג אותם כתהליך מחושב שהוא בגדר לכתחילה. למשל, תשובה נתפסת כמצב שבו אדם מגיב לחטא, למצב מוסרי ודתי ירוד וכן הלאה. אדם שאיננו חוטא איננו נזקק לכאורה לתשובה. המחשבה הדתית הקדישה מאמצים ניכרים כדי להציג את התשובה כתהליך שראוי שאדם יימצא בו לכתחילה, מבלי התייחסות לחטא כלשהו.14 דוגמה אחרת היא התפילה. ואכן תפילה נתפסת באופן מיידי כתגובה למצוקה ולצורך. אדם נקלע לצרה ומתפלל לאלוהים כדי שיחלץ אותו ממנה. אדם איננו יכול למלא את צרכיו החיוניים, ועל כן הוא פונה בתחינה שאלוהים יסייע לו. לעומת זאת המחשבה הדתית הציגה את התפילה כמצב לכתחילה, שבו התפילה היא מעין חוק טבעי של האדם או של נפשו. דגמים כאלה של מחשבה נמצאים למשל בהגותם של ר' יהודה הלוי, מהר"ל מפראג והרב אברהם יצחק הכהן קוק. תהליך דומה עברה השתיקה. אדם שותק מפני שאפסו המילים. הסתתמו בפניו דרכי הביטוי, ולכן הוא מגיב בשתיקה. האלם הוא בראש ובראשונה תגובה למצב שבו היוזמה והאקטיביות קורסים. ואולם המחשבה הדתית הפכה את השתיקה לא רק למצב אלא לדרך של תגובה. שתיקה יצאה מגדר הפסיביות והפכה ליוזמה, לפעילות ולערך. זרמים דתיים רבים במזרח ובמערב רואים בשתיקה טכניקה המבטאת את האתוס הרוחני ואת עבודת האלוהים שלהם.

			בהגות הדתית השתיקה הייתה רכיב של החוויה. לעיתים השתיקה היא איבוד המילים לנוכח הנשגב. או אז היא פתאומית ולא מתוכננת. כפי שציין הצופי א־שעראני, "מעמד הצפייה באמת הוא מעמד של תדהמה ואלם".15 ולעיתים השתיקה החווייתית היא מתוכננת. במקרה כזה ניתן להצביע על שלבים אחדים בחוויית השתיקה:

			לעיתים השתיקה נעשית מתוך טכניקה של מודעות ולעיתים החוויה מעידה על אובדן כושר הדיבור. פעמים שאובדן כזה נגרם מתוך כבוד ורוממות לנוכח גודל המצב וההתנסות בשמיימי ופעמים שהוא נגרם מתוך אימה אל מול האור המוחלט. חוויות כאלה מתועדות על פי רוב בכתבים הנוטים למיסטיקה.16 לכיוון כזה יש לשייך את הפרשנויות המיסטיות שנתלו במשפט הנודע החותם את המסכת הלוגית־פילוסופית של ויטגנשטיין, "מה שלא ניתן לדבר אודותיו, יש לעבור עליו בשתיקה".17

			שתיקת האל

			עד כה עסקנו בשתיקת האדם. בתאולוגיה של שלילת התארים הגיעה שתיקה זו עד להתייחסות לאלוהות. עסקנו בזיקה שבין שתיקה לרגש ולמצב הדתיים. ומה לגבי האל עצמו? באופן טבעי בדתות המערביות, שהן דתות ההתגלות, האל מדבר. אולם האם היה שלב טרם הדיבור? הרי באופן טבעי, במצב שקדם לבריאה היה האל בודד, ועל כן לא היה טעם בדיבור. וקיים אף דגם תאולוגי, שלפיו האל יצר את העולם בשל צורך אינהרטי שבו. רב סעדיה גאון טען, שצורך זה הוא הרעפת הטובה והחסד. אולם גם הדיבור עשוי להיות צורך, ואז הבריאה נועדה לשבור את השתיקה הקדמונית. אף כאן לא פסחה המחשבה הדתית על הפעילות האלוהית. המחשבה הדתית יצרה דגם של האל השותק. הציפייה היסודית היא, שכאשר המאמין נמצא בצרה האל צריך להגיב, ואם לא להתערב באופן פעיל לפחות להביע מודעות. אך האל נמנע מלדבר. 

			ההקשר הקרוב ביותר לדגם האל השותק היה סוגיית הצדקת האל (תאודיציה). ההנחה היסודית הייתה, שהרע הוא רכיב של החיים האנושיים והקוסמיים. המוות, החידלון, התפרקות האורגניזם בתהליכים פיסיקו־כימיים משקפים מעין "רע" הכרחי. רע כזה מעוגן בבריאה, בתוכנית הקוסמית הקדמונית, ועל כן הוא נסבל. לעיתים הוא אף רכיב שלא ניתן לקיים בלעדיו מערכת טבעית. אולם יש אירועים הנתפסים כ"רוע מוחלט" או "רוע בטהרתו". למשל מותו האכזרי של רבי עקיבא בידי הרומאים ובמישור החברתי והלאומי רדיפות, פרעות או אף שואה. שתיקת האל בשואה היא עובדה. האם הייתה כאן שתיקה פסיבית או שתיקה אקטיבית. כלומר האם אלוהים איננו מתערב בעולם לאחר שנברא, כפי שטענו למשל הרמב"ם ותלמידיו, ועל כן קיים רוע אנושי מוחלט; או שמא זוהי שתיקה אקטיבית. כלומר האם אלוהים נמנע במכוון מהתערבות מסיבות שונות.18 

			במחשבה הדתית האורתודוקסית, למשל, נמצא הסברים להימנעות מהתערבות אלוהית הנועצים אותה במודרנה, שסילקה את אלוהים מהמשחק והציבה במקומו את האדם. כביכול החליט האל האישי שהצבת האדם באמצע התרבות וההנהגה החברתית והפוליטית משנה את כללי המשחק, ועל כן הוא מקבל על עצמו במודע את הכללים החדשים. באופן פרדוקסלי אלוהים מקבל עליו את שלטון האדם, ומסתלק מהעולם. עולם ללא אלוהים גורר את שתיקת האלוהים ועל כן את הידרדרות העולם. זוהי שתיקה מכוונת ועתירת משמעות מבחינת המחשבה האורתודוקסית.

			דינמיקה

			מוטיבים לא מעטים בהגות היהודית עוברים תהליך שבו הם נעים מגורם אינסטרומנטלי לגורם סובסטנציאלי. המוטיב הופך להיות גורם עצמאי, ולעיתים גם סימבולי. דוגמה לכך היא המוסיקה, שנעה מכלי ומאמצעי לעבודת האלוהים, לייחודיות עם ישראל וכדומה לעבר תפיסתה כראי היקום והעולם האלוהי. או אז משקפת המוסיקה את מבנה המציאות ואת התהליכים העוברים עליה.19 

			תהליך דומה אירע גם לשתיקה, שבתחילה נתפסה כגורם אינסטרומנטלי מובהק, שמטרתו להיישיר את האדם ולסייג אותו מפני תהליכים שליליים כמו דיבורי הבל ולשון הרע. אולם היא הפכה גם לערך בפני עצמו כאשר היא נתפסת כריכוז וכהתבודדות. או אז השתיקה אינה אלא התבוננות בפנימיות, בדרגות העמוקות של הנפש, והתמזגות עימה. שתיקה הופכת לנסיגה פנימית המאפשרת בדרך כלל במחשבה הדתית להידבק במרחבים האלוהיים הנוכחים בצד הנסתר של ההוויה ושל הנפש. במקרה כזה השתיקה הופכת לדיספוזיציה המניחה למרחב האלוהי להיות דומיננטי. זאת ועוד: הפנייה אל הפנימיות היא מיניה וביה שתיקה, שכן דיבור הוא חיצוני. תפיסות המצדדות בהיסט אל הפנימי הן לרוב תפיסות מיסטיות, אך היו שכלתנים שהציגו בעקבות אריסטו את המחשבה כדיבור פנימי מאחר שהמחשבה נעשית באמצעות שפה. ומכאן השאלה האם דיבור פנימי עדיין נכלל בגדר שתיקה. שתיקה של הדיבור איננה מחייבת שתיקה של המחשבה. מכל מקום יש בידינו הבחנה בין שתיקה מדיבור בלבד לבין שתיקה גם מדיבור פנימי, לאמור מחשבה.

			התהליך מאינסטרומנטליות לעצמותיות איננו בהכרח כרונולוגי. לעיתים תהליך כזה נחשף מתוך אנליזה של השיח ושל הטקסטים הרלבנטיים. למשל בשעה שהשכלתנות היהודית בימי הביניים תופסת את השתיקה בתנועה מנוהג מוסרי לתפיסה (שלילית) של האלוהות הרי שהקבלה מראש רואה בהיבט העצמותי, וליתר דיוק בתהליכים הפנים אלוהיים, את המאפיין המרכזי של השתיקה. הקבלה לא דחתה את ההיבט האינסטרומנטלי. להיפך, היא העצימה אותו. אבל היא גילתה עניין עמוק בשתיקה כביטוי וכסמל למרחבים אלוהיים גנוזים.

			מתח

			לאחר הדיון הקצר שקדם במעמדה של השתיקה בהגות הדתית של ימי הביניים והרנסנס בכלל ובהגות היהודית בתקופה זו בפרט, ניכר שהשתיקה נמצאת במעמד מתוח. שתיקה נוכחת בהיבטים שונים של החיים הדתיים, היבטים שלא תמיד מתיישבים זה עם זה. שתיקה היא תופעה המתפרשת לגילויים שונים ומגוונים, וכמעט שניתן לראות בה תופעה דיאלקטית. התנועה של השתיקה נעשית בין קטבים שונים:

			
				
					[image: ]
				

			

			סוגות

			בכוונתי לעקוב אחרי התפתחות תפיסות השתיקה לפי סוגות ספרותיות (ז'אנרים). כל כך מפני שבניגוד למוטיבים מנחים כמו מוסיקה או אסטרולוגיה, שעל פיהם ניתן לכתוב את תולדות הרעיונות, שתיקה היא בראש ובראשונה פעילות (או אנטי־פעילות) מוסרית. לא מדובר במוטיב "ניטרלי" אלא ביוזמה שבמובהק היא צומחת מהמאמץ לקבוע כללי התנהגות נאותים. 

			לספרות המוסר כללים ומאפיינים משלה. זאב גריס טען, למשל, כי ספרות המוסר, שהייתה הפופולרית ביותר עד לעת החדשה, הכשירה את הקרקע לספרות ההנהגות.20 וכבר ציין יוסף דן, כי לספרות המוסר רציפות מאז המקרא.21 גישה זו נתמכת גם בהיבט הספרותי. כפי שנראה להלן ספרות המוסר ממשיכה להתנסח בחלקה בסגנון מקוצר ואפוריזמי כמו במקרא ובספרות חז"ל, ובעיקר בהשפעת הספרות המוסלמית ("אדב"). לעומת זאת ספרות הדרוש שונה לחלוטין מבחינה זו שאין בה רציפות של ממש. הספרות המדרשית שונה לחלוטין מאשר הדרשה של ימי הביניים. הדרשות הביניימיות מנוסחות כמונוגרפיות קצרות, שיש להן פתיחות וחתימות, והן עתירות מומנטים רטוריים. לעומת זאת הספרות המדרשית חסרה את המאפיינים הללו. אף שמתחברים מדרשים בימי הביניים הם לא מעצבים את פני הספרות המדרשית והדרשנית כשם שהמכתמים והפתגמים עיצבו את ספרות המוסר.

			עם זאת רוב ההוגים שעסקו בתורת המוסר עסקו גם בסוגות נוספות שיש להן השלכה על השתיקה, ועל כן הדיון בה יהיה שלם רק מתוך מניפה של סוגות. פתיחת הדיון תהיה בספרות המוסר, ומכאן ואילך אבחן סוגות נוספות המפרנסות את ספרות המוסר. השתיקה היא מוטיב העומד מאחורי סוגיות רבות. לעיתים דווקא משום היותו מובן מאליו הוא נבלע בדיונים האחרים. יתר על כן: ספרי מוסר לא מעטים מסתמכים על ערך השתיקה בלא להקדיש לו שער מיוחד. אך טבעי הוא, שישראל דוידזון, שאסף בשקידה פתגמים רבים מתקופת ימי הביניים, הקדיש באסופתו שער שלם לדיבור ולשתיקה.22 אני מתכוון לטעון טענות אלה ביחס לשתיקה בסוגות השונות:

			(1)	שתיקה בספרות ימי הביניים:

			(א)	ספרות המוסר עסקה בערך השתיקה בעיקר במובנו ה"שלילי", כלומר כערך החוסך את הליקויים שבדיבור קלוקל.

			(ב)	בזכות ספרות המוסר הפכה השתיקה לכלי בעבודת האלוהים.

			(ג)	הקבלה הציגה את השתיקה (גם) כביטוי קוסמי ואלוהי. בכך קידמה אותה מאמצעי למטרה בעלת ערך עצמאי.

			(ד)	ספרות הדרוש עיגנה את הדגם המוסרי של השתיקה באמצעים רטוריים. בכך העמיקה את ערך השתיקה בספרות המוסר.

			(2)	שתיקה בספרות שהתחברה בתקופת הרנסנס:

			(א)	מונוגרפיות החלו להציג דיון שיטתי בשתיקה.

			(ב)	ספרות המוסר הקבלית הציגה אף היא דיון שיטתי בשתיקה.

			נעבור כעת לבחינת שלבי הראשית של ההתייחסות לשתיקה בספרות המוסר, ולאחר מכן נדון בזרמים ההגותיים המגובשים.

			פרק שני:

			ספרות המוסר: (1) ראשיות

			בספרות המוסר אנו יכולים לראות את ההשתקפות של התפיסה האינסטרומנטלית של השתיקה. יש חיבורים שהתמקדו במעלת השתיקה והקדישו לה דיון או פרק ממוקדים, ויש שלא הקדישו לה שער מיוחד. כמו בשאר סוגיות כך אף בסוגיה המוסרית הייתה דמותו של הרמב"ם ציר מרכזי לדיונים שיבואו אחריו. ההוגים סברו בעקבותיו, כי השתיקה היא ערך שיש לו תרומה חשובה לאישיות המוסרית. 

			להלן נעקוב אחר התנועה בספרות המוסר באמצעות ניתוח תפיסת השתיקה במיוחד בשני חיבורים אנונימיים שהיו רבי השפעה, "מבחר הפנינים" ו"ארחות צדיקים". עם זאת אידרש לדיונים מוסריים שהופיעו גם בחיבורים פילוסופיים מובהקים, שכן ספרות המוסר איננה צומחת בחלל הריק. אמנם שמונה פרקים לרמב"ם, למשל, הם מעין מונוגרפיה מוסרית, אולם היא משובצת בפירוש המשנה, שהוא בראש ובראשונה חיבור פרשני הלכתי. על כן אצביע על ההתפתחות בספרות המוסר מתוך הקשרים רחבים יותר.

			שתיקה יחסית ומוחלטת

			רוב החיבורים של ההגות היהודית עסקו בדיבור ובשתיקה בצמידות. כלומר הם סברו שהשתיקה היא בראש ובראשונה שלילת הדיבור הדקונסטרוקטיבי ויכולת הריסון העצמי ולא בהכרח מעלה מוסרית בפני עצמה. בין כך ובין כך ספרות המוסר היהודית בימי הביניים ראתה בשתיקה כלי ולא מטרה בפני עצמה. אפשר לקרוא לכך על דרך השאלה "דגם אינטנציונלי" במובן זה שהדיבור נתפס כאובייקט. כלומר תמיד השתיקה היא שתיקה מדיבור או מאירוע אחר ולא שתיקה כשלעצמה. אדם איננו שותק בסתם. בספרות ההגות המוסרית הפסוק "אדם שותק" איננו שכיח. הפסוק הרלבנטי כמעט תמיד הוא "אדם שותק מ...". הוא שותק ממשהו, היכול להיות דיבורים בטלים, פטפוטים בעלמא, דיבורים ללא תכלית, דיבורים כמחוות חברתיות ללא משמעות אינטלקטואלית דהיינו ללא תרומה כלשהי לאידאל השכלתני, דיבורים פוגעניים וכן הלאה. ניתן להגדיר שתיקה ממשהו כ"שתיקה יחסית" במובן שהיא מתייחסת תמיד לדיבור כלשהו. אף בספרות המיסטית, שבה לשתיקה יש משמעות מעבר לשתיקה היחסית, הרי ששתיקה מתייחסת כמעט תמיד למעלת הדיבור הנעשה בלשון הקודש ובאותיות של כתבי ההתגלות. על פי רוב שתיקה בספרות ההגותית המוסרית איננה מצב שבו אדם שלם עם עצמו, מגיע לאיזון פנימי ומכיר את שכבותיו הנפשיות העמוקות ביותר. השתיקה בספרות המוסר היא סייג וגדר מפני הנזק של הדיבור הן במשמעות ה"חילונית" שלו, למשל השתקעות ורבלית בעסקי חולין ובצרכים חומריים, הן במשמעות הדתית כמו לשון הרע ורכילות. ואכן לעיתים הדיון על השתיקה זימן את האפשרות לעסוק בערך הדיבור בכלל ובדיבור שאיננו ראוי בפרט. סוגיה זו היא רחבה ביותר, והיא נוגעת ללב היחס שבין אדם לחברו. ספרות המוסר מפרטת בהרחבה את איסור הרכילות ולשון הרע, את החומרה שבהלבנת פנים, את הנזק שבליצנות וכדומה, כאשר השתיקה מונעת את כל אלה. הווי אומר, שהשתיקה היא בעצם עילה לדיון בדיבור ובהשלכות שלו על התחום של היחס לזולת.

			עם זאת יש תנועה מסוימת ביחס של ספרות המוסר לשתיקה, שאפשר להגדיר אותה כתהליך מפתיחות לסגירות. בשלבים הראשונים, כאשר ספרות המוסר נשענת על מקורות ה"אדב" הערביים, המשמעויות הנתלות בשתיקה הן רחבות, אף כי לא הגיעו לתפיסה הסובסטנציאלית, שבה השתיקה היא ערך עצמאי לחלוטין. אולם המשמעויות הרחבות הללו חורגות מהתפיסה האינסטרומנטלית של השתיקה, והן נושקות לעיתים לגבולות הסובסטנציאליים. עם זאת כאשר ספרות המוסר הופכת שיטתית יותר, והמקורות שעליהן היא מסתמכת הם בעיקר מקורות פנים יהודיים, אזי מצטמצמים גבולותיה, והיא הופכת בעיקר לכלי של הימנעות מדיבור. 

			השפעה

			בידוע שהמקורות המוסלמיים היו דומיננטיים יותר מבחינת ההשפעה על ההגות היהודית מאשר המקורות הנוצריים. לפחות באזכורים הגלויים התהדרו הוגים יהודים רבים מספור במקורות המוסלמיים ונקבו בשמות אומריהם וכותביהם בעוד שאזכורי ההוגים הנוצרים היו בודדים, ובשמם עוד פחות. אף היחס לשתיקה משקף קביעה זו. בהגות המוסלמית השתיקה הייתה בגדר מידה טובה ומומלצת, אך לא חוק מחייב. לעומת זאת בנורמה ובהגות הנוצריות השתיקה הייתה דרישה המעוגנת בחוקי הכנסייה.23 ובמקביל בעולם היהודי השתיקה הייתה לנוהל ולטכניקה מוערכת אך לא לחוק מחייב.

			כשם שאמרות ספרות החכמה וספרות התנאים והאמוראים עיצבו את ספרות המוסר בימי הביניים כך אף ספרות ה"אדב" המוסלמית. המשותף לכל הסוגות הללו, הוא שההוראות המוסריות נִתנו על פי רוב בפסקאות קצרות בנות משפט אחד או שניים. ניתן לומר שהדיבור והשתיקה תפסו מקום מרכזי בספרות זו. ואכן ספרות ה"אדב" הציגה את השתיקה כתכונה של האדם השקול, תכונה המאפיינת את האדם הדתי. לדידה השתיקה היא מאפיין של הפרישות, והיא מאפשרת לימוד והקשבה.24 קבצים כמו "מוסרי הפילוסופים" של חנין אבן אסחאק היו בעלי השפעה על עיצוב תורת המידות ועל עבודת האלוהים כאחד, והשתיקה היא גורם חשוב בשיח כזה. למשל "כנועם השתיקה — גדלה האימה".25 גם כאשר בוחנים את חתך האישיות המיתולוגית המייעצת לקורא מגלים תוצאה דומה. אילעי אלון בחן את המכתמים והפתגמים המיוחסים לסוקרטס, ושירטט את התועלות של השתיקה.26

			השתיקה הופיעה במיוחד בהגות שנטתה למיסטיקה כדוגמת כתביו המאוחרים של אבן סינא. הנרי קורבין כתב על היקום רווי הסמלים של אבן סינא, שהוא מיוסד על כך ש"הסמל הוא מתווך מפני שהוא בגדר שתיקה; הוא מדבר ואיננו מדבר; דווקא משום כך הוא מביע את מה שכשלעצמו איננו ניתן להבעה".27

			הצופיות אף היא הייתה בעלת השפעה עד כדי כך שר' יהודה הלוי והרמב"ם נאלצו לסייג מהיגררות אחרי דרכיה. כבר סהל א־תסתרי, צופי קדום, כתב "יהא דיבורכם זכירת האל, שתיקתכם והתכוונותכם — הגות, והתבוננותכם לקח".28 ובשמו הובא, כי "הדבר הראשון שמצווים על התלמיד הוא לעשות תשובה, כלומר שימיר את מעשיו המגונים במעשים טובים. לשם כך עליו לגזור על עצמו התבודדות ושתיקה".29 השתיקה הייתה כלי בעבודת האלוהים הצופית (הדרך המיוחדת, אלטריקה) שחתרה לפשטות, פרישות וצניעות.30 בשירתו של אלחלאג' השתיקה הייתה שלב פותח בדרכו של המיסטיקן להיטמעות באלוהות. "שְׁתִיקָה וּלְאַחֲרֶיהָ דְּמָמָה וּלְאַחֲרֶיהָ אִלְּמוּת".31

			חכמי הצופים ייחסו ערך רב לשייח (שיח'), שהוא המורה המכוון וראש המסדר. השייח מלמד את ההולך בדרך הצופים להיות כחומה בצורה נגד הפיתויים. אחד מההוגים שהשפיעו ביותר על ההגות היהודית היה אלגזאלי, שכתב בחיבורו הגדול והמשפיע "אחיא' עלום אלדין", כי חומה זו בנויה מארבע מעלות: בדידות, שתיקה, צום והימנעות משינה.32 הסיבות שהוא מנה לשתיקה היו בעיקר אינסטרומנטליות. כאשר אדם מתבודד, ומביאים לו אוכל כפעם בפעם, עליו להיזהר שלא לדבר עם השליח אלא במה שהכרחי בלבד. כל כך מפני שהדיבור מושך את הלב על חשבון ההתבוננות באלוהות.33 

			כשתיאר אלגזאלי את דרכו אל האמת פתח בשתיקה כתגובה. כאשר הבין שהוא צריך לשנות את דרכו ולבחור בדרך הצופית כתב בספרו האוטוביוגרפי, "ויסגור אללה את לשוני עד אשר נבצר ממני להורות ולוא גם פעם אחת למען היטיב לב הבאים לשומעני. לשוני לא הגתה מלה ולא יכולתי לה במאומה".34 מכאן הגיע לשתיקה כטכניקה מכוונת מלכתחילה. נוסף לכך גזאלי וצופים אחרים הציגו את השתיקה כתוצאה מאופייה של החוויה המיסטית, חוויית הדבקות וההתאחדות, שאיננה ניתנת לתיאור במילים.35 

			הצופים נדרשו לשתיקה גם בהקשר התאולוגי והתאוסופי. דוגמה לכך היא האלם ביחס לידיעת האל. אבו בכר אלכלאבאדי כתב בשם אבו בכר אלסבאכ, "כאשר האלוה ברא את השכל שאל אותו 'מי אני'? שתק (סכת) השכל".36 לבסוף הבחין השכל באל כאשר התנסה ב"אור האחדות האלוהית".37 לעיתים נתפסה שתיקה כמכוננת את המיסטיקה של השם. כתב הצופי אווחדודין כרמאני, שפעל בשלהי המאה השתיים עשרה:

			וְשׁוּב בְּאַהֲבָה, לֹא נוֹתָר מִגּוּפִי וְנַפְשִׁי אֶלָּא אַךְ וְרַק הַשֵּׁם

			פִּי נִסְגַּר וְנֶחְתַּם, וּמָה שֶׁנּוֹתַר מֵהַדִּבּוּר הוּא אַךְ וְרַק הַשֵּׁם

			רַק אֶתְמוֹל הַגיתִּי אֶת שְׁמוֹ [שֶׁל אַלְלָה], וְכָעֵת אֲנִי אֵינִי אֶלָּא הוּא [אַלְלָה], וּמָה שֶׁנּוֹתָר מִמֶּנִּי הוּא אַךְ וְרַק הַשֵּׁם.38

			כפי שנראה להלן השתיקה מעוגנת בחשיבות השפה ובשמות האלוהיים גם במיסטיקה היהודית בימי הביניים.

			כאמור אצל אלגזאלי השתיקה לא עמדה בפני עצמה אלא הייתה ענף של הריכוז וההתבודדות.39 משפחת הרמב"ם החרתה החזיקה אחריו. ר' דוד בן אברהם הנגיד האריך בכך שהמעלה הטובה היא לשתוק בשעה שאדם סופג עלבונות ומקבל על עצמו את הייסורים ברצון. כלומר תפיסתו היא סגפנית במובהק.40 דוגמה משקפת להשפעה הצופית אנו רואים בחיבורו של ר' דוד בן יהושע המימוני, שהביא בשם "חכם" אחד: "עשרה קבים חכמה, ותשעה נטלה שתיקה, והעשירי בהתרחקות מן הבריות".41 ר' דוד אף הצביע על ארבע המעלות של אלגזאלי, תוך כדי שהוא מייחס אותן למסורת היהודית. "ואמר צדיק אחד מצדיקי עמנו לא יגיע החסיד אל מדרגת החסידות אלא בארבע סגולות, ואלוה הן: רזון הבטן, נדודי שינה, שתיקה והתבודדות".42 באותה מידה ר' עובדיה מימוני ראה בשתיקה ביטוי של צמצום הדיבור להכרחי ולנצרך בלבד, ולאו דווקא דומייה מוחלטת.43 תפיסת ההתבודדות כריכוז הייתה רווחת בספרות היהודית בימי הביניים, ולעיתים השתיקה נתפסה כמו אצל אלגזאלי, דהיינו כמאפיין של ההתבודדות.44 הספרות הצופית עיגנה את חשיבות השתיקה כטכניקת מפתח בשלמות הדתית. הצופים נהגו להמעיט בדיבורם אף כי לא להימנע ממנו לחלוטין.45

			ספרות המוסר היהודית מושתתת על מונוגרפיות ועל כתבים פרשניים, למשל הספרות הפרשנית העשירה על מסכת אבות, ואף על ספרות הדרוש. כל אלה מציגים תפיסות ערוכות ומנוסחות היטב. אך באותה מידה היא מבוססת על פתגמים, אמרות ומשלים, ומבחינה זו היא המשך לספרות ה"אדב".

			"אדב" בשפה העברית

			אמרנו לעיל שהמשלים והפתגמים המוסריים נתפסו כמשקפים מעין שכבה קדומה ו"מקורית", ובעולם הדתי יש משמעות למקורות ראשוניים ועתיקים, שכן הם נתפסים כקרובים לעידן של התגלות מתמדת. לפי האמונה המסורתית נחשפה התגלות זו במקרא ונכחה בהיחבא או בגלוי בבתי המדרש של חכמים. מעניין שכבר המחבר הקדום ר' שבתאי דונולו (המאה העשירית) חתם את פירושו לספר יצירה, ספר חכמוני, בפתגם "ג' רעות ללשון: דבור הרבה, והמלשין, והמדבר אחד בפה ואחד בלב. ג' טובות ללשון: שתיקה, ושמירת הלשון, ודבור אמת".46 ואכן בתקופת ימי הביניים ניתן להצביע על תהליך כפול בפתגמים ובמשלים מוסריים:

			(א)	המכתמים נאספו בקבצים, והוצגו באופן שיטתי תוך מיון למידות מוסריות לצורך שימוש הלומדים והנגשת החומר.

			(ב)	המכתמים היו ליסוד הדיון המוסרי השיטתי, ולפחות לאילוסטרציות לדיון הזה. הסיבה נעוצה כאמור בהילת הקדומים שהייתה להם.

			הפתגמים הראשונים היו כמובן של ספרות החכמה ושל חז"ל, ובמקום זה מילאה מסכת אבות מקום חשוב. אבל בצידם הייתה גם ספרות האדב. קובץ מכתמים שהיה בעל נוכחות בהגות היהודית בימי הביניים בספרד ובאשכנז היה "מבחר הפנינים", שהיה מבוסס על ספרות האדב כפי שהראה רצהבי בהרחבה בדיונו היסודי על מקורותיו של החיבור.47 מבחר הפנינים הקדיש שער מיוחד למעלת השתיקה, וניכר שמחברו סבר שהשתיקה איננה רק היעדר דיבור. בשער השתיקה קיבץ המחבר והעורך אמרות שונות, שחלקן שב ומציג את אותם עקרונות אך בלשון אחרת. רוב היסודות האתיים והדתיים של תפיסת השתיקה מתנסחים בשער הרלבנטי. מהי מעלת השתיקה העולה מתוך שלל האמרות של מבחר הפנינים? הסגנון של אמרות ופתגמים מאפשר סיווג יעיל יותר של יתרונות השתיקה. וזהו המיפוי הראשוני העולה מתוך מבחר פנינים:

			(א)	מבחינה תועלתנית. שתיקה מקנה יתרונות וטובות לנוקט אותה: 

			(1)	שתיקה מונעת חרטה על דיבור ("כשאני מדבר אני מתחרט, וכשאיני מדבר לא אתחרט" [א]).48 

			(2)	שתיקה מונעת פגיעה בדובר, כלומר היא מקנה ביטחון אישי ("מה לי לדבר דבר שאם יסופר עלי יזיקני, ואם לא יסופר לא יועילני" [ד]).49 

			(ב)	מבחינת המידה הטובה. שתיקה נתפסת כמבטאת תכונות אישיותיות:

			(1)	שליטה עצמית ("כשאני מדבר דבר הוא מושל בי, וכשאיני מדבר לא אתחרט" [ב]; "ומי ששכלו יותר מדבריו יהיו דבריו לו" [יז]).50

			(2)	מידה ממוצעת. שתיקה מוחלטת איננה ראויה ("ועדיפת השכל על הדבור גנות"51 [טז]).

			(ג)	מבחינה דתית. שתיקה היא בגדר עבודת אלוהים, ומעלה רצון מלפניו: 

			(1)	שתיקה מבטאת ביטחון בישועה האלוהית ("הטוב שבעבודה השתיקה והיחול" [ט]).

			(2)	שתיקה מבטאת יראת אלוהים ("ברוב השתיקה יהיה המורא" [יא]).52

			(3)	שתיקה מבטאת הבחנה בגבולות ההכרה ("הדבור במה שלא יושג אולת").53

			(ד)	מבחינה תרפויטית. שתיקה עדיפה לאדם שדבק בו רבב מאשר הדיבור ("כשהמוסר תחסר הדבק בשתיקה" [יג]).

			הדיון של מבחר הפנינים מציג לפנינו את משרע ההיבטים של השתיקה. התנועה היא בין היתרונות שאינם דתיים לבין המעלה הדתית, ויש לה ביטויים אחדים: 

			(א)	שתיקה באנלוגיה למידות אחרות. מצד אחד ניצב המעמד ה"חילוני" שלה, בכך שהשתקן הוא בעל שליטה עצמית מוחלטת, וגם אם הוא שוגה, מועד וחוטא הרי ששתיקה נוספת תשיב אותו למעמדו הקודם. מבחינה מסוימת השתיקה מתפקדת כמו שלב עזיבת החטא של השב בתשובה. השותק מכיר במעשיו השליליים, שעל כן הוא איננו מדבר עליהם. מהצד השני ניצב המעמד הדתי של השתיקה, וכאן היא מתכתבת עם הענווה והצניעות, המעידות על התכנסות עצמית. השותק מבטא בכך את יראת האלוהים. יראה כזו איננה פחד, אלא היא מהלך מחושב של התכנסות עצמית לנוכח האלוהים. 

			(ב)	פנייה לעצמיות או לגורם טרנסצנדנטי. בצד ה"חילוני" השתיקה נחשפת כמהלך מחושב ותועלתני בעוד שבצד הדתי היא מבטאת אמונה עמוקה, ולמעשה תקווה וביטחון באל. לפי ההשוואה למקורות הערביים ה"יחול" רומז לאמונה המשיחית.

			(ג)	הדיבור מוצג כביכול כישות עצמאית השולטת באדם (ב 1). השתיקה מבחינה זו מונעת את העצמת הדיבור והפיכתו לדמוני. בצד ה"חילוני" נחשפת הבעייתיות של עצמאות הדיבור, וההתמודדות עמה היא השתיקה. בצד הדתי התפיסה שהדיבור הוא ישות עצמאית ניכרת במיוחד בקדושת השפה ובשמותיה.

			בעל מבחר הפנינים הציג את השתיקה כמעין ראי והשתקפות של מידות אחרות. השתקן נחשף כאדם בעל שיקול דעת, כאיש זהיר, כאדם היודע היכן להיות צנוע ולהתכנס בעצמו והיכן להתבלט וכן הלאה. 

			סודות

			בשלהי המאה האחת עשרה ובמאה השתיים עשרה הופיע סגנון כתיבה חדש אצל השכלתנים. סגנון כזה היה תוצאה של אקלים רעיוני, ולפיו אדם חכם איננו חושף את הידע שלו ברבים. החכם מדבר בחידות. הרמב"ם נתן לכך את הניסוח הקולע ביותר בהקדמה לפרק חלק, ובו הסתייע בשלמה המלך החכם באדם, שדיבר במשלים וחידות.54 הצנעה מחייבת שתיקה. השכלתן מסרב ביודעין ללמד את סודותיו ברבים. תפיסת השכלתנים הייתה, שהידע המדעי התאורטי, המציג את החוקיות של פעילות היקום, הוא ידע סודי. ובוודאי שפסגת הידע הזה, המטאפיסיקה והקיום האלוהי, הם תחומים סודיים. במסורת הסודות הזו החל ר' שלמה אבן גבירול, והמשיכו בה ר' יהודה הלוי, ר' אברהם אבן עזרא והרמב"ם, איש איש לפי דרכו.55 לכל אחד מהם היה סגנון שונה של הצנעה. ניכר שלא היה כאן רצף. אולם המכנה המשותף היה הצורך להסתיר סוגיות שנחשבו עמוקות. מבחינה זו החכם שתק. בוודאי כאשר עמד לנוכח הציבור הרחב, "ההמון", הוא נמנע מלדבר בסוגיות שהעסיקו אותו. זו הייתה תגובתו כאשר עמד מול קהילתו. אדם כזה שתק בכל הקשור לעיסוק במדעים. אבל הפזורה היהודית הייתה במצב שמפגש בין חכם לבין תלמידי חכמים לדיון במדעים היה נדיר. יהודים רבים חיו בעיירות קטנות, בספרד, בפרובנס, באיטליה, בביזנטיון, בתימן, בצפון אפריקה ובאשכנז. זו הסיבה גם לתופעת הנדידה של חכמים, שהייתה רווחת בימי הביניים. מכל מקום מאחר שהחכם לא עמד בפני קהילתו, הוא בחר לשקע את חוכמתו בטקסט, ועל מנת שלא יקראו בו כאלה שאינם ראויים הוא הצניע את הסודות בטקסט. 

			כאמור מדובר בסוג מסוים של שתיקה, המאפיינת שכלתנים במאות השתיים עשרה ועד למאה החמש עשרה, וכדאי לשים לב לתנועה שהתרחשה במישור המוסרי וההגותי. התפיסה הנוכחת בספרות האדב הייתה, שלא יגלה אדם את סודותיו. כמובן, לא מדובר בסודות מדעיים אלא בסודות אישיים. כך גם כתב ר' יהודה אבן תיבון בצוואתו לבנו:

			וְסוֹדְךָ אַל תְּגַלֶּה לַאֲחֵרִים

			וְשִׂים אֶת לִבְּךָ לוֹ56 לְבֵית אֲסוּרִים

			וְשִׂים אוֹהֲבִים בָּזֶה כְּנָכְרִים

			וְשׁוֹכֶבֶת בְּחֵיקְךָ כְּזָרִים57

			וְסוֹד אַחֵר לְאָדָם לֹא תְּגַלֶּה

			וְרָכִיל אַל תְּהִי הוֹלֵךְ לְכַלֵּהּ.58

			מגילוי סודות הקשורים למצבו האישי וכנראה גם הכלכלי של האדם התפתחה ההגות לסודות מדעיים הטעונים הסתרה מההמון. בין תרגומיו של אבן תיבון ניתן למצוא גם חיבור כמו ספר הכוזרי, שההצנעה שבו הופיעה כבר בשורותיו הראשונות ("והמשכילים יבינו"). אולם המודעות לשתיקה ביחס להרצאה המדעית ולמניעים הפוליטיים הופיעה בלשון העברית עם מפעלו של בנו של ר' יהודה, הוא ר' שמואל אבן תיבון, שתרגם את מורה הנבוכים, ושל ר' יהודה אלחריזי, שאף הוא תרגם את ספר המורה. 

			השכלתנות העניקה גוון ספרותי חדש לתפיסה הדתית היסודית, שמישורי קיום נעלים אינם יכולים להיות נושא לשיח, ועל כל פנים לא לשיח עממי. כך למשל ציין ר' יהודה מוסקאטו, דרשן בן הרנסנס, בסוגיה האזוטרית של עולם הבא, שהקב"ה כביכול הסתיר וכיסה אותה ב"בגד השתיקה".59

			*

			התחלות הדיון בשתיקה היו בעיקר במישור המוסרי החל ממכתמים וכלה בצוואות. ספרות ה"אדב" החלה בשלב המוסרי והתועלתני של השתיקה. היא הצביעה על היתרונות הרבים של השתיקה, ולאחר מכן הלבישה אותם גם בלבוש הדתי. מבחינה צורנית ניתן לומר שבשלב הראשוני הוצג מיפוי של השתיקה כתופעה מוסרית ודתית. בסופו קיבלה השתיקה גם מובן פוליטי במסגרת הספרות השכלתנית.

			בשלב הבא חדרה השתיקה למישור התאולוגי והמטאפיסי כפי שנראה בפרק להלן. שלב זה התרחש במאה השתיים עשרה, בדמותו הסוחפת של הרמב"ם.

			פרק שלישי:

			ספרות המוסר: (2) רמב"ם

			בשלהי תקופת הגאונים ייחס ר' נסים בן יעקב מקירואן את השתיקה בעיקר לאליטה האינטלקטואלית, ובכך אפשר לראות את הדיספוזיציה השכלתנית של ההגות הספרדית והפרובנסלית כפי שנראה להלן.60 אך מי שהתווה דרך בפני הדיונים המוסריים על השתיקה היה הרמב"ם. כמו בכל תחום כך אף בתחום המוסרי: ברגע שהופיע הרמב"ם הוא קבע מוקד התייחסות חדש. הפילוסופיה היהודית בימי הביניים נחלקת באופן גס לתקופה שעד לרמב"ם ומהרמב"ם ואילך. הרמב"ם קבע מדדים חדשים של כתיבה, סגנון ומקורות. הגותו של הרמב"ם קיבעה את התפיסה המדעית מכאן ואילך, ורק לאחר התגליות המדעיות החדשות השתנתה התמונה, ואף על פי כן נותר הרמב"ם ההוגה המרכזי. אף בדיון על השתיקה מתגלים גדלותו של הרמב"ם והסטנדרטים החדשים שהביאה. מכאן ואילך כמעט אין הגות מוסרית בנושא השתיקה שהתעלמה מתרומתו של הרמב"ם.

			פירוש המשנה

			בפירושו למסכת אבות א, טז [יח] הביא הרמב"ם מסורות אחדות על חלוקת הדיבור, באופן כזה שיוברר מעל לכל ספק על דרך האלימינציה שרק חלק קטן מתוכו הוא ראוי, מועיל ומוסרי. כלומר מה שהעסיק את הרמב"ם היה יותר הדיבור המותר, האסור והמיותר ופחות המניעה ממנו, דהיינו הדומייה. שתיקה לדידו מתבלטת כתוצאה הכרחית של חלוקת הדיבור. סוגיות שונות מעידות שעניינו המרכזי של הרמב"ם היה הדיבור. הרמב"ם דן באריכות על השירה המותרת לדעתו בניגוד לשירה אסורה, וטען שהקריטריון הוא התוכן ולא שפת השיר (ערבית או עברית). הוא אף נתן דעתו על הלכות לשון הרע. על כן השתיקה נגזרת מהדיבור.

			נפנה כעת לחלוקת הדיבור. על דברי המשנה "שמעון בנו [של רבן גמליאל] אומר כל ימי גדלתי בין החכמים ולא מצאתי לגוף טוב אלא שתיקה ולא המדרש הוא העיקר אלא המעשה וכל המרבה דברים מביא חטא" כתב הרמב"ם:

			נאמר בספרי המדות, כי אחד מן המתלמדים נראה מרבה בשתיקה, עד שלא היה מדבר אלא מעט מזער. ואמרו לו: מה סבת הפלגת שתיקתך? ואמר: בחנתי הדבור, ומצאתיו מתחלק לארבעה חלקים:

			החלק האחד — דבור שהוא כלו נזק מבלי תועלת [...] שאמירת זה שגעון גמור.

			והחלק השני — דבור שבו נזק מצד אחד ותועלת מצד אחר [...] וצריך להניח זה בגלל זה, ולא לדבר בזה החלק מן הדבור גם כן.

			והחלק השלישי — דבור שאין בו לא תועלת ולא נזק [...] אמר הרי הדבור בזה החלק גם כן למוֹתר אין תועלת בו.

			והחלק הרביעי — דבור שהוא כלו תועלת [...] ובזה ראוי לדבר [...]

			אמרו בעלי המדות: התבונן בזה האיש וחכמתו, שהוא חסר שלושה רבעים מהדבור, וזו חכמה שראוי להתחנך בה.61

			מסורת זו של "אדב", שהובאה בקובץ "מבחר הפנינים",62 ושנכנה אותה להלן "החלוקה המרובעת", הייתה בעלת השפעה חשובה בדיונים המוסריים בימי הביניים. כמעט שלא היה פרשן למסכת אבות שלא הביאה בפירוש למשנה יז בפרק הראשון. אחריה הביא הרמב"ם את חלוקת התורה ("חיוב התורה") כפי שנראה מייד, אולם חלוקה זו של ספרות האדב השפיעה אף יותר מאשר חלוקת התורה. פשטותה וישירותה הקנתה לה את עדיפותה. המסקנה הייתה, כי שתיקה משמעה שאדם יצמצם שלושה רבעים מדיבורו, וכפי שפתח הרמב"ם את פירושו בקביעה "שרוב הדבור מותרות וחטאים".63

			חלוקת התורה מבחינת הרמב"ם עדיפה, מפני שהיא מדקדקת יותר בגדרי הדיבור. הרמב"ם כתב, "ואני אומר, כי הדבור יתחלק לפי חיוב תורתנו לחמשה חלקים: מצווה, ואסור, ומאוס, ואהוב ומותר". להלן נכנה חלוקה זו "החלוקה המחומשת".

			כאשר הביא הרמב"ם דבר בשם דעתו האישית ("ואני אומר") הוא בדרך כלל חידד את הדעות שהיו לפניו. דוגמה קלסית היא סוגיית ההשגחה בחיבור מאוחר, מורה הנבוכים ג, יז (אולם שם הביא את דעת התורה, ואת דעתו כאלטרנטיבה אחרת לה, מה שאין כן פה). למעשה החלוקה המחומשת מפרטת יותר את המסורת של האדב שהביא הרמב"ם תוך כדי שהיא מחדדת את הדיבור שכולו תועלת.64 וכבר ר' מתתיה היצהרי, חכם ספרדי על ספה של המאה החמש עשרה, שם לב בפירושו על אתר לזיקה שבין שתי החלוקות שהציע הרמב"ם.65 טבלה זו משווה בין שתי החלוקות:

			
				
					[image: ]
				

			

			
				
					[image: ]
				

			

			בחלוקת האדב השתיקה מושגת באמצעות צמצום פורמלי של נושאי הדיבור (שלושה רבעים). בחלוקת התורה השתיקה מושגת גם על ידי מאמץ להפחית ככל האפשר בתחום החמישי, דהיינו הדיבור הנצרך והמותר ("ובזה החלק ישובח לאדם מעוט הדבור, ומן הרבוי בו יוזהר בספרי המוסר").66

			הרמב"ם: משנה תורה

			הלכות דעות במשנה תורה לרמב"ם הן מקור חשוב לחשיבה המוסרית של הנשר הגדול, ובמידה רבה הן ראי הדרך שעשתה תורת המוסר החל מהמכתמים והפתגמים אל הניסוח השיטתי והמשפטי. והנה ניסח הרמב"ם בסגנון הלכתי את מעלת השתיקה במשנה תורה ביחס לכל אדם, החכם ואיש ההמון:

			[ד] לעולם ירבה אדם בשתיקה ולא ידבר אלא או בדבר חכמה או בדברים שצריך להם לחיי גופו.67 אמרו על רב תלמיד רבינו הקדוש שלא שח שיחה בטלה כל ימיו,68 וזו היא שיחת רוב כל אדם. ואפילו בצרכי הגוף לא ירבה אדם דברים, ועל זה צוו חכמים ואמרו כל המרבה דברים מביא חטא,69 ואמרו לא מצאתי לגוף טוב אלא שתיקה,70 וכן בדברי תורה ובדברי חכמה יהיו דברי האדם71 מעטים ועניניהם מרובים, והוא שצוו חכמים ואמרו לעולם ישנה אדם לתלמידיו דרך קצרה,72 אבל אם היו הדברים מרובין והענין מועט הרי זו סכלות, ועל זה נאמר כי בא החלום ברוב ענין וקול כסיל ברוב דברים (קהלת ה, ב). 

			[ה] סייג לחכמה שתיקה,73 לפיכך לא ימהר להשיב ולא ירבה לדבר, וילמד לתלמידים בשובה ונחת בלא צעקה ובלא אריכות לשון, הוא שאמר שלמה דברי חכמים בנחת נשמעים (קהלת ט, יז).74

			הלכה ד בנויה במידה רבה על החלוקה של הדיבור המותר שהתפרטה בפירוש למסכת אבות. וזה עניינה:

			הרמב"ם כלל בשתיקה גם את קיצור הדיבור, כלומר סיגול טכניקות רטוריות של דיבור תמציתי.76 מבחינתו האיסור ולפחות ההסתייגות ביחס לריבוי הדיבור אינם חלים רק על דיבור שלילי אלא גם על דברי תורה. על כן אדם נדרש לסגל לעצמו טכניקות רטוריות של דחיסת חומר רב בדיבור מועט. בכך קבע הרמב"ם, ששתיקה היא ערך לא רק ביחס לדיבורי חול אלא גם לדברי תורה. השתיקה מתרחבת גם לקיצור הדיבור. את גישתו של הרמב"ם אימץ פרשן תלמודי ואיש מוסר כמו ר' יונה גירונדי, שכתב "שאין לאדם להרבות דברים בהלכה, אך שיתן מתון אל המחשבה, ויאמר דבריו במשקל, ולא ימהר אותם".77 התהוותה אפוא מסורת שהחילה את השתיקה גם ביחס לתחומים חיוביים.

			ראוי לציין, שבניגוד לסגנון הרווח במשנה תורה, המסתיר את מקורותיו, בדיון המוסרי שבהלכות דעות חשף הרמב"ם את המקורות. זאת ועוד: הוא התייחס למקורות התלמודיים כ"אדב". אחרי כל אמירה עקרונית צירף פתגם ומכתם מדברי חז"ל. מהלך כזה יכול לנבוע מסיבות אחדות:

			(א)	סוגה. לאור הספרות שהרמב"ם הכיר והעריך, וכבר נכתב חומר רב על מקורותיו של הרמב"ם, הוא רצה לחבר את הלכות דעות כמסכת מוסרית על פי מקורות אלה. לפחות מבחינה סגנונית בנוי הפרק כחיבור מוסרי טיפוסי. בספרות ה"אדב" מופיעים מקורות אותנטיים ופסוודו־אפיגרפיים, ועל כן גם הרמב"ם חיבר כך את הלכות דעות.

			(ב)	סמכות. מאחר שהדיון המוסרי איננו הולם את הדיון ההלכתי הקלסי המעוגן בספרות התלמודית ובספרות הגאונים, חש הרמב"ם שעליו להיות בקרקע בטוחה יותר מבחינת הגיבוי ההלכתי. הציטטות מעניקות גיבוי מסוים.

			(ג) 	סביבה ספרותית. אף סיווג הדיון המוסרי בחיבור משפטי עורר ככל הנראה ספקות אצל הרמב"ם, ועל כן הצדיק עצמו בפסקנות של חז"ל.

			הרמב"ם: מורה הנבוכים

			כן ניסח הרמב"ם בסגנון פילוסופי את מעלת השתיקה ביחס לשלילת התארים האלוהיים. וכבר בפרק נ מהחלק הראשון של המורה קבע הרמב"ם את הקביעה המפורסמת, שהאמנה או דעה (אעתקאד) איננה "הענין הנאמר בפה, אבל הענין המצויר בנפש". הרמב"ם אמנם כיוון למתוח ביקורת על הנוסחאות של התאולוגים המוסלמים ("כלאם") בסוגיית התארים. אולם השתיקה ביחס לאלוהות מבצבצת מתוך הדיון. ההשפעה של דברי הרמב"ם האלה ניכרת בעובדה ששכלתן מובהק בן המאה הארבע עשרה, ר' יוסף אבן כספי, פתח בהם פרק בצוואתו לבנו.78

			כדי להבין את גישתו של הרמב"ם יש להבהיר את מעמדו של פרק נט מן החלק הראשון של מורה הנבוכים בתוך פרקי התארים האלוהיים. הרמב"ם כתב בפרק זה על שלילת התארים, שזהו כביכול רגע נדיר של הסכמה בין פילוסופים, אנשי דת79 וכל בני האדם. הווי אומר שכולם סבורים שהשתיקה היא דרך תגובה יעילה לשלילה. אמנם לפילוסוף יש דרכי התמודדות מקצועיות עם השלילה, כדוגמת חלוקה למהות ומציאות, אנלוגיה80 וריבוי תארי השלילה,81 ובכך הוא עדיף על איש ההמון ועל איש הדת. אף על פי כן המכנה המשותף של השתיקה הולם את כל הפלגים. וכה כתב:

			וכאשר הרגיש כל אדם, שאי אפשר להגיע אל השגת מה שבכוחנו שנשיג כי אם בשלילה, והשלילה לא תודיע דבר מאמיתת הענין אשר נשלל ממנו הדבר אשר נשללהו — בארו בני אדם כולם, העוברים והבאים, שהאלוה ית' לא ישיגוהו השכלים, ולא ישיג מה הוא אלא הוא, ושהשגתו היא הלאות מתכלית השגתו. וכל הפילוסופים אומרים, נֻצחנו בנעימותו, ונעלם ממנו לחוזק הראותו, כמו שיעלם השמש מן העינים החלושים להשיגו.82 וכבר האריכו בזה במה שאין תועלת לשנותו הנה. והמפולג שנאמר בזה הענין, אמרו בתלים לך דומיה תהילה (תהלים סה, ב), פרושו השתיקה אצלך היא השבח. וזה המרצת דברים עצומה מאוד83 בזה הענין, שאנחנו כל דבר שנאמר אותו, שנכון בו הגדלה ושבח נמצא בו מעמס אחד בחוקו ית', ונשקיף בו קצת חסרון; אם כן, השתיקה יותר ראויה וההסתפקות בהשגת השכלים, כמו שצוו השלמים ואמרו אמרו בלבבכם על משכבכם ודומו סלה (שם ד, ה).84 

			הדיון של הרמב"ם במטאפיסיקה התאפיין בהנחת יסוד אנתרופולוגית ודתית, שהיא התשוקה של האדם למטאפיסיקה, וכבר עסקתי בכך בהרחבה במקום אחר.85 השיח המימוני מציג את עצם המשימה לתאר את האלוהות בתארים חיוביים כפיתוי. בדבריו מופיע אפילו גוון טרגי. כל העת אדם חותר להכיר את האל, והוא ניגף בפני המשימה הגדולה ממידותיו. והנה השתיקה היא הדרך להילחם בפיתוי. מבחינה מסוימת המלחמה מתנהלת על אותו מישור. הפיתוי למטאפיסיקה הוא יצרי, ועל כן הדרך להיאבק בו היא ריסון היצר, דהיינו שתיקה. למעשה הפיתוי הוא בגדר מאבק של היצר בשכל. לו היינו נגררים אחר השכל, השתיקה הייתה מובנת מאליה. "אלו הנחנו לשכלינו לבד לא אמרנום [התארים], לעולם ולא דברנו בדבר מהם".86

			הרמב"ם הקדיש מאמצים רבים, ספרותיים ופילוסופיים, על מנת למשוך את הסוגיה המופשטת של התארים לעבר התשוקה למטאפיסיקה, כלומר למרחב המוסרי. כדי להבהיר לקורא הנבון שמסגרת הדיון היא מוסרית, וכי השתיקה מהעיסוק בתארים היא תוצאה של מלחמת היצר, ציין הרמב"ם בטבורו של הדיון את האנלוגיה המוסרית: 

			וצריך שתתבונן ותאמר, אם היה לשון הרע והוצאת שם רע מרי עצום, כל שכן התרת הלשון בחוק האלוה ית' ותארו בתארים, יתעלה מהם, ולא אומר שהם מרי, אבל חרוף וגידוף בשגגה מן ההמון השומעים ומן הפתי ההוא האומר.87

			הפנייה למישור ההלכתי, דהיינו לשון הרע והוצאת שם רע, מאפשרת את הרציפות של מעלת השתיקה מהסביבה המוסרית לסביבה התאולוגית. השתיקה שבה אפוא לממדים של הימנעות מהדיבור שאיננו ראוי. הרמב"ם שיבץ את פרק נט בתוך פרקי התארים, שעניינם דיון טכני בחלוקות התארים כדי להוכיח את השלילה, על מנת להצביע על שיוכם של פרקים אלה למרחב המוסרי. 

			למעשה פרק נט ממשיך דיון אחר של הרמב"ם. הוא הרי הקשה מה ההבדל בין משה רבנו ושלמה החכם באדם לבין האדם הפשוט מבחינת ידיעת התארים, מאחר שהתוצאה היא שלילת התארים ולמעשה אפס. באותה מידה מתח הרמב"ם ביקורת מובלעת על המדענים ובראשם אריסטו, שלכאורה אין הבדל בינם לבין האדם הפשוט בסוגיה העומדת בראש המטאפיסיקה. מאחר שהדיון מוסט למישור המוסרי של מאבק ביצר, היתרון של הרמב"ם על אריסטו הוא בעמידה בפיתוי. אם מדובר בתחום המוסרי הרי שציוויי התורה המיוסדים על השתיקה משיגים בסופו של דבר את המטרה של הדברת התשוקה למטאפיסיקה והאיזון שלה.

			מבחינת ההיקף רוב הדיון המימוני בשתיקה היה מוסרי. הדיון המוסרי השתרבב לסוגיית התארים, והרמב"ם הקדיש פרק אחד לסוגיה זו. ואם הזכרנו את הממד המוסרי כדאי להעיר בקצרה על ההיבט הפילוסופי והפרשני. בפרק השביעי מהחלק השלישי עסק הרמב"ם ב"חשמל", ואימץ את דברי הבבלי בחגיגה יג ע"ב, "עתים חשות עתים ממללות". הרמב"ם פירש "חשות" כשתיקה, מלשון להחשות.88 החשמל מבטא את השכלים הנבדלים, וההיבט הפסיבי שלהם תואר כשתיקה. כבר פרשני הרמב"ם בימי הביניים עמלו על ההיבט הפסיבי והאקטיבי של השכלים הנבדלים. פירוש רווח היה, שלפי אבן סינא יש שתי פונקציות לכל שכל נבדל, והן הכרת סיבתו והכרת עצמו. הכרת הסיבה היא למעשה הכרת השכל הנבדל שמעליו, שממנו הוא נאצל. הסיבה היא אפוא נעלה מהמסובב, כלומר השכל עצמו, ומבחינה זו אפשר לתאר את הנבדל בשתיקה. נמצאנו למדים, שהשתיקה סייעה לרמב"ם להציג מבחינה סמלית את השכלים הנבדלים, תחום שהוא קשה או לעיתים גם בלתי אפשרי להשגה, ובמידה רבה נחשב בהגות השכלתנית כפסגת ההשגה.

			אולי כדאי להזכיר לסיום את המורה ג, לב, שבו הציג הרמב"ם את ההנמקה הנודעת לעבודת הקורבנות. בפרק זה טען, כי התורה מכוונת את האדם לעבודת אלוהים רוחנית, כלומר לעבודה של התבוננות והשגה. לפיכך היא מצמצמת את סוגי הקורבנות, מקום הקרבתם וזמן ההקרבה. האם הדיבור נכלל במטרה הספיריטואלית על עבודת האלוהים? ודאי שההשגה היא היעד המרכזי של הדרך החינוכית הזו. מתוך ההכוונה לצמצום הפעילות עד כדי שלילתה ניתן לשער, שאף הדיבור משקף פעילות מסוימת, ובאותה מידה גם השתיקה. השתיקה נוכחת נעלמת בדיונים של מורה הנבוכים.

			*

			הישגו הגדול של הרמב"ם הוא יציקת השתיקה לדיון השיטתי. מעתה יצאה שתיקה מגדר של אמרה ומכתם והפכה לגורם רעיוני שהוא רכיב בשיטה. בדיונו של הרמב"ם הן בפירוש המשנה הן במשנה תורה ניתן לראות עין בעין כיצד מסורות בסגנון של "אדב" קורמות עור וגידים והופכות לדיון משפטי ופילוסופי. וכמובן, במורה הנבוכים הגיע הדיון הפילוסופי לגבהים שלא היו קודם לכן בהגות היהודית. מעתה הופכת השתיקה בהגות של ימי הביניים למוטיב עיוני, המתפתח לכיוונים שיטתיים מגוונים. דמותו של הרמב"ם התוותה את כיוון הדיון כפי שעשתה גם בסוגיות רבות אחרות. מבחינה זו אין הבדל בין הספרות השכלתנית לספרות הקבלית והמיסטית.

			ועוד דבר על סוגיית הרצף ההגותי. כפי שראינו לעיל בפרק השני בני משפחת הרמב"ם, שהושפעו מהגישה הפרושית של הצופים, ראו בשתיקה דרך להשגת החסידות. הם שבו למסרים המימוניים בהקדמה למסכת אבות ובהלכות דעות. מבחינה מסוימת ניתן לראות בדרכה של משפחת מימוני פירוש לרמב"ם, שלדידו ההיבט המוסרי של הדיון בשתיקה הוא הדומיננטי. על כן הם המשיכו ליצור בכיוון המוסרי הפרקטי של השתיקה כדרך להשגת השלמות האישיותית ולעבודת האלוהים.

			פרק רביעי:

			ספרות המוסר: (3) שכלתנות

			לאחר פועלו של הרמב"ם הופנמה גישתו העקרונית, ומכאן ואילך השכלתנות של ימי הביניים הופכת בגישתו. שלילת התארים הפכה לנכס צאן ברזל של ההגות הביניימית, וכפי שכתב במאה החמש עשרה ר' יוסף אלבו על הקב"ה, "השתיקה הוא התהלה אליך".89 יש שכלתנים המפנימים את גישת הרמב"ם מתוך הסכמה והערצה, ויש המותחים עליה ביקורת. בין כך ובין כך ציר ההתייחסות הוא המשנה המימונית. נציג כעת דוגמאות אחדות לדיונים על הרמב"ם ולדיונים ברוח השכלתנות שנשענה עליהם במישרין או בעקיפין.

			שתיקה ופרישות

			"חיבור התשובה" לר' מנחם המאירי הוא דגם של כתב מוסרי שכלתני. המאירי הקפיד לציין, שיחד עם ההנהגות המוסריות הנאותות יש לעסוק ב"דעות מושכלות ואמונות אמתיות עד שלא ישאיר סיג אמונה כוזבת ושאור דעת מוכחש בלב כל אחד ואחד".90 וכמו שיש הכנות טבעיות למידות המוסריות כך יש גם הכנות כאלה לרכישת החכמה.91

			התשובה נתפסה אצל המאירי לא רק כאפיזודה של תגובה על חטא אלא כדרך חיים. בפרק האחד עשר מהחלק השני עסק המאירי במחזור החיים שצריך להיות נסב על התשובה. מכך שאדם חייב לשוב בתשובה דבר יום ביומו נגזר שיש לקיים חיי פרישות. הפרק נועד אפוא "לבאר בו איך צריך כל אדם להתודות ולשוב בכל יום".92 בתוך חיי הפרישות מקום מיוחד נודע לשתיקה. וכך כתב המאירי:

			ומה נאה אצלי אשמרה לפי מחסום (תהלים לט, ב), לא אמר "אתן לפי מחסום", אבל "אשמרה", כלומר שהמחסום ההוא נתון בפי כל משכיל מדרכי הדת ומגדרי אזהרות החכמים שבכל דור ודור, ואמר שהמחסום ההוא ישמרהו לפיו. ואמר אח"כ נאלמתי דומיה (שם שם ג), כלומר אחזתי בזאת המדה על כרח יצרי, ונאלמתי דומיה, נמנעתי עצמי מכל תענוג, והוא אמרו החשיתי מטוב וכאבי נעכר (שם שם), כלומר המכאיבני, והוא היצר האורב, נעכר ונחלש.93

			שמירת הלשון משקפת את הנהגת הפרישות בכללה. המאירי טען, כי כאשר אדם שם מחסום לפיו ושולט באופן מוחלט על הדיבור הרי שהוא גם שולט על קיומו החומרי במלואו. אם הוא אכן ממעט בדיבור אזי הוא גם יכול למנוע את עצמו מההיסחפות בעונג. השליטה על הלשון פוגעת ביצר פגיעה כללית ומחלישה אותו. לפי המאירי השתיקה היא ההשתקפות של שליטה עצמית מוחלטת.

			ביקורת חברתית

			לעיתים תבע האתוס השכלתני מהאדם שהקדיש את חייו לרכישת המושכלות להתבודד ולעזוב את חברת בני האדם. היו הוגים שסברו שבהשגת השלמות של האדם החכם כלולה גם הפוליטיקה והנהגת החברה, כדוגמת אבונצר אלפאראבי. והיו שטענו שאלה מפריעות, ועל כן מן הראוי שיתבודד האדם. דוגמה להם הוא אבו בכר אבן אלצאיג (אבן באג'ה).94 הצידוד בבדידות היה בעל גוון פרישותי וסגפני מובהק. אדם בודד הוא גם אדם שותק. הבדידות מופיעה בסביבה של ביקורת חברתית, שבה המבקר מעדיף את ההתרחקות מהקהילה כדי שלא להיות מושפע מהליקויים שלה. האדם הבודד מופיע למשל בפירושו של ר' משה נרבוני ל"הנהגת המתבודד" של אבן באג'ה. והוא מופיע גם בביקורתו של קלונימוס בן קלונימוס. חכם נודד זה מתח ביקורת קשה על החלוקה לקבוצות חברתיות סגורות, שכל אחת מדגישה מעלה אחת, ומי שאיננו בקי באותו תחום נדחה ולא נחשב. כל קבוצה כזו "מתפארת" בידע ובמיומנות שלה, מתנערת מענפים אחרים של סגוליות, והתוצאה היא "כִּתּוֹת כִּתּוֹת חֲלוּקוֹת בְּמִנְהַג וּבְמִדָּה".95 כדרכם של משוררים ואנשי מוסר הקצין קלונימוס בן קלונימוס את תיאור הקבוצות, והציג אותן בדרך עקומה וסרקסטית. ואלה הן: 

			(א)	עשירים בעלי ממון, המשתלטים על הקהילה ("בְּכֹחַ יָדִי עָשִׂיתִי זֹאת הָעִיר שֶׁנִּתְיַשְּׁבָה").96

			(ב)	בעלי ייחוס אבות. גם אם הייחוס אמיתי, "לֹא נִשְׁאַר לָהֶם כִּי אִם הַשֵּׁם לְבַד".97

			(ג) 	בעלי תפיסה אינטלקטואלית מהירה ("עומק השכל")98 אך חסרי ידע בתורה ובחכמה. 

			(ד)	מתחסדים ומתחזים כאנשי דת המקפידים בקיום מצוות ("הַצְּבוּעִים בְּמַעֲשֶׂה רְמִיּוֹת").99

			(ה)	אינטלקטואלים השולטים בחוכמות כמו מדעי החי, פיסיקה ומטאפיסיקה. אף האלגוריה נזכרת כמאפיין ("יֵשׁ לוֹ עֵסֶק בְּנִסְתָּרוֹת בְּכָל פָּרָשָׁה סְתוּמָה").100

			(ו)	רופאים, הגובים סכומים גבוהים עבור שירותיהם אך אין הם חשים אמפתיה לחולים. לאחר שקיבל הרופא כספו, "לֹא יִבְכֶּה לוֹ [לחולה] וְקָרֹעַ לֹא יִקְרַע".101

			(ז) 	אסטרולוגים, ובהם גם מגיקונים, שלדעתם "כֹּחוֹת הַשָּׁמַיִם מַזִּילִים",102 כלומר הכוכבים משפיעים שפע שניתן למשוך אותו.

			(ח)	אנשי חכמת הלשון והדקדוק, שעליהם אמר "הֵם כִּקְלִפּוֹת וְהַתּוֹרָה לְבָבוֹת".103

			(ט)	משוררים. אלה מבלים את ימיהם "בַּמֶּה שֶׁאֵינוֹ לֹא חֲכָמָה וְלֹא מְלָאכָה".104

			(י)	תלמודיים, שמבחינתם ההלכה והדיון ההלכתי הם חזות הכול, ומקדשים את המחלוקת ("וְרַבּוּ מַחֲלוֹקוֹת בְּיִשְׂרָאֵל עַד שֶׁנַּעֲשֵׂית הַתּוֹרָה כִּשְׁתֵּי תּוֹרוֹת").105

			קבוצות אלה מכונות במליצה של קלונימוס בן קלונימוס "רָאשֵׁי מוּמֵי הַזְּמַן הַזֶּה הֶחָסֵר".106 מליצתו זו נאמרת כלאחר ייאוש. וכך יש להגיב לדידו לנוכח ההתמוטטות של אושיות החברה הבריאה:

			עַל אֵלֶּה עֵינַי בּוֹכִיָּה107

			וְנַפְשִׁי כְּיוֹנֵי הַגֵּאָיוֹת שׁוֹאֶגֶת וְהוֹמִיָּה108

			אָמַרְתִּי מִי יִתְּנֵנִי בַּמִּדְבָּר בִּמְלוּנָה קְטַנָּה עָצוּר וְכָלוּא109

			טוֹב לִי שֶׁבֶת בָּדָד אַלְמְנוּת חַיּוּת,110 טָב לְמֵיתַב אַרְמְלוּ111

			דָּבָר אֵין לִי עִם אָדָם כָּל שְׁאֵרִית חַיָּתִי עַד תֻּמָּהּ

			יְחִידִי אֹכַל פִּתִּי לְבַדִּי112 טַבְלָא דְּחַד פֻּמָּא113

			כִּי יָדַעְתִּי הַזְּמַן הָרַע הַזֶּה

			עֶצֶב נִבְזֶה114

			מֵחֳלָיִים אֵלּוּ לֹא יִתְרַפֵּא וְאֵין לוֹ מִפְלָט

			תּוֹחַלְתּוֹ נִכְזְבָה115 כִּמְצֹרָע מֻחְלָט

			כִּי נִשְׁתָּרְשָׁה בְּכָל קְצוֹתָיו זֹאת הַמַּחֲלָה

			הַלְוַאי דְּלָא לוֹסֵף עֲלָהּ116

			כָּל הַיּוֹם נִרְאֵהוּ הוֹלֵךְ לְאָחוֹר וְלֹא לְפָנִים117

			הוֹלֵךְ וּמַפְסִיד מִדֵּי הִשְׁתַּלְשְׁלוֹ מֵאָבוֹת לְבָנִים

			כְּלָלוֹ שֶׁלַּדָּבָר: כַּאֲשֶׁר הִסְתַּכַּלְתִּי בְּמַעֲשָׂיו הַנִּכְבָּדִים

			וְחָזַרְתִּי עַל כָּל הַצְּדָדִים118

			לֹא מָצָאתִי לוֹ רַק דֶּרֶךְ אַחַת לְהַצִּיל לוֹ מֵרָעָתוֹ119

			בָּהּ לְבַדָּהּ יִתְרַפֵּא לִשְׁעָתוֹ

			יָסוּר הַחֹלִי מֵעִקָּרוֹ וְיֶחְדַּל חָדוֹל

			אִם יַעֲמֹד מִיכָאֵל הַשַּׂר הַגָּדוֹל120 

			וּמְשִׁיחַ צִדְקֵנוּ

			יְקַבֵּץ נְפוּצֵינוּ

			מִבֵּין לְאֻמִּים121

			וַיַּעֲמֹד הַכֹּהֵן לְאוּרִים וְתֻמִּים

			וְשָׁב מַטֵּה יִשְׁעֵנוּ מֵצִיץ וּפוֹרֵחַ122

			וְרֹב שָׁלוֹם עַד בְּלִי יָרֵחַ (תהלים עב, ז).123

			הליקויים החברתיים הם כה גדולים עד שהפתרון היחיד הוא הבדידות. זאת בניגוד לאינטואיציה התלמודית, שלפיה מעדיפה האישה להינשא לאדם בעל מגרעת ובלבד שלא לשבת בבידוד. והנה הכותב דווקא מעדיף להיות בבידוד. במקום "טב למיתב טנדו" כתב קלונימוס בן קלונימוס "טב למיתב ארמלו". השתיקה כאן מתבטאת בבדידות, שבה מתרחק אדם מחברה. הייאוש השתקף בקביעה, שההיסטוריה הראלית איננה יכולה לאחד את השסעים של עם ישראל. 

			קלונימוס בן קלונימוס הוסיף וטען, כי הישועה תבוא משני מישורים קיום בלבד: האחד הוא המלאך, כלומר הממד הטרנסצנדנטי של הקיום. השני הוא הגאולה העתידית. רק המשיח יכול לגאול את עם ישראל מהמחלוקות והכתות הפלגניות שבו. הכתות הללו באו מטבורו של העם. לא מדובר כאן בקראים, למשל, שבמאה הארבע עשרה התעצמו לפחות בביזנטיון. לפיכך התגובה הרציונליסטית היא הבדידות והפרישה מחברת בני האדם. השתיקה צומחת היישר מן הביקורת החברתית.

			ביקורת דתית

			ר' אלנתן בן משה קלקיש היה הוגה ביזנטי שחיבורו "אבן ספיר" בנוסחו המאוחר מציג שורה רחבה של מקורות, ולעיתים קרובות ללא אזכור אומרם. על אף ששאב מלוא חופניו מהספרות הפילוסופית המוסלמית והנוצרית הוא לא החמיץ הזדמנות כלשהי למתוח ביקורת קשה על הפילוסופים.124 בביקורת זו כלל על פי רוב שורה של פילוסופים ומדענים ידועים מאריסטו דרך פתולומאוס ועד אבן באג'ה, ושפך עליהם זעמו. ככל הנראה ראה בכך מעשה של חסידות. אל מול הפילוסופים העמיד קלקיש את חז"ל, שדבריהם שקולים ונכונים. מתוך כך הגיע גם למעלת השתיקה. וכה כתב:

			כי אין בעבודת האל יתע[לה] סברא ולא הקפה125 ולא התחכמות, ואילו היה כן היו הפילוסופים גם כן מגיעים ברוב חכמתם וזכות שכלם לכפלים ממה שהגיעו בני ישראל.126 לכן שמור אתה המעיין המייחד המאמין בחידוש ובהשגחה וביחוד פן תסג גבול עולם127 לבלוש ולחפש בראיות עמוקות ובמופתים טבעיים כחוק המכחישים האלה להעמיד החידוש וההשגחה המיוחדת, ובשדה יתומים128 גם כן אל תבוא להרהר בדבריהם כי גואלם חזק.129 וארבעה מלכים נחלקו על דבר זה. מלך שריון130 אמר: כשאדבר אנקם וכשלא אדבר לא אנקם.131 ומלך פרס אמר: כשאומר המלה תמלך עלי וכשלא אומ[ר] המלה אני מושל עליה.132 מלך סינים אמר: אני אוכל להשיב מה שלא אמרתי יותר ממה שאומר.133 מלך אדום אמר: אראה על מי שידבר מלה, אם יאמרו אותה בני אדם משמו לא יועיל ואם ישתוק לא יזיקהו, יאמירוך על השתיקה ואל יאשימוך על הדיבור. לכן בלום פיך מלדבר ולבך מלהרהר134 אחר מאמרם אתה המשכיל, כי כל דבריהם ברוח הקודש נדברו, ויאותו גם כן למשכילהם החוקרים סודותיהם בציון דעת ולא בפחיזות שכל.135

			קלקיש טען נגד הפילוסופים מתוך מסורת סיפורית ששורשה דווקא בגויים. הדגם של ארבעת המלכים מובא כדי לתמוך במעלת השתיקה, וכל אחד מהמלכים התהדר במכתם משלו בסוגיה זו. מסורת סיפורית זו הצמידה פתגמים ידועים על השתיקה לאותם מלכים, ובכך הפכה את מעלת השתיקה לאוניברסלית. 

			אם ניקח בחשבון את ההקשר של הדיון מתוך "אבן ספיר" נמצא, כי השתיקה מביעה בדבריו של קלקיש משמעויות אחדות:

			(א)	שתיקה כהימנעות מלעסוק בדברי הפילוסופים ובטיעונים פילוסופיים.

			(ב) שתיקה ככבוד כלפי דברי חז"ל שיסודם בהתגלות.

			(ג) שתיקה כיחס הראוי כלפי מסורת של סודות.

			המהלך היה מהאוניבסליות לפרטיקולריות. קלקיש החל במסורת המלכים על השתיקה ומשם החיל אותה על מקורות היהדות. ההידרשות לאוניברסליות סייעה בידיו לתקוף את הפילוסופים. באופן כזה המאבק המצטייר איננו יהדות נגד פילוסופיה אלא חכמה מעשית, פוליטיקה, נגד הפילוסופיה.

			מאסף

			אחד השיאים של הדיון בשתיקה מופיע בספר האנונימי "ארחות צדיקים", שיש שכינו אותו "ספר המידות". מקורו של חיבור זה הוא כנראה אשכנזי, כפי שעולה משמות החכמים שהוא מזכיר בשער העשרים ושבעה, שער התורה, ובמיוחד בעלי התוספות.136 הוא היה גורם רב השפעה על ספרות המוסר שעקבה אחריו.137 "ארחות צדיקים" הוא חיבור אקלקטי במובהק. הוא מעתיק מדברי קודמיו תוך כדי שאיננו מציין את מקורותיו.

			חיבור זה הקדיש שער שלם לשתיקה. הדיון על השתיקה ב"ארחות צדיקים" הוא מאסף לכל המחנות של ימי הביניים, והיה בעל תודעה כזו. ביטוי נאמן לכך היא העובדה שהוא הציג שורה של חלוקות כדי לכסות את מירב המקרים של דיבור חיובי: 

			(א) שתי החלוקות של הדיבורים שמצאנו אצל הרמב"ם. את החלוקה המרובעת הביא בשם "החכם" והחלוקה המחומשת בשם "חכמי התורה".138 

			(ב) ארבע כיתות שאינן מקבלות פני השכינה, וכולן לקו בדיבור שאינו ראוי. חלוקה זו מסתמכת על הבבלי סוטה מב ע"א.139

			(ג) חמישה חלקים בליצנות. חלוקה זו נלקחה מהחיבור הפופולרי "שערי תשובה" לר' יונה גירונדי.140

			בעל ארחות צדיקים הציג את הדגם הקלסי של השתיקה בספרות המוסר, שניתן לכנות אותו דגם אינטנציונלי, ממש בפתיחת הפרק על השתיקה: "השתיקה מהדברים". כלומר השתיקה איננה מעלה בעלת ערך עצמי ועצמאי, אלא היא דרך הכרחית וחשובה כדי להימנע מדיבור ולפחות מדיבור שאיננו ראוי. הוא אימץ אפוא את הגישה המתודית של הבלטת הדיבור השלילי, ומתוך כך עולה ערך השתיקה. המחבר הציג רשימה אקלקטית ואקראית למדי של יתרונות השתיקה. ואלה הם:

			בכמה מקומות טובה שתיקה: 

			כגון אדם שפוגע בו מדת הדין, כמו באהרן כתוב וידם אהרן (ויקרא י, ג). 

			ואם שמע בני אדם שמחרפין אותו ישתוק. וזאת היא המעלה הגדולה לשתוק למחרפין.141 

			וגם ירגיל אדם עצמו לשתוק בבית הכנסת, שזהו צניעות, וזה צריך זריזות גדולה לכוון לבו לתפלה. 

			ואם הוא יושב בין החכמים ישתוק וישמע דבריהם,142 כי כשהוא שותק שומע מה שלא ידע, וכשהוא מדבר אינו מוסיף ידיעה. אך אם הוא מסופק בדברי החכמים ישאל מהם, כי זאת השתיקה רעה היא מאוד. שלמה המלך עליו השלום אמר עת לחשות ועת לדבר (קהלת ג, ז), פעמים שהדבור טוב ופעמים שהשתיקה טובה. ואמר החכם: כשלא תמצא אדם שמלמדך מוסר הדבק בשתיקה פן תדבר שטות.143

			ובעבור שהלשון קל מאד צריך לזהר מאד להכביד הלשון, לשמור אותו שלא ידבר. רוב דברים כמשא הכבד,144 וכבדות של רוב דברים יותר מכבדות של רוב שתיקה.145 

			ואם שמע שחברו מדבר ישתוק עד שיסיים דבריו, כי משיב דבר בטרם ישמע אוולת היא לו וכלמה (משלי יח, יג).

			מי שהוא רגיל בשתיקה נצול מכמה עברות מחניפות ומליצנות, מלשון הרע, משקרים וגדופים.146

			נקל להבין שבעל ארחות צדיקים לא חתר לתאוריה של שתיקה אלא להאדרתה בכל מחיר ובכל תחום. בדבריו הוא התרוצץ בין התאולוגיה לבין הכלי ההלכתי, ובין ההלכה הצרופה לבין עקרונות המוסר. 

			את יתרונות השתיקה פתח בעל ארחות צדיקים באדם שנפגע כדי לציין את צידוק הדין. כלומר השתיקה מועילה לכך שאדם יקבל עליו את הדין, שכן הדיבור משמעו להתעמת עם פעולת ההשגחה כמו שעשה למשל איוב. השתיקה לעומת זאת משמעה השלמה פנימית עם הגזרה האלוהית. 

			בעל ארחות צדיקים יצק לדיון את השתיקה בבית הכנסת, אך לא מפני שזו הלכה או מנהג ראוי אלא מפני ששתיקה כזו מעידה על צניעות. באופן כללי כבר קישר ר' יחיאל בן יקותיאל את הצניעות לשתיקה בספרו "מעלות המדות". בפרק "מעלת החכמה" חייב את הצניעות לאדם היושב לפני חכמים, שכן רק צנועים מקבלים את דבריהם. הוא כתב, "בני כשאתם יושבים עם החכמים הטו אזניכם לשמוע דבריהם, ותשתקו ואל תדברו בפניהם, כי דבר זה אות גדול מן החכמה".147 ר' יחיאל הסתייע במכתם "תחילת חכמה השתיקה, והשנית השמיעה, והשלישית הזכרונות, והרביעית המעשה והחמשית למודה".148 

			בעל ארחות צדיקים יישם עיקרון זה על התפילה. אדם השותק בתפילה מעיד על עצמו שהוא מצטנע כלפי האלוהות. נוסף לכך השתיקה מוצגת במובלע כתנאי לכוונה בתפילה. לכאורה יש כאן מהלך פרדוקסלי, שכן כוונה בתפילה עולה מתוך המילים ומתוך אמירת התפילה. ולכן נראה שהשתיקה מיועדת כלפי דיבורים בטלים ולא ביחס לדיבור בכלל. התפילה והכוונה בה שבו והופיעו באחד מסיכומי הדיון:

			כללו של דבר: האדם העושה דלת לפתחו, יש לו עת לפתוח ועת לסגור,149 כך יסגור דלתי פיו,150 כי יש שתי דלתות השפתים והשינים. והיזהר מאד לפתוח פיך, ושמור לשונך151 כמו שתשמור כסף וזהב ומרגליות בחדרך ובתוך התיבה, ותעשה מסגרת למסגרת,152 כך תעשה לפיך. ראה, איך היו הראשונים נזהרים משיחה בטלה כל ימיהם.153 ובזה הענין תקנה גדולה להתפלל בכוונה, כי רוב ביטול הכוונה בתפילה בא מדברים בטלים הקבועים בלבו. גם השתיקה היא גדר גדול ליראת שמים, כי אי אפשר להיות יראת שמים בלב המרבה דברים.154

			מדברי בעל ארחות צדיקים אלה משמע, שהסכנה האורבת לכוונה איננה הדיבור בתפילה, תופעה שהעסיקה לא מעט הוגים,155 אלא הסחת הדעת מהעולם הפנימי של המתפלל. המחבר האנונימי השתמש בתפיסה האריסטוטלית שהמחשבה נעשית באמצעות שפה, ועל כן היא שקולה לדיבור פנימי.156 כאן השתיקה היא מדיבור פנימי שאיננו ראוי, לאמור ממחשבות זרות. בעל ארחות צדיקים התקדם בדבריו אלה לעבר הגישה, שהשתיקה היא בגדר ריכוז פנימי וביטוי של טהרת הלב. כוונת הלב ואלם באין כאחד. מכאן אף ברור המשל שנקט מחבר זה, של אוצר התיבה כמבטא תוכן פנימי. השתיקה היא המיקוד באותו תוכן פנימי. כאמור, בעל ארחות צדיקים הניח את היסוד לתפיסה ספיריטואלית של השתיקה.

			שתיקה כחוויה

			אף ר' יצחק אברבנאל הוא במידה רבה מאסף מבחינת ההגות של ימי הביניים. אולם הוא לא היה אקלקטיקן פסיבי, אלא לעיתים מזומנות מתח ביקורת קשה על השכלתנות. אברבנאל הציג את השתיקה כמצב של חידלון וחוסר אונים לנוכח מצב של התגלות. בספר "מעייני הישועה" תיאר את עמידתו של דניאל לפני המלאך. תיאור זה גובל במצב אקסטטי, שבו החווה מתנתק מהממדים החומריים שלו. וכה כתב במעיין יא תמר ב מתוך מעייני הישועה:

			וזכר דניאל שבדברו עמו הדברים האלה נתן פניו ארצה ונאלם דומיה עד שפתח את פיו המלאך, שהיה כדמות בן אדם, ואז התנצל דניאל לפניו מהתפעלותו, והוא אמרו אדוני במראה נהפכו צירי עלי (דניאל י, טז), שהם הכחות כולם, ולכן לא עצרתי כח,157 כי נתבטלו כוחתי וחושי; כל שכן שאיך יוכל עבד אדוני זה לדבר עם אדוני זה (שם שם יז) עם רוחק ההבדל אשר ביניהם, שהמקבל המשיג היה עבד, והוא רמז לאדם החומרי, והמושג הוא האדון השכל הנבדל, אמנם היה ביניהם צירוף כצירוף העבד לאדון,158 ולכן אמר ואני מעתה לא יעמוד בי כח בגוף ונשמה — שכלית — לא תשאר בי לפעול פעולתה כראוי (שם שם יז), ואז נגע בו המלאך, שהיה כמראה אדם (שם שם יח),159 ויחזקהו ויאמר לו אל תירא איש חמודות שלום לך חזק (שם שם יט) וגומר ר"ל שלום בכח השכלי וחזק בכוחות הגופניות, ומיד שב לאיתנו.160

			אברבנאל תיאר את התגובה לחוויית המלאך כאיבוד כוח הדיבור במידה כזו שרק הסיוע של המלאך אפשר את שיבת כושר הדיבור. אברבנאל השתמש בפירושו של הרמב"ם למראה האדם שבחזון מרכבה כרמז לשכלים הנבדלים. אף שעקרונית לא קיבל את התאוריה של השכלים הנבדלים השתמש בה אברבנאל כדי לציין את הפער שבין המלאך לאדם. הוא הוסיף ותיאר את חוויית המלאך כביטול הממד החומרי לגמרי, כלומר השתיקה היא ביטוי להעלמות הכוחות הגשמיים לנוכח המלאך. רק החסד של המלאך אפשר את הדיאלוג בין דניאל לבינו. כלומר מן השתיקה החווייתית אי אפשר להשתחרר אלא אם החסד האלוהי משקם את כוח הדיבור של האדם.

			על אף שאברבנאל יכול להיחשב כהוגה שהטרים את הרנסנס הרי שהשיח שלו ומערכת המונחים שבה השתמש נטולים מההגות של ימי הביניים. השתיקה היא למעשה הנסיגה של השגת האדם והממד החומרי שלו לנוכח השכל הנבדל, שלפי הרציונליסטים הוא דרגת ההשגה הגבוהה ביותר שיכול אדם להגיע אליה, ואף אפשרות זו נתונה בספק.

			פרק חמישי:

			קבלה: (1) המעבר לאלוהות 

			הקבלה חתרה להצגת תאוריה של שתיקה. תהליכים אחדים אירעו לשתיקה בספרות הקבלית מראשיתה ועד לשלהי ימי הביניים: 

			(א)	מסורת הסוד. ראשוני המקובלים בשלהי המאה השתיים עשרה ובראשית המאה השלוש עשרה מתלבטים עד כמה הם רשאים לגלות את המסורת הסודית. השתיקה נוכחת סמויה בשאלת חשיפת הרזים. כאן לא מדובר בסודות פילוסופיים מדעיים, הפתוחים לפני כל מי שרוצה לרכוש באופן שיטתי את המדעים. הסודות הקבליים מועברים במסורת, ולכאורה ללא גורם שיעביר את אותה מסורת אין לה מקום. 

			(ב)	הדיבור והשפה. כבר המיסטיקה היהודית הקדומה הפליגה ביכולותיה ובכוחה של לשון הקודש. בניגוד לספרות השכלתנית שהתנודדה בין טבעיות השפה להסכמיותה רוב המקובלים קיבלו את האלוהיות של לשון הקודש כהנחת יסוד. אלוהים דיבר בלשון הקודש, יצר באמצעותה את העולם, נתן בה את התורה והתגלה באמצעותה לנביאים. לפי גישה כזו הדיבור מתקדש, שכן הוא מבטא את השימוש הראשוני בשפה. ובהשוואה לחוק הכלים השלובים, ככל שגובר ערך הדיבור כך משמעותית היא השתיקה. 

			(ג) 	שלילה ואין סוף. הקבלה הפנימה את השתיקה כביטוי של שלילת התארים מתוך הספרות הפילוסופית, והעבירה אותה לאין סוף. מעתה הדומייה מאפיינת את האין סוף. דוגמה לכך היא השאלה השניים עשר ב"שער השואל" של ר' עזריאל מגרונה, מראשוני המקובלים. וכן כתב ר' משה קורדובירו על אין סוף, "ששם השתיקה והחשאי".161 השתיקה מקבלת כאן משמעות חדשה: שתיקה איננה רק ביחס לשפה המוכרת והמדוברת. 

			למעשה שתיקה מתייחסת לשפה אחרת, אלוהית, שאין כלל אפשרות להבין אותה. שתיקה היא הודאה בקיומן של שפות אחרות טרנסצנדנטיות. אפשר להקיף את השפה האלוהית במרכאות, שכן אין זו השפה המוכרת לנו, אף לא נוכל להכירה מעצם ההגדרה. אולם שיח טרנצסנדנטי מאפיין את המישור האחר של האלוהות. 

			החידוש הגדול של הקבלה הוא הצגת השתיקה כגורם פעיל בקנה מידה שלא היה קודם לכן. השתיקה הופכת למפתח של היקום כולו על צדדיו החומריים והאלוהיים כאחד. שתיקה מאפשרת מיפוי של הפעילות הקוסמית והאלוהית. היא מבטאת את התפקוד של העולם האלוהי הנגלה, לאמור תהליכי השפע של הספירות. מבחינה מסוימת הקבלה הפקיעה את השתיקה מרשות היחיד ומהרמה האנושית, והעבירה אותה למישור הקוסמי. תורת הסוד הוציאה את השתיקה מהמישור האינטימי של עבודת האלוהים ושל יחסי האדם עם נפשו ועצמיותו, והציגה אותה ברשות הרבים הקוסמית והאלוהית גם יחד. נציג ציונים אחדים לתהליך זה. 

			דיבור בתפילה

			אחת התופעות שהעסיקו את הדעת הייתה דיבור בתפילה. מאז עברה התפילה תהליך של התמסדות בנוסח ובבית הכנסת הטקס כלל אמירה אינטנסיבית של תפילות, פרקים מקראיים וקריאת התורה. מאחר שבית הכנסת הוא מקום המפגש הקהילתי הרי שבאופן טבעי התנהלו שיחות חולין חברתיות במהלך התפילה. כמובן, תופעה זו גררה גינויים מבחינות שונות. התפילה היא לכאורה תופעה ורבלית במובהק, ואף על פי כן השתיקה נזכרת ביחס לדיבורים שאינם רכיב של התפילה או ביחס לעוצמת הקול. משה חלמיש הצביע על הדיונים בקרב מקובלים ביחס לצורך בתפילת לחש בעמידה.162 הסוגיה המרכזית הייתה גינוי הדיבור בתפילה. אנו מוצאים זאת למשל בקרב חסידי אשכנז. ר' אלעזר מוורמס דן בהפסק שיוצר הדיבור. הנושא הוא הפעילות של המלאכים, ומתוך כך נדרש ר' אלעזר לרושם החמור שמותירים הדיבורים בתפילה על האל ופמלייתו:

			כי תמצא איש לא תברכנו [ו]כי יברכך איש לא תעננו (מל"ב ד, כט). כי כשלא ידבר ילך כאילו אלישע שם אצל המת, וכאילו אלישע משים מידו המשענת על הילד. אבל כשידבר בינתים הרי פסק, כי המלאך שעם אלישע הולך, וכשפוסק בדברו הולך לו המלאך לפי שעוסק בדבר אחר, ואין המלאך שם, כי כועס והולך; כמו שאדם מתפלל לי"י אם ידבר בתוך התפלה מתרחק הקב"ה שנאמר רחוק מרשעים י"י 163. ולכך מים שתוקים164 לרפואה כאילו הנהר בביתו. אבל כשידבר — הממונה על הרפואה הולך לו.165

			אלישע שלח את גיחזי לשים את מטהו על הנער שמת, והזהיר אותו שלא יפסיק בדיבור. ר' אלעזר הסביר, כי הסיבה לכך נעוצה ברציפות של פעולת המלאכים. הפסקה בדיבור מסלקת את המלאך, שאץ רץ לו לפעולה אחרת. אותו מתח מתקיים בתפילה. כאשר אדם מדבר באמצע התפילה הרי שהוא מסלק את הקב"ה. "מים שתוקים" מבטאים את הניגוד ל"מים חיים", והם כמו מים שאובים. השתיקה מרמזת לשתיקה בתפילה, כלומר להימנעות מדיבורים בטלים. כאשר אדם שותק בתפילה, כאילו הביא את מי הנהר לביתו.

			דוגמה נוספת, אחת מני רבות, להתמודדות עם תופעת הדיבורים בתפילה ניתן למצוא אצל המקובל הביזנטי האנונימי בעל ספר הפליאה. הוא כתב: 

			ובעודו בבית הכנסת יזהר מלדבר שיחת חולין עם בני אדם, וגם לא בשעת קריאת התורה.166 ואם יש בני אדם שמדברים יעשה עצמו כמתפלל וינענע בשפתיו ובכן ישתיק אותם. אוי להם לבני אדם שמערבים חול בקודש, וחטאתם רבה ולא ידעו. ואל תתפאר ביניהם,167 כי אינך מדבר, שנראה שאתה מתפאר במצות השתיקה, וקרוב שאתה נוטל שכרך.168 

			מעניין שהעצה של בעל הפליאה היא להתמזג במתפללים ולא להתבלט. ההתחזות כמתפלל אמורה להשרות אווירה של תפילה, המרתיעה את המדברים. ההשפעה על הכלל היא פסיבית. מלבד זאת ההתחזות מאדירה את השתיקה כערך. לא נחה דעתו של בעל הפליאה עד שהציג את השתיקה כ"מצווה" שיש עמה שכר.

			יריעה תאוסופית

			אין ספק שהספרות הזוהרית היא זו שהשרישה את השתיקה כרכיב בעולם האלוהי, והעניקה לה מבע עשיר בשיח התאוסופי. דוגמה לכך היא ההבחנה בין קול (תפארת) לדיבור (מלכות), המקבילה למשה רבנו (קול) ואהרן (דיבור), והקביעה שבגלות הם מופרדים זה מזה, כלומר אין יכולת של זיווג:

			משה קלא, ודבור דאיהו מלה דיליה הוה בגלותא, והוה איהו אטים לפרשא מלין, ובגין דא אמר ואיך ישמעני פרעה בעוד דמלה דילי איהי בגלותא דיליה, דהא לית לי מלה, הא אנא קלא מלה גרע, דאיהי בגלותא, ועל דא שתף קודשא בריך הוא לאהרן בהדיה. ת[א] ח[זי] כל זמנא דדבור הוה בגלותא קלא אסתלק מניה, ומלה הוה אטים בלא קול. כד אתא משה אתא קול, ומשה הוה קול בלא מלה בגין דהוה בגלותא וכל זמנא דדבור הוה בגלותא משה אזיל קלא בלא דבור והכי אזיל עד דקריבו לטורא דסיני ואתיהיבת אורייתא ובההוא זמנא אתחבר קלא בדבור וכדין מלה מליל. הדא הוא דכתיב וידבר אלהים את כל הדברים האלה, וכדין משה אשתכח שלים במלה כדקא יאות, קול ודבור כחדא בשלימו.

			[תרגום: משה קול, והדיבור שהוא דברו היה בגלות, והיה סתום ביחס לפרשנות הדברים, ולכן אמר ואיך ישמעני פרעה (שמות ו, יב) בעוד שדברי הוא בגלות שלו, שהרי אין לי דבר, הרי אני קול דבר נחות, שהוא בגלות. ועל זה שיתף הקדוש ברוך הוא את אהרן עמו. בוא ראה: כל זמן שהיה הדיבור בגלות נעלם ממנו הקול, והדיבור היה סתום ללא קול. כשבא משה בא קול, ומשה היה קול בלא דבר מפני שהיה בגלות, וכל זמן שדיבור היה בגלות הלך משה [ב]קול ללא דיבור, וכך הלך עד שהתקרבו להר סיני ונתנה תורה. ובאותו זמן התקשר קול בדיבור, ואז התנסח הדבר. זהו שכתוב וידבר אלהים את כל הדברים האלה (שם כ, א). ואז נמצא משה שלם בדבר כיאות, קול ודיבור כאחד בשלמות].169

			מהבחינה התאוסופית תיאר הזוהר את המצוקה של משה רבנו, שהיה בדרגת תפארת ולא היה יכול ליצור תקשורת עם המלכות. החשש של משה לקבל את המשימה האלוהית נסב על היותו דרגת קול ללא דיבור. הוא היה בעל ה"מילה", דהיינו הלוגוס, המשמעות, אך לא היה לו כושר התקשורת. הבעיה הייתה של משה כשלעצמו, אך היא התגברה כאשר היא התרחשה בגלות, דהיינו במגרשו של פרעה. הגלות העצימה את המצוקה של אבי הנביאים, ועל כן היה צורך באהרן כדי להשלים אותו. אהרן העניק למשה את היכולת של הירידה למלכות, את התקשור עם הספירה המבטאת את עם ישראל בבחינת ציבור. השתיקה משקפת מצד אחד את הדרגה הגבוהה של משה, שהיה שרוי בעצמיותו, ומצד שני את היעדר היכולת לתקשר.

			כבר ציינו לעיל שהתפיסה הראשונית של שתיקה היא הימנעות מדיבור או מזעקה. יסוד השתיקה הוא פסיבי. בספרות הזוהר השתיקה מציינת את ההישארות בממד הפנימי והסמוי כפי שראינו בדמותו של משה; אך היא הייתה דוגמה אחת לכך. תקיעת השופר בזוהר נתפסת לרוב בזיקה לספירות.170 אולם באחד הדיונים השתמש בעל הזוהר במוטיבים האסתטיים של אור וקול כדי להבהיר את מעלת השופר ופעולתו. וכה כתב:

			בהאי קול השופר תליא כלא ודא הוא דאקרי קול גדול דכתיב קול גדול ולא יסף, ואקרי קול דממה דקה נהירו דבוציני דהוא זך ודקיק וזכיך ונהיר לכלא. דממה, מהו דממה אמר ר"ש דבעי ב"נ למשתוקא מניה ולמחסם פומיה כמה דאת אמר אמרתי אשמרה דרכי מחטוא בלשוני אשמרה לפי מחסום, דממה איהי שתוקא דלא אשתמע לבר.

			[תרגום: בקול השופר הזה תלוי הכול, וזהו שנקרא "קול גדול", שכתוב קול גדול ולא יסף (דברים ה, יט). ונקרא "קול דממה דקה" (מל"א יט, יב) אור המאורות, שהוא זך ודקיק ומזוכך ומאיר לכול. "דממה" — מהי דממה? אמר רבי שמעון, שצריך אדם לשתוק ממנו ולחסום את פיו, כמו שנאמר: אמרתי אשמרה דרכי מחטוא בלשוני אשמרה לפי מחסום (תהלים לט, ב), דממה היא שתיקה שלא נשמעת כלפי חוץ].171

			הממד הפנימי של האדם נתפס כממד הטבעי והראוי לו, וכל יציאה ממנו צריכה להיות מחושבת. באופן כזה יצר הזוהר אנלוגיה בין הקול והאור. גרמי השמיים המאירים לעולם עושים זאת ביעילות מפני שאורם מדוד, מצומצם ומתאים בדיוק להוויה. באותו אופן השתיקה מבטאת קול דק, מזוכך ופנימי, שאיזונו וצמצומו חודרים ללבבות. בדרך כזו מוסבר קול השופר. השופר הוא הפרדוקס של "קול הדממה". 

			אבל יש בזוהר שתיקה שאיננה התכנסות פנימית אלא אדרבה, גורם הפונה כלפי חוץ למעלה ולמטה. השתיקה נתפסת כגורם קונסטרוקטיבי. כיצד תיארה ספרות הזוהר את השתיקה היוצרת? כבר בדיון על פרשת הבריאה וזיקתה לאותיות לשון הקודש מצינו, "אמר רבי אלעזר: שתיקה דילי בנא מקדשא לעילא ובנא מקדשא לתתא" [תרגום: שתיקה שלי בנתה מקדש למעלה ובנתה מקדש למטה].172 בניגוד להתרשמות החיצונית מהמקרא, שלפיו הדיבור האלוהי בורא, טען רבי אלעזר שדווקא השתיקה היא היוצרת. ואולי אפשר להצביע על הקשר מקראי נוסף: בניית המקדש נעשתה בידי שלמה, שבניגוד לדוד אביו לא הפציר ודחק בקב"ה על כך. על כן לפי הזוהר דווקא שתיקתו של החכם באדם השיגה לו כביכול את המקדש. על פי זה אמר רבי אליעזר שהשתיקה בונה מקדשות.

			והנה לשתיקה זיקה נוספת למקדש. כל עוד שלא היו ראויים ישראל לבית המקדש אזי גם הזיווג שבין הקב"ה לכנסת ישראל לא התקיים. הזוהר השווה זאת למצב של היציאה ממצרים, שכל עוד שרדף צבא מצרים אחרי ישראל לא היה הזמן כשר לשירה, ועל כן ישראל הושתקו. כאשר נסגר הים על המצרים היה הזמן ראוי לשירה. באותה מידה שלמה המלך בנה את בית המקדש בזמן הראוי. וכך כתב בעל זוהר חדש:

			כיון דבנה שלמה בי מקדשא ועלמין הוו כלהו בשיקילא חדא כדין איהי אתערת רחימו ותושבחתא עילאה ואמרת מלין עילאין אילין דתושבחתא ורחימו לגביה. כדין איהו מגו רחימו ותיאובתא דכלה בעא לאדכורי לה ההוא שתיקו דעבד לה למשתק ולא בעא בתושבחתא. פתח ואמר לסוסתי ברכבי פרעה כד אינון סוסוון ורתיכין דפרעה הוו אתיין ורדפין אבתריהון דישראל דמיתיך רעיתי אשתיקית לך באשתוקא. דמיתיך כמא דאתמר וידום אהרן. שמש בגבעון דום.

			[תרגום: מאחר שבנה שלמה בית מקדש, והעולמות היו כולם בהינף אחד, אז היא173 עוררה אהבה ושבח עליון, ואמרה דברים עילאיים אלה של שבח ואהבה אליו. ואז הוא, מתוך אהבה ותשוקת הכלה, ביקש להזכיר לה את אותה השתיקה שגרם לה לשתוק ולא רצה בשבחיה. פתח ואמר לסוסתי ברכבי פרעה (שה"ש א, ט) — כשאותם סוסים ומרכבות של פרעה היו באים ורודפים אחרי ישראל, דמיתיך רעיתי (שם שם) — השתקתיך בהשתקה. "דמיתיך" — כמו שנאמר וידום אהרן (ויקרא י, ג). שמש בגבעון דום (יהושע י, יב)].174

			לא רק שהשתיקה יוצרת אלא שהיא אף מסמלת את הזמן הראוי ליצירה בזמן שהיא מפנה את מקומה לשיר ולתפילה. כלומר כשם שהשתיקה יוצרת את המקדש היא גם קובעת את מועד היצירה. כל עוד שהזמן איננו ראוי באה שתיקה. לכאורה לפנינו כיוונים נוגדים. מצד אחד השתיקה היא גורם חיובי ויצירתי, ומצד שני השתיקה מבטאת את השלילה, את היעדר היצירה. מצד אחד השתיקה מבטאת שלמות ומצד שני היא מבטאת את החיסרון. מצד אחד השתיקה היא סוף התהליך ומצד שני היא אמצע התהליך. מצד אחד השתיקה מציינת זיווג מלא בין תפארת למלכות ומצד שני היא משקפת זיווג שאיננו מלא מאחר שהתהליך עצמו עדיין נמצא בהתרקמותו. נקל להבין שהניגוד הפנימי שבשתיקה הפך אותה לביטוי של שלבי התהליך מתחילתו ועד סופו. שתיקה היא ערנות לתהליך, התבוננות בהתרחשות; והיא גם התובנה שהרוממות היצירתית הגדולה הולמת שתיקה.

			שתיקה קוסמית

			השתיקה הופכת לגורם קוסמי. הזוהר כתב על ברכת הכוהנים, שכאשר מברך הכוהן העולמות כולם דוממים. ובלשונו:

			תאנא אמר ר' יהודה בשעתא דכהנא דלתתא קם ופריס ידוי [...] בההוא זמנא לחישותא ושתיקותא הוי בכל עלמין, למלך דבעי לאזדווגא במטרוניתא ובעי למעאל לה בלחישו, וכל שמשין מתערין בההוא זמנא ומתלחשין הא מלכא אתי לאזדווגא במטרוניתא מאן מטרוניתא דא כנסת ישראל מאן כ"י כנסת ישראל סתם.175 

			[תרגום: שנינו אמר ר' יהודה: בשעה שהכהן של מטה עומד ופורס ידו (...) באותו הזמן נהיה לחש ושתיקה בכל העולמות. למלך הרוצה להזדווג במלכה, ורוצה להיכנס אליה בלחש, וכל השמשים מתעוררים באותו הזמן, ומתלחשים: הרי המלך בא להזדווג במלכה. מי המלכה? זו כנסת ישראל. מי כנסת ישראל? כנסת ישראל סתם]

			הזיווג העליון, המתרחש בדרך כלל בין תפארת למלכות, יוצר מצב של שתיקה בעולמות. המשל שננקט רווי במוטיבים ארוטיים (זיווג, שמש, כניסה), והוא מלמד על אירועים נשגבים הנעשים בשתיקה. מבחינה מסוימת השתיקה נתפסת כאן כערך של צניעות והסתרה. הזוהר תיאר מעין משחק של הסתרה. המלך מתאמץ להסתיר את מעשיו, ואף על פי כן מהרעש שנגרם מתעוררים המשרתים, ואף בינם לבין עצמם הם לוחשים. המלך הוא הידוע. עליו אין שואלים כלל. הגורם המסקרן כאן הוא בת הזוג שבחר לו. הסימול של מלכות בכנסת ישראל מבטא כביכול את התדהמה הכפולה של המשרתים: ראשית, שהבחירה נפלה על כנסת ישראל, ושנית, שזו אותה כנסת ישראל הידועה לכולם ("סתם"). 

			מבחינה זו הפסקה פותחת בישראל, וליתר דיוק הכוהן מתוכו (ברכת כוהנים), ומסיימת בכנסת ישראל. המסגרת מלמדת מלבד חשיבותו של עם ישראל והפרסוניפיקציה האלוהית שלו, שהפעילות הסדירה של היקום האלוהי והאנושי נעשית באמצעות התהליכים האלוהיים המתבצעים בשתיקה. 

			שתיקה מפשרת

			נמצאנו למדים, כי התרומה המשמעותית שהרימה הקבלה הקדומה לשתיקה היא שילובה כערך בעולם הספירות. מבחינה זו רבו הדרגות האלוהיות שהשתיקה השתייכה אליהן וסימלה אותן. כמעט אין לך ספירה שלא זוהתה בדרך זו או אחרת עם שתיקה. למשל, ר' יוסף בן שלום אשכנזי שייך בפירושו לספר יצירה את השתיקה לספירת החסד, ובמקביל גם ליסוד המים המשקף ספירה זו. 

			ר' יוסף אשכנזי הניח יסוד לתפיסה הקוסמית של השתיקה, שכפי שראינו כבר התגבשה בספרות הזוהר. הוא כתב:

			שלש אמות [ב, א] מ"ם דוממת [ו, א] — פירוש קול דממה דקה (מל"א יט, יב) וסוד נאמן רוח מכסה דבר (משלי יא, יג) מצד טבע החסד שהיא שוקטת, וכחה ביסוד המים, ומנהיג בנחת לבריותיו, ודוגמתו בעולם העליון. ז[הו] ש[אמר] ה[כתוב] לך דומיה תהלה (תהלים סה, ב). וכל לשון דממה רומז אל החסד, ושי"ן שהוא של אש משמעת קול המיה וצעקה ושריקה, וידוע הוא כי הסערה הוא מצד המיית הרוח, וחבור שתי המדות יקים סערה לדממה,176 דממה וקול אשמע (איוב ד, טז). ונאמר מצד הדין ישרוק ה' לזבוב (ישעיה ז, יח), וזבוב הוא אלהי עקרון,177 והבן זה.

			אל"ף חק מכריע בינתים [ו, א] — פירוש כ"ע [כתר עליון] נקרא "אל"ף חק",178 וכשם שהבינה מכרעת בין זכות וחובה כן כ"ע מכריע בין דממה ושריקה. ורומז אל הצינורות היורדות מכ"ע אל החסד והגבורה ואל האמצע להכריע.179

			ר' יוסף אשכנזי הציג את הניגוד הקוסמי הקלסי שבין אש ומים כסמל לניגוד של חסד ודין, ואין בכך חדש. הוא המשיך וטען כשהוא נשען על הכתובים, כי ניגוד זה מתבטא גם בקול ובשתיקה. הקול בבחינת הדין הוא גורם שאיננו מרוסן. הקול הסוער משתקף בעבודה זרה. לעומת זאת השתיקה מרסנת, ובסופו של דבר הריסון מוליך אל האיזון. השתיקה מאפשרת את ירידת השפע התקין אל התפארת, הנרמזת בפסקה בסמלים כמו "רוח" ו"אמצע". 

			מעניין שדווקא השתיקה, שהיא מדודה וקצובה, מבטאת את החסד. לרוב החסד היא מקור הזרימה והתנועה בעוד שהדין היא מקור ההגבלה. אף על פי כן אשכנזי ביקש לזהות את החסד עם השתיקה, והאיזון שבין הדיבור לשתיקה הוא הראוי. בעיני אשכנזי הקיטוב שבין דיבור לשתיקה הוא כה עמוק עד שיש צורך בהתערבות מן המעלה העליונה ביותר, כתר, כדי ליצור את האיזון המבוקש. 

			מגיה אסטרלית

			אסטרולוגיה נחשבה כענף מדעי, ועל כן היה צפוי שתהיה רכיב גם בשיח הקבלי. זאת ועוד: התחום של הכישוף המסתמך על אסטרולוגיה איננו ייחודי לקבלה, והוא אופייני לשכלתנים רבים בשלהי ימי הביניים.180 אולם ההפנמה בקבלה של אסטרולוגיה ומגיה אסטרלית הייתה בעלת מאפיינים מיוחדים. לא מעט מקובלים, ובראשם רמב"ן, צדדו בעמדות מגיות אסטרליות מובהקות, והיו שאף הציגו את התחום כעומד בפני עצמו ומצרני לפילוסופיה ולקבלה (ר' יוסף אבן וקאר).181 

			לעיל ראינו שגם קלונימוס בן קלונימוס הציג את התחום של אסטרולוגיה ומגיה אסטרלית כתחום ידע שמתהדרות בו קבוצות חברתיות מסוימות. הוא הצביע על קבוצות אלה כדי למתוח עליהן ביקורת חריפה.

			והנה ר' יצחק דמן עכו הביא פירושים של סמכויות רבניות שציטטו את ר' אברהם אבן עזרא בתחומי המגיה האסטרלית ולפחות ברמזים להם, ולא העירו על הציטוט הערה כלשהי. מבחינתו של המקובל מעכו הם "שתקו". כביכול סבלו את דברי הפרשן החידתי, ומאחר שהם אמיתיים בעיניהם הביאום כמות שהם. הסמכויות הללו בחרו באופן אקטיבי לשתוק, ור' יצחק אכן רמז בשני מקומות שמדובר במסורות סודיות שהשתיקה יפה להן. כלומר יש כאן מפגש בין שתיקה כהודאה ובין שתיקה כשמירה על מסורת אזוטרית. בשני המקומות מתקשרים הסודות עם פרשנותו של אבן עזרא.

			ניתן דוגמה מתוך הפרשנות שהציע בעל "מאירת עיניים" לפרשת אחרי מות. וכה כתב ר' יצחק:

			"לשמור כח הקבול כפי המקום".182 פי[רש] הר[ב] אבנ"ר,183 כי היושב בארץ ישראל הוא יושב תחת ממשלת השם ית[ברך] בלי אמצעי, והרי כח הקבול היושב מהשם ית[ברך], ולפי[כך] יש לו לאותו היושב לעבוד עבודת השם ית[ברך] ביושר כפיו ובתום לבבו184 פן יקנא בו ותקיאנו הארץ;185 אבל הדר בחוצה לארץ, א[ף] ע[ל] פ[י] שהשגחת השם ית[ברך] בכל העולמים אחת, מ[כל] מ[קום] תחת שר הממונה על אותה הארץ הוא יושב, והרי השר האמצעי בין השגחת השם ית[ברך] ליושב באותו הארץ, והרי כח קבולו מן השר ההוא. ועל כן אמרו ר[בותינו] ז"ל שהדר בחוצה לארץ דומה כמי שאין לו אלוה,186 ולא אמרו זה אלא על ישראל מפני שאין על ישראל מושל בלתי השם ית', אבל האומות תחת ממשלת השרים עומדין, וכיון שכח קבול חוצה לארץ ויושביה מהשר ואינו מהשם ממש אלא באמצעות השר אין העוברים עבירה בחוצה לארץ נענשים מיד כמו שהיו נענשים בארץ ישראל. וא[ף] ע[ל] פ[י] כ[ן] אנחנו בני ישראל הואיל וקבלנו התורה לקיים מצותיה ולהזהר מעונשיה אין השר מפסיק בין ההשגחה ובינינו. ולפי שראה הרב שדברי ר[בי] א[ברהם] ב[ן] ע[זרא] טובים ונכוחים, הביאם ושתק,187 ושתיקה הודאה היא.188

			למעשה ההוספה היחידה של החכם האנונימי המכונה "אבנ"ר" על דברי אבן עזרא היא, שהעונש בארץ ישראל הוא מיידי. מפני שהארץ איננה תחת תיווך של הכוכב אזי העונש אף הוא נשפע ללא תיווך. ר' יצחק ראה שאבנ"ר הביא את דברי אבן עזרא ללא ביקורת, ופירש את המביא דבר בשם אומרו כשותק. כמדומה שהשתיקה נובעת גם מהעובדה שמדובר בפירוש נועז, שלפיו עבודת הכוכב בחוץ לארץ היא לגיטימית, ואבן עזרא עצמו הצניע את דבריו במעטה של סודות. על כן הבאת דבריו היא בגדר מסורת של העברת סודות, ור' יצחק פירש את המסורת כשתיקה מצד המעביר אותה. יש לזכור שהשפעת הרמב"ן, שפירש את השעיר המשתלח ברמז למגיה אסטרלית, אף היא ניכרת בהגותו של ר' יצחק דמן עכו.189 

			והא ראיה למסורות הסודות המגיים האסטרליים, שגם השתיקות האחרות נסבות על עניינים הרומזים לסוגיה זו. דוגמה נוספת היא בפירוש לראש פרשת במדבר:

			הרב ז"ל הביא כאן דברי ר[בי] א[ברהם] ז"ל190 ושתק, ושתיקה הודאה היא, לפי[כך] ראיתי לפרש פרשה זו לפי מיעוט שכלי ולפי אותו המעט ששמעתי.191 

			"וקדמונינו אמרו שהיה בדגל ראובן צורת אדם וכו'" — כבר ידעת אי זהו למעלה שצורת אדם דוגמא לו, ואמ[ר] שדגל ראובן בדרום. 

			"ובדגל יהודה אריה" — גם ידעת צורת האריה באיזה צד דוגמתה למעלה, ואמר שדגל יהודה במזרח. 

			"ובדגל אפרים צורת שור" — וכבר שמעת באיזה צד צורת השור למעלה, ודגל מחנה אפרים היה במערב. 

			"ובדגל דן נשר" — וידוע הוא מקום שהנשר דוגמא לו, ודגל מחנה דן היה בצפון.192

			ר' יצחק הזכיר שהוא מבאר "פרשה" זו, ולמעשה הוא הציג פירוש לפירושו (סופרקומנטר) לדבריו של אבן עזרא. הפרשן החידתי הקביל את הדגלים למרכבה, והתכוון לכך שיש הקבלה לדגלים בעולם השמימיי. ר' יצחק הוסיף את ארבעת הכיוונים של המרחב החומרי המשקף את המרחב השמיימי והאלוהי של המרכבה. לאחר מכן הוסיף פירוש קבלי מפורט לכיוונים.193 מכאן ואילך הדרך לתפיסה מגית אסטרלית איננה ארוכה למדי. הצורות העליונות מבטאות את קבוצות הכוכבים, והמסע הארצי במדבר היה מכוון להוריד את השפע האסטרלי. מכל מקום זוהי דוגמה נוספת שר' יצחק דמן עכו הצביע על מסורת של שתיקה.

			ראוי לציין, כי ר' יצחק דמן עכו השתמש בטרמינולוגיה של השתיקה גם בסוגיות אחרות. למשל על הנמקה רציונליסטית של המצוות בהגות הרמב"ם במורה הנבוכים, ובאופן ספציפי מתנות כהונה (ג, לט), שהביא רמב"ן בפירושו לדברים יח, ג, כתב "כאן הביא הר"ם ב"ן דבר מדברי הר"ם במז"ל ושתק, ושתיקה הודאה היא, ודין הוא, כי דברים נכוחים דבר ע"ה".194 המובן של שתיקה כאישור וכהסכמה לדעות מסוימות שב ונשנה בהגותו של ר' יצחק דמן עכו. הוא השתמש בשתיקה כציון של הבאת דעה מסוימת ללא ביקורת עליה. רמב"ן הרבה לבקר את הרמב"ם, וכבר התחברו ספרי הגנה על הרמב"ם מפני התקפותיו.195 ר' יצחק ציין במיוחד את אותו מקום שהסכים רמב"ן עם הנשר הגדול.

			*

			המקובלים שקדו על העיגון של השתיקה בתהליכים הפנים אלוהיים והחוץ אלוהיים, קוסמיים ומגיים ואסטרולוגיים. עיגון זה נעשה באמצעות מערכת של סמלים, שקישרו את השתיקה לדרגות אלוהיות שונות. כשנזקקו המקובלים לגורם פסיבי נקבו לא אחת בשמה של השתיקה. אך גם הגורם הפסיבי הוא בסופו של דבר כוח אלוהי וקוסמי, ולעיתים הוא מתפתח ומתעצם עד שהוא מבטא את סערת הכפירה. הקבלה עקבה כביכול בדריכות אחר השתיקה ומעלותיה, ואף אחרי הפוטנציאל ההרסני הטמון בה. באופן כזה השתיקה הפכה לגורם לגיטימי ולרכיב מוכר בשיטה הקבלית.

					178	כתר מסומלת לא אחת באות אל"ף הפותחת את האותיות.

				

				
					179	נדפס בתוך ספר יצירה עם מפרשים, דף לח ע"א.

				

				
					180	ראו ד' שוורץ, אסטרולוגיה ומגיה בהגות היהודית בימי הביניים, רמת גן תשנ"ט. על הקבלה ראו R. Kiener, “The Status of Astrology in the Early Kabbalah: From the Sefer Yesirah to the Zohar”, in J. Dan (ed.), The Beginnings of Jewish Mysticism in Medieval Europe, Jerusalem 1987, pp. 1*-42*

				

				
					181	ראו י' ינון פנטון, "ספר שרשי הקבלה לר' יוסף בן אברהם אבן וקאר", קבלה 4 (תשנ"ט), עמ' 254-142. וראו למשל י' ליבס, פולחן השחר: יחס הזוהר לעבודה זרה, ירושלים תשע"א, עמ' 95-85 ועוד.

				

				
					182	פירוש אבן עזרא לדברים לא, טז: "ומעבודת השם לשמור כח הקבול כפי המקום על כן כתוב את משפט אלהי הארץ (מל"ב י, כו), על כן אמר יעקב הסירו את אלהי הנכר (בראשית לה, ב) והפך המקום הדבק בעריות שהם שאר" (מהדורת א' וייזר, ירושלים תשל"ז, ג, עמ' שג). על הפירושים השונים לדברי אבן עזרא במאה הארבע עשרה ראו ד' שוורץ, "ארץ מקום וכוכב (מעמדה של ארץ ישראל בתפיסתו של החוג הניאופלטוני במאה הי"ד)", בתוך מ' חלמיש וא' רביצקי (עורכים), ארץ ישראל בהגות היהודית בימי הביניים, ירושלים תשנ"א, עמ' 150-138.

				

				
					183	דמות שהזיהוי שלה איננו ודאי. ראו על אפשרויות אחדות בעניין זה בתוך E. P. Fishbane As Light before Down: The Inner World of Medieval Kabbalah, Stanford, California 2009, pp. 30–31

				

				
					184	על פי בראשית כ, ה; מל"א ט, ד.

				

				
					185	על פי ויקרא יח, ה.

				

				
					186	כתובות קי ע"ב; שכל טוב, מהדורת בובר, בראשית לז, לו.

				

				
					187	ובמהדורת ח"א ערלאנגער (ירושלים תשנ"ג, דף רט ע"א) נוסף "שתיקה".

				

				
					188	ר' יצחק דמן עכו, מאירת עיניים, פרשת אחרי מות, נדפס בתוך ע' גולדרייך, ספר מאירת עינים לר' יצחק דמן עכו: מהדורה מדעית, עבודת דוקטור, האוניברסיטה העברית, ירושלים תשמ"א, עמ' קס-קסא.

				

				
					189	ראו ד' שוורץ, קמיעות, סגולות ושכלתנות, עמ' 66-35.

				

				
					190	פירוש רמב"ן לבמדבר ב, ב (מהדורת ח"ד שעוועל, ירושלים תש"ך, ב, עמ' רא). ופירוש אבן עזרא: "סימנים היו בכל דגל ודגל, וקדמונינו אמרו, שהיה בדגל ראובן צורת אדם מכח דרש דודאים, ובדגל יהודה צורת אריה, כי בו המשילו יעקב, ובדגל אפרים צורת שור מטעם בכור שור, ובדגל דן צורת נשר עד שידמו לכרובים שראה יחזקאל הנביא" (מהדורת וייזר, ג, עמ' קטז).

				

				
					191	במהדורת ערלאנגער נוסף "מרבותי".

				

				
					192	מאירת עיניים, מהדורת גולדרייך, עמ' קפד-קפה.

				

				
					193	שם, עמ' קפה.

				

				
					194	שם, עמ' רלב.

				

				
					195	למשל ספר הזיכרון לריטב"א ומנחת קנאות לר' זכריה בן משה הכהן מקנדיאה (הוציאו לאור א' גורפינקל בקבץ על יד כ [תשע"א], עמ' 279-127).

				

			

		
	
			פרק שישי: 

			קבלה: (2) מרחב אלוהי בקבלת צפת

			הקבלה בימי הביניים יצרה תאולוגיה ותאוסופיה של שתיקה. האם היה לכך המשך? כפי שנראה להלן הגותו של מהר"ל ושל הוגים אחרים במאה השש עשרה באשכנז ובמחוזות נוספים הציגו דגם מוסרי חדש המהול בתפיסה של הטרנסצנדנטי, אך דגם זה לא היה קבלי, לפחות לא במובהק. במקביל צמחו תפיסות עולם שינקו מן הקבלה, ומבחינה זו הדיון על השתיקה המשיך את התנופה שהחלה בה במובן מסוים הספרות הזוהרית. בעיר צפת החלה להתחבר במאה השש עשרה ספרות מוסר קבלית במקביל לספרות הקבלית העשירה והיסודית. עובדה זו מעידה על האינטרס הפרקטי של קבלת צפת, ואך טבעי שהשתיקה תשתלב ביריעת הרעיונות. נבחן היבטים אחדים מתוך יריעה זו.

			שתיקה וחכמה

			דמות בולטת בין מחברי ספרות המוסר הקבלית בצפת, ר' אלעזר אזכרי, הציג את השתיקה כטכניקה של החיים המיסטיים.196 דמות נוספת, ר' אליהו די וידאש, כתב את "ראשית חכמה", שהיה בעל נוכחות במאה השש עשרה. בשער הקדושה הקדיש די וידאש פרק לדיבור ולשתיקה, ובו פרש יריעה רחבה מתוך הסתמכות על ספרות הזוהר.197 לספרות המוסר הקבלית בצפת הייתה תשתית עיונית. אזכרי ודי וידאש היו תלמידיו של ר' משה קורדובירו. ואכן כמו בסוגיות עיוניות אחרות כך אף בעניין השתיקה היה הרמ"ק מאסף למסורות העיקריות.

			בפירושו "אור יקר" לזוהר הציג רמ"ק את השתיקה כרכיב בסדר הקוסמי ובסדר האלוהי כאחד. הוא פירש את דברי הזוהר לפרשת צו,198 העוסקים בקוסמוגוניה ובפעילות הקוסמית. בעל הזוהר שילב בתפקוד היקום את המלאכים הנבראים מנהר דינור ואומרים שירה. במקומות אחרים בזוהר המלאכים האלה נעלמים ונבראים בכל יום מחדש, אולם בדיון בפרשת צו לא מופיעה מסורת זו. לפי התיאור המיתי הציב האל את המלאכים ביסוד האש. המלאכים המשוררים נמצאים בלהבות האש בעוד שעליהם נמצאת האש האוכלת, שהיא כוח הדין בעוצמתו הגבוהה ("אלוהים").199 בעל הזוהר תיאר את האש כמבטאת את המלכות (מידת הדין הרפה) בעוד שהמים ותהומותיהם מבטאים את הקליפות (מידת הדין הקשה). כלומר המבנה הטבעי של היסודות הולם את המבנה האלוהי. ובתוך המבנה הזה היסוד התחתון, העפר, הוא הביטוי הנאמן של השתיקה. כזכור, ר' יוסף בן שלום אשכנזי הדגיש את יסוד המים כמבטא את השתיקה, ורמ"ק טען לאדמה. נעיין כעת בפירושו של רמ"ק על דברי הזוהר:

			כד מטי ליליא [תרגום: כשבא לילה] — שאז שולטים החיצונים.

			פסקין שירתא [תרגום: מפסיקים את השירה] — ושתיקה זו להם מצד המלכות שבהם, והם ארבע יסודות שבהם י' פני אריה, ה' פני שור, ו' פני נשר;200 והיינו י' מים משבחים, ה' אש מזמרין, ו' רוח משוררים, ה' יסוד העפר דומם, והיינו לך דומיה תהלה.201 ולכך "פסקין שירתא", יסוד העפר אין לו קול אלא דממה דקה.202

			לעילא מינייהו גדודין דאשא [תרגום: למעלה מהם גדודי האש] — היינו השרפים מכח האש השורף, ולמעלה אשם מועט בחיות. ולכך אמר "ואתערבו בשלהובי אשא".203 אמנם בשרפים נתגבר בהם כח הגבורה, והם עליונים יותר, כסדר היסודות התחתונים: למטה מן הכל מים, למעלה ממים רוח, למעלה מרוח אש, מפני שהעולם נברא בגבורה, וגבורה גוברת ופועלת, לכך למטה מהכל מים "טיפין",204 ואחר כך "ברוח דאתגזר", ואחר כך "ואתערבו בשלהובי". ולמעלה מהכל חוזק האש ותוקפו בשרפים. וזהו שאמר "גדודין דאשא בשלהובא תקיף" [תרגום: גדודי אש בשלהבת איתנה], לא "שלהובי" סתם, כחיות. 

			קיימין [תרגום: עומדים] — לגבי מעלה שיניקתם בעמידתם, כאומרו שרפים עומדים (ישעיה ו, ב), והם רוצים בעמידתם בסבתם להדבק, ומפני ששם סוד אש אוכלת אש,205 האש היותר גדולה כאומרו כי ה' אלהיך אש אכלה הוא (דברים ד, כד), רצים למעלה ושבים מפני פחד ה' ומהדר גאונו (ישעיהו ב, י).  

			וזהו שאמר ומריחין אשא דאכלא ותיבין לאתרייהו [תרגום: ומריחים אש האוכלת ושבים למקומם] — וכל מה שמתעלה האש גובר, ולכך מעלתם לפי גדר אִשם כדפירשנו. ועם היות שאמרנו שמצד המלכות הם דומיה, מחצות לילה הם מעוררים מצדה השיר והשבח והזמרה, והם בסוד פני אדם שבה, ולכך רנה של תורה בלילה206 מצד בני אדם למטה כנודע.207

			פירושו של רמ"ק הציג את השתיקה כרכיב במחזוריות. לפי פירושו, הזוהר הבין את תפקוד העולם האלוהי באופן מחזורי. הבריאה נעשית באמצעות הדין. כוח הגבורות הוא כהגדרתו, מתעצם ומתגבר. הוא פותח במלכות ועולה ומתגבר עד לדין עצמו. כלומר המדרג של המרחב האלוהי נובע מאופי הגבורה. הגבורה כביכול מביאה את הדרגות השונות עד אליה. ואז, היא שבה לנקודת ההתחלה של המלכות. 

			המחזוריות היא תהליך הכולל את היקום החומרי והאלוהי כאחד. מחזוריות זו נפרשת אצל רמ"ק בדימויים אחדים:

			(א)	יום ולילה (זמנים). במהלך היום מתפתחות ועומדות ההוויות ובלילה הן שבות למקורן וחוזר חלילה.

			(ב)	חומר ורוח (ישות). במהלך הבריאה מתגבשות ונבנות הדרגות השונות לפי ארבעת היסודות ולאחר מכן הן שבות לחומר וחוזר חלילה.

			(ג)	חום וקור (איכויות). במהלך הבריאה היא עולה מהמים הקרים ועד לדרגות העליונות של האש, שבראשה נמצא האל, ולאחר מכן שבה אל המים וחוזר חלילה.

			(ד)	שירה וניגון (קול). במהלך הבריאה השירה הולכת ומתעצמת ולאחר מכן היא פוסקת ובאה השתיקה וחוזר חלילה.

			השתיקה מבטאת את החומר, יסוד העפר, ואת המלכות. השתיקה מבטאת אף את היעדר השירה והניגון. נוסף לכך היא מבטאת את ממלכת הקליפות. על כן השתיקה היא מבחינה עקרונית השלילה אף הרוע. אולם רמ"ק ציין שהשתיקה איננה עומדת בפני עצמה. בתוך השתיקה כביכול מפכה הקול. גם באפלה הגדולה ביותר נוכחת בהיחבא "רינה של תורה". ובמילים אחרות לשתיקה שיר משלה. בתוך השתיקה נוכח ניגון וזמר שאיננו נשמע לאוזן.

			השתיקה מתפקדת אפוא כמסגרת קוסמית. ממנה מתחיל הכול ואליה הוא מגיע בסוף המחזור. וכידוע זו גם משמעות הדימוי של ספירת מלכות ושל יסוד העפר כאחד. השתיקה אמנם נמצאת בתחתית הסולם. כשלעצמה היא היעדר, והיא חסרת אופי מיוחד. אולם היא מוּנעת בידי הנוכחות האלוהית.

			בחיבור "פרדס רמונים" לרמ"ק הובהרה הזיקה בין שתיקה למיניות, שכבר הופיעה בסיפור הזוהרי. רמ"ק קבע על הטעם המקראי אתנח או אתנחתא (  ֑  ), מן הטעמים הקיסרים, המחלק את הכתוב לשני חלקים, כדלהלן: 

			כי ענין הזווג בישוב ובשתיקה, לכן נקרא אתנח לשון "ישוב",208 וכן נגונו בשתיקה, ר"ל עמידת התיבה,209 ונק[רא] אתנח בקבלתה210 מן הת"ת [=התפארת] ע[ל] י[די] הנצח וההוד.211 

			הזיווג התקין, המושתת על השתיקה, מציין את התהליכים האלוהיים המסדירים, ורמ"ק פיתח עיקרון זה. השתיקה מאפיינת כאן את המלכות, שבה נעצרת ההשפעה, ועל כן היא מסומלת בטעם המפסיק את זרימת הכתוב. רמ"ק כינה את הטעם העוצר את המלודיה שבקריאה במונח הדיאלקטי "ניגון בשתיקה".

			השתיקה התקדמה אצל רמ"ק מהזיווג לספירת החכמה, מהלך שקיבל מאוחר יותר ניסוח קולח בכתיבתו של ר' אליהו די וידאש. מבחינת רמ"ק החכמה מסומלת בשתיקה, ובכך קבע במסמרות את הזיקה של שתיקה לחכמה. הבינה היא מקור השפע, והיא ספירה שיש בה מובחנויות, העתידות להתפרט לספירות התחתונות. אך מעל הבינה השופעת ניצבת החכמה שהיא מכונסת בעצמה ועל כן גם מסומלת באות יו"ד. כלומר מהוורבליות, מרצף הדיבור ומהשקיפות של הבינה עולים לדומייה ולשקט של החכמה. כתב הרמ"ק: 

			יובל היא הבינה [...] וזהו משמעות יובל כמו ועל יובל ישלח שרשיו (ירמיה יז, ח). וכאשר יגלגל עד הגיע לשער החמשים212 אזי בו מתדבק בחכמה. ועליו נאמר למשה שתוק כך עלה במחשבה.213 "כך" בגי[מטריא] נ'.214 כי שתיקה בחכמה שהיא יוד.215 ועלה למחשבה שהיא חכמה.216 

			התהליך מאפיין את מקור השפע, שיש בו מן האבסורד: ההתחקות אחר מקור השפע הפורה ביותר מוליכה אל הסתום ונעלם. החכמה היא נקודתית, מסומלת באות יו"ד, והיא המבטאת את השתיקה. נקל להבין, שהשלב הבא הוא זיהוי השתיקה עם הכתר, שכן הכתר הוא קוצו של יו"ד, כלומר הוא המבטא את ההתכנסות המוחלטת שעדיין ניתנת לניסוח ולהוראה. רמ"ק אימץ את הכלל הידוע, "ולעולם שתיקה מצד הכתר".217 

			שתיקה הפכה למפתח להבנת התפקוד הקוסמי והאלוהי והתהליכים שהוא מכתיב. מבחינה זו יצר רמ"ק מדרג קטגורי: ככול שאנו עולים בסולם הספירות הרי ש"מתכווץ" המרחב הנראה והופך למצומצם עד כדי היעלמות. המרחב הנראה הוא הדיבור, וראש הפירמידה הוא השתיקה. רמ"ק טען, 

			כי למעלה בשם בן ד' אין דבור אלא שתיקה כי הם מפתחות פנימים,218 והקצור בהם הוא העקר. אמנם בשם אדנ"י שם הוא הדבור כי הוא המגלה ושם שייך לבאר וללבן הדברים והם מפתחות חצונים.219 

			השם האלוהי בן ארבע האותיות הוי"ה, שכבר ראינו ב"אור יקר" שהוא מבטא את ארבעת פני המרכבה, מזוהה עם השתיקה. שם זה משתקף כידוע בספירת תפארת. לעומתו שם אדנו"ת מבטא את הדיבור, והוא משתקף בספירת מלכות.

			השתיקה מורה אפוא על רום המעלות, אך לא רק מבחינה של שלילת התארים כמו בספרות הפילוסופית, אלא גם מהבחינה שניתן להבין תהליכים חיוביים באמצעות הגורמים העליונים. שתיקה היא גורם חשוב בהבנת הרכיבים הגבוהים של השפע האלוהי. רמ"ק ודאי הושפע מהקישור הרווח בספרות המוסר של שתיקה וחכמה, והוא ניווט אותו לדרגות העליונות של האלוהות. למעשה רמ"ק בחן בכתביו השונים את השתיקה לפי הספירות ממלכות ועד לכתר, והראה שהיא הולמת דרגות משתנות בעולם האלוהי. מבחינה מסוימת השתיקה מבטאת את ההייררכיה של העלייה. 

			בריאה

			קבלת האר"י בררה לפרטי פרטים את הבריאה ובמיוחד היצירה המחודשת של האלוהות, ועיגנה את השתיקה בשלבים הנמצאים בהעלם, כלומר בדרגה הגבוהה יותר, שהיא פנימית לדרגה שמתחתיה. הבריאה מתייחסת כמובן לעולמות השבירה והתיקון כאחד. תלמידי האר"י שבו ועמדו על ההקבלה שבין ההאצלה הישותית לבין האצלת האותיות. ר' חיים ויטל טען, כי העולמות התהוו מתוך עשרים ושתיים האותיות שנאצלו מן המלכות. אולם בניגוד לקבלה הקדומה, שתיארה אך ורק את ההאצלה בעולם השבירה, הוסיפה קבלת האר"י את התהליכים המתרחשים גם בעולם התיקון. בעולם התיקון פרצוף רחל, שהוא הבחינה התחתונה של נוקבא דזעיר, מאציל את העולמות. 

			וכיצד מתהווה פרצוף רחל? בתום בניין פרצוף לאה אזי זעיר אנפין מאציל את חמש הבחינות של הדין (ה' גבורות) — שהרי הדין הוא המגביל והיוצר ועל כן בריאה נעשית באמצעותו — למלכות, וכך נבנה פרצוף רחל. פרצוף לאה עושה זאת באמצעות אורות הדעת. התהליך המקביל באותיות הוא באמצעות מנצפ"ך, המקבילות לחמש הבחינות של הדין. מעל זעיר אנפין ניצב פרצוף אמא, שבה חמש בחינות הדין נמצאות בהעלם. ואלה דבריו של ר' חיים ויטל:

			גם נתבאר בזה מ[ה] ש[כתב] בפ[רשת] משפטים ד[ף] קכ"ג דעת גניז בפומא דמלכא,220 כי ה' גבורו[ת] של דעת נגנזו בפה בסוד ה' מוצאות הפה כנ"ל,221 וכללות הפה נעשה מהם, והם נגנזו שם. גם אמרו "גנוז", הוא כי ברצונו מוציא גניזת האותיות הנ[זכרות] ל[עיל] בסוד קול ודבור מהפה ולחוץ, וכשרוצה נשארים גנוזות בפנים בסוד נאלמתי דומיה (תהלים לט, ג).222

			ר' חיים ויטל ציין, כי חמש הגבורות הן הגורם החבוי הנמצא בכל שלב משלבי בריאת הפרצופים מתוך הספירות. הן מאפשרות את הבריאה, והן מופיעות במדרג מפרצוף אמא, דרך דעת אל פרצוף רחל. חמש הגבורות מעידות גם על הרצון האלוהי המכוון את הבריאה. מאחר שבריאת האותיות מקבילה לבריאה האונטית הרי שגם הדיבור נובע מתוך השתיקה. מסתבר שהשתיקה היא המצב הפוטנציאלי, ורק הרצון הופך שתיקה לדיבור. מכאן שהשתיקה מבטאת את השלב העליון בתהליך הבריאה, וזו מתמצה בתהליך מהשתיקה לדיבור. הגישה מופיעה בדיון נוסף:

			וז[ה] ס[וד], נאלמתי דומיה, ר"ל, דו"ם י"ה.223 והענין הוא, כי בהתחלת האצילות דז"א [דזעיר אנפין], בבריאת העולם, היה ע[ל] ד[רך] ז[ו], שלא היו בתחלתו רק ג' אותיות אל"ם בלבד. אבל אחר בריאת העולם, אע"פ שיש פעמים שז"א חוזר לקדמותו בסוד העיבור, ודאי ששם "אלהים" שלם יש בו, כי כבר נכנסו בזמן האצילות. אלא ששתי אותיות י"ה מן אלהי"ם, עומדים שם דוממים, ואינם מתגלים רק ג' אותיות "אלם", נמצא כי מה שנאלמתי אינו אלא לפי שנסתלקו אותיות י"ה לגמרי בזמן בריאת העולם, אלא מפני שהיו דומי"ה, דו"ם י"ה.224

			בדברים אלה הבהיר ר' חיים ויטל את מעמדה של השתיקה קודם הבריאה, ובד בבד גם התברר לאשורו מושג הבריאה. הוא טען, כי שתיקה זו איננה בגדר ריק מוחלט (וקום) אלא היא פוטנציאל. כלומר בזמן הבריאה הנוכחות האלוהית שבתוכה, המסומלת בשתי האותיות יו"ד וה"א, הייתה בהיחבא. כלפי חוץ ההוויות הופיעו יש מאין. אך לאחר הבריאה הסתבר שהנוכחות האלוהית לא נעלמה אלא היא הייתה מלכתחילה.

			מודל זה ניכר לא רק בעולם הקדושה אלא גם בעולם הקליפות כפי שניכר בפסקה מקבילה לקודמת. תהליכי הבריאה מעוגנים בירידת השפע, המכונה "מוחין". דרכו של השפע נקבעת לפי הדגם של ההאצלה, דהיינו הדרגות העליונות הן חבויות, והן נחשפות אט אט עם ירידת השפע כפי שראינו זה עתה. לפיכך לא רק הפוטנציאל היוצא אל הפועל מתאפיין בשתיקה אלא גם ה"מוחין". כאמור, התהליך הסדיר מקביל להאצלת האותיות. אולם כאשר הרע גובר, והקליפות נאחזות במידת הדין (גבורה ומלכות, שהיא מידת הדין הרפה) ויונקות ממנה,225 אזי באה שתיקה. כתב ר' חיים ויטל:

			כי הנה נתבאר אצלינו כי המוחין דאלהים226 לפעמים נקרא "אלם", והוא כשקלי[פין] נאחזות בהם, פי[רוש] כי ב' אותיות י"ה מאלהים הם מתכסים ונעלמים, ונשאר "אלם" מן "אלהים". ז[ה] ס[וד] פסוק נאלמתי דומיה כו', פי[רוש] כי כאשר היא דומיה — פי[רוש] דו"ם י"ה, ר"ל שאותיות י"ה משם "אלהים" הם דוממים בשביל החיצונים ואינם מתגלי[ם] — ואז "נאלמתי", ושם "אלהים" נעשה אל"ם, ובפרט עתה בגלותינו זה המר שחזר הז"א [זעיר אנפין] לבחי[נת] קטנות ובו נאמר נאלמתי דומיה.227 ולכן אנו מתפללין שאלו המוחין דקטנות, שהם שמות אלהים, יוגדלו ויתקדשו, פי[רוש] כי כל בחי[נת] קדש הוא במוחין כנ"ל.228

			השתיקה נוכחת בתהליך הבריאה לא רק באופן החיובי שלה אלא גם באופן השלילי. עמדנו לעיל על תפקידה של הגבורה בתהליך הבריאה המחודשת של האלוהות, וכעת הגבורה, המסומלת ב"אלוהים", נותרת ללא הנוכחות האלוהית המסומלת ביו"ד וה"א. או אז "אלוהים" הופך ל"אלם". הקדיש נועד להעלות את המוחין דקטנות, כפי שמופיע גם בפרי עץ חיים לרח"ו,229 שהיה מחיבורי האר"י הנפוצים. 

			כדאי לשים לב לעניין זה: הקדיש הוא תפילה שהפכה כבר בראשית ימי הביניים להיות נפוצה, והיא שוזרת את התפילה לעיתים מתחילתה ועד לסופה ולעיתים בסופה. והנה תפילה זו נתפסת כמאבק בשתיקה. הפעם השתיקה אינה אלא השתיקה האלוהית לנוכח הדומיננטיות של הקליפות. מבחינה זו ההנהגה העממית וההגות הקבלית המופשטת נפגשות זו עם זו. יתר על כן: הגלות נתפסת כשתיקה, כמצב שבו השפע איננו זורם כסדרו, והנוכחות האלוהית כביכול נאלמה דום בשל מצב "לא נורמלי". נקל להבין שהייתה פנייה בקבלת האר"י לאתוס של היום יום, והשתיקה מילאה מקום באתוס זה.

			ביטוי נוסף לאתוס השגרתי של השתיקה בקבלת האר"י ניכר בהשלכת הדיון העוסק בהשפעת תורת הקליפות והרוע על ההנהגה המוסרית. ר' חיים ויטל הדגיש את זיקת השתיקה לגאווה, כלומר הדיבור מבטא רהב והשתיקה ענווה. וכה כתב: 

			וז[ה] ס[וד] פסוק והדוה בנדתה (ויקרא טו, לג), כי הנה אחיזת הקליפות אינה אלא בשתי אותיות ו"ה שבמלת והדו"ה. וע"י הגאוה נאחזים גם במלוי שם י"ה, שהם אותיות דו"ה230 שבמלת "והדוה" כנז[כר] ל[עיל]. גם ז[ה] ס[וד] אני מליאה הלכתי וגו' (רות א, כא), כי הנה אלהי"ם הוא צירוף "מליאה" כנזכר בתקונין על פסוק זה,231 ונודע כי בהסתלקות י"ה מן אלהי"ם נשאר אל"ם בסוד נאלמתי דומיה (תהלים לט, ג), פי[רוש] נאלמתי ונעשתי אל"ם מן אלהי"ם בעבור דומיה, בעבור אותיות י"ה שבאלהי"ם נדממו והוסרו משם, כי אותיות י"ה שבאלהי"ם הם החיות שבו הגורם הדבור, ובהיותי ריקנית ודוממת מן י"ה שבאלהי"ם נאלמתי ונשארתי אלם כנזכר, וזהו הענין "אני מליאה הלכתי". והוא במה שנודע כי אמרו במדרש רות בזוהר232 וגם במדרש הנעלם מן הזוהר פרשת לך לך,233 כי אלימלך ונעמי הם סוד ב' אותיות י"ה נשמתא לנשמתא ונשמתא.234 ואמרה נעמי הנה שם י"ה שהיה תחלה בי היה מלא בההי"ן יו"ד ה"ה, וזהו "אני מליאה הלכתי", ועתה שלטו בי הקליפות ונתאחזו גם בי, באותיות מלוי דו"ה אשר בשם י"ה שלי, שהוא כמנין "גאוה", ונשארתי י"ה פשוט, ריקם235 מן המלוי.236

			מבחינת המנגנון האלוהי הגאווה גורמת לפירוד. העצמת האישיות דוחקת את הנוכחות האלוהית במישורים השונים שלה. המרחב האלוהי היה מלא ("מילוי"), וכאשר הגאווה מופיעה אזי המרחב מתרוקן. אלא שלא נוצר וקום עם ריקון המרחב האלוהי, שכן הקליפות נאחזות בריק וממלאות אותו. הגאווה מערערת את מישורי הקיום האלה:

			
				
					[image: ]
				

			

			אף בדברי רח"ו אלה נרמזת הגלות, שכן נעמי ואלימלך עזבו את ארץ ישראל וירדו למואב בשל הרעב שהיה. הגלות מציינת את ריקון המלאות שהייתה קודם לכן, ואף הגאווה מציינת את דחיקת האלוהים מקרב האישיות. בשל גאווה האלוהים גולה מהמרחב האישי. נקל להבין, שהאינטרס המוסרי נוכח בעוצמה רבה בדיון התאוסופי של קבלת האר"י החל מן הבריאה וכלה בקיום שלאחריה.

			שתיקה ותאורגיה

			מעלת השתיקה נרתמה לפעילות התאורגית. אולם ר' אליהו די וידאש הציג אותה כתגובה ההולמת לזיווג העליון. כלומר השתיקה מבטאת מעין כבוד ויראה כלפי המהלך הפנים אלוהי של תפארת ומלכות. וכה כתב:

			כי מי שירגיל בשתיקה ושלא יוציא מלה לבטלה מפני מוראת קודשא בריך הוא ושכינתיה שהם תוכיות הנשמה והם קול ודבור, ירויח בזה הכוונה בתפלתו כדפי[רש] ר[בי] ש[מעון] ב[ר] י[וחאי] ע"ה בתיקונים, שצריך לכוונא בכל אתר ובכל ממלל קול ודבור קודשא בריך הוא ושכינתיה וכו',237 וכיון שהורגל בדברי העולם שלא יוציא קול ודיבור לבטלה כל שכן שלא יוציאם בתפלתו לבטלה, ולכן תקנו בסוף238 אלהי נצור לשוני מרע,239 והכוונה במה שפי[רשתי] לעיל שהמוציא מלה לבטלה כמוציא זרע לבטלה,240 שהוא הנקרא "רע",241 ואם האדם נשמר בדברי העולם שלא להוציא מלה לבטלה, כל שכן בתפלתו; ואם חס ושלום הוא פגום בלשונו תפלתו אינה עולה למעלה כי היא כפויה תחת ההוא סטר.242

			בספרות הזוהרית קול ודיבור מסמלים תפארת ומלכות בהתאמה. די וידאש יצר דגם של פעילות תאורגית הנבנה שכבה על גב שכבה. בכל שכבה כזו השתיקה היא הישג כשלעצמו, המוליך להישג בשכבה הגבוהה יותר. וזה הדגם:

			הפעילות המוסרית יוצרת התעלות מדרגה לדרגה. די וידאש ציין בפתיחת הפסקה, כי על מנת להשיג התעלות כזו יש לפתוח בהרגל של שתיקה. לדידו שתיקה משמעה זיכוך של הקול והדיבור במישור הארצי. שתיקה מאפשרת הן כוונה בתפילה הן פעילות תאורגית תקינה של העולם האלוהי. על הפה כתב די וידאש, "שהוא רומז למקום עליון".243

			כאמור, גישתו של די וידאש היא מוסרית במובהק, והוא הקנה לשתיקה גוון של פרישות מינית על פי הקדמת הזוהר.244 לעיל ראינו שלדידו המוציא מילה לבטלה כמוציא זרע לבטלה. וכה כתב:

			ולהסביר הדברים למה יקרא "רע" המוציא זרע לבטלה והמוציא מלה לבטלה, הטעם הוא במה שביארנו כי הלשון הוא במקום החיים245 [...] וכמו שהזרע הוא חיות גשמי באדם שהוא מאור עיניו וכו',246 והוא מוליד בגשמי כנודע, והמוציא לבטלה נקרא "רע" מפני הסוד והרמז שבו למעלה,247 כן מלת הלשון, שהוא מצור,248 סוד חיות רוחני מתלבש בכלי הלשון, מוליד למעלה בקדושה הרוחנית, ואין ראוי שיצא לבטלה; וזהו מעלת רב שלא שח שיחה בטלה כל ימיו.249

			מבחינת די וידאש הדיבור שקול לפורקן מיני. הדיבור מוצג אצל די וידאש כהשתוקקות, כיצר ולמעשה כפיתוי. אדם נמשך לדיבורים בטלים, ועל כן עליו לסייג עצמו מהם. שתיקה הופכת להיות חומה בצורה כנגד הפיתוי האנושי לדיבור. מעניין שלפי די וידאש יש במובלע איזון בין ההדמיה האנושית והאלוהית. אם יעסיק אדם את התבוננותו ואת מלוא אישיותו בזיווג האלוהי של תפארת ומלכות אזי יוכל לפיתוי של הדיבור שהוא כפיתוי מיני. זהו ה"רווח" שרמז די וידאש אליו בתחילת דבריו. מלבד הכוונה בתפילה הרווח הוא האיזון ברבדים העמוקים של הנשמה ובעולם האלוהי. 

			נמצאנו למדים, שדי וידאש גייס את המטען הקבלי כדי לצמצם את הדיבור ולהציב בפני הקורא את ערך השתיקה.

			חיקוי ודילוג

			עד כה נדרשנו לתפיסה התאורגית של השתיקה. ראינו כיצד השתיקה מבטאת את עמידת האדם לפני התהליכים המתרחשים באלוהות ואת הכבוד הנדרש למעמד כזה. והנה בפרק הראשון של שער הענווה, שב די וידאש לשתיקה, והפעם מנקודת המוצא של ההידמות לאל. על הזיקה שבין פה תחתון לפה עליון כתב די וידאש דברים אלה:

			בפה ידמה למדת פה עליון ולא יוציא מפיו קללה ונידויים וחרמות ודבר עזות וקושי ודבר בגנות. דרבי יהושע בן לוי היה משתבח שלא החרים אדם מימיו250 [...] ומזה ילמוד האדם לבל יוציא קללות וגידופין מפיו אלא יהיה לשונו רכה לכל כקטון כגדול.251 ומרבה השתיקה בדברי העולם מאריך ימיו מפני שהוא מדמה פיו למדת פה העליונה.252

			די וידאש קשר את הסימבוליקה הקבלית עם מעלת השתיקה. הפה העליון הוא דימוי המתייחס בספרות הקבלית בדרך כלל לספירת מלכות. ספירה זו היא מקור השפע לעולם הארצי, ועל כן צריך אדם במקביל להקפיד שהדברים היוצאים מפיו יהיו חיוביים בלבד, הולמים ומכבדים את הזולת. 

			די וידאש הוסיף מהלך מעניין: ההידמות לספירת מלכות משתקפת בשתיקה בענייני העולם הזה. אולם ספירה זו משפיעה על העולם הזה. לפנינו אפוא דימוי כשל משפך הפוך. ההשפעה על המציאות החומרית היא רבה. אולם רום ההשפעה הוא אלוהי. נקודת המוצא של ההשפעה היא השפע האלוהי המזוקק, שכאשר הוא מגיע לעולם הארצי הוא מתפשט לכיוונים חומריים שונים. מי שמרגיל עצמו לשתוק מתדמה לנקודת הרום, לתחילת השפע. מבחינה זו הפה התחתון, הנמצא במציאות חומרית, מתדמה לפה העליון, שהוא מזוכך.

			אבל ההידמות איננה הדרך היחידה לקבלת השפע. דרך זו היא אקטיבית. באותה מידה קיימת גם דרך פסיבית. כלומר אם בדימוי הפה השתיקה הובילה לתוצאות בשל הפעילות או צמצום הפעילות כאן הדימוי משרת את הפסיביות. וכה כתב:

			כי על ידי שותקו מתעלם מפעולות שש קצוות, שהם קול ודבור, ועולה למקום השתיקה, שהיא המחשבה, סוד החכמה, וכמו שאמרו שתוק כך עלה במחשבה.253 ועוד בטעם הענין, כי כיון שהאדם שותק עושה עצמו מרכבה למקום השתיקה, ויזכה שיושפעו לו סודות התורה, שהם בשתיקה, דלא אתמסרו לגלאה, כמו שאמרו בזוהר כמה פעמים.254 ואחד מן מ"ח דברים שהתורה נקנית בהם הוא במיעוט שיחה וכו'.255

			שתיקה מאפשרת פעולה של עקיפה. יש כאן מבחינה מסוימת הד לתפיסה שעתידה להתנסח בהגות החסידית, והיא תפיסת הדילוג. לפי תפיסה זו אדם יכול באמצעות קיום מצוות וכוונה זכה להתעלות לרום אילן האלוהות. בדבריו של די וידאש השתיקה מעלה את האדם מעבר לגבולות ההשגה. קודם ציינו, שהקול והדיבור הם תפארת ומלכות בהתאמה. שתי הספירות הללו משקפות את שבע הספירות התחתונות מחסד ועד מלכות. תפארת מבטאת את שש הספירות מחסד עד יסוד, שהם בגדר "שש קצוות", והדיבור מבטא כאמור את המלכות. השותק עובר את שבע הספירות הללו ומגיע לדרגת החכמה. הפסיביות של השתיקה הופכת את השותק למרכבה לחכמה, ועל כן הוא זוכה לשפע. בסופו של דבר התאורגיה של השתיקה הופכת למגיה. 

			די וידאש נגע בסימבוליקה שנקט בלב הדיאלקטיקה של השתיקה. מצד אחד השתיקה היא עוצמתית. היא מאפשרת לאדם להגיע לגבהים שמעולם לא צפה אותם ולא חלם עליהם. מצד שני השתיקה גופה איננה פעולה חיובית. היא מעידה על פסיביות ועל התכנסות עצמית. והדברים משולבים: האפשרות לחצות גבולות ולהבקיע קירות מבוצרים מופיעה דווקא בשעה שאדם הופך את עצמו לדיספוזיציה של האלוהות. כוחו של אדם בחולשתו כשם שחולשתו בכוחו, ומוטיב השתיקה מבטא זאת היטב. מבחינה זו די וידאש הציג דגם מוסרי מובהק של השתיקה בסביבה שהיא קבלית.

			*

			הדיונים התאולוגיים והתאוסופיים של קבלת צפת הסתמכו על הרכיב המוסרי ולמעשה על ההנהגה היום יומית כחלק בלתי נפרד מהם. מבחינה מסוימת המטרה של הדיונים המופשטים הייתה האתוס והחיים של אדם עם אלוהים. אבל ההשלכות של השתיקה עולות מתוכם בעקיפין. המקובלים כמעט שלא הציגו דיון ממוקד בשתיקה במסגרת היריעה התאולוגית והתאוסופית שפרסו. ספרות המוסר הקבלית השלימה את החסר במידה רבה. ספרות זו תרגמה את השתיקה שהייתה קודם לכן מאפיין של ההתנהגות האלוהית והקוסמית לאופרציה אנושית בעלת עוצמה. על כן קו ברור מקשר בין רמ"ק והאר"י לבין אזכרי ודי וידאש, ומכאן השתיקה כערך נחשפת ומתבררת.

			

			
				
					196	ראו מ' פכטר, מצפונות צפת: מחקרים ומקורות לתולדות צפת וחכמיה במאה הט"ז, ירושלים 1994, מפתח בערך שתיקה; הנ"ל חבורות וחיבורים: עיונים בספרות המוסר הקבלית של חכמי צפת במאה הט"ז, תל אביב תשפ"ב, עמ' 129, 135.

				

				
					197	ראו להלן.

				

				
					198	זוהר ג, דף לב ע"ב.

				

				
					199	על פי הכתוב "כי ה' אלהיך אש אוכלה הוא" (דברים ד, כד, וכן שם ט, ג) הנסבים לפי סוף הכתוב על קנאת ה'. וראו תשבי, משנת הזוהר, א, עמ' תמח.

				

				
					200	השמיט את פני האדם שלפי המסורת המימונית מתייחס לשכלים הנבדלים, דהיינו המלאכים הנדונים כאן. והזכירם למטה בשירת הלילה.

				

				
					201	הכתוב בתהלים סה, ב התייחס להילול הקב"ה, וכך אמנם התפרש לפי רוב ההוגים. רמ"ק היסב אותו על שתיקת האדמה.

				

				
					202	על פי מל"א יט, יב. תפיסת יסוד העפר כאלם וכשתיקה הופיעה לאחר מכן אצל ר' אברהם אזולאי בחיבורו חסד לאברהם, מעין רביעי נהר ד, בני ברק תשמ"ו, דף כח ע"א.

				

				
					203	תרגום: והתערבו בשלהבות אש. וראו תשבי, משנת הזוהר, ב, עמ' קעב. מדרג האש מתעצם ככל שעולים למעלה בסולם המלאכים. כמדומה שהחיות משקפות את האש היסודית, שהיא מקור החום אך היא שקופה ואיננה חמה. כלומר דגם החשיבה של רמ"ק יונק מהפיסיקה.

				

				
					204	לפי מה שנאמר קודם "וסדר עלאין קדישין מגו טיפי טיפי ברוחא דאתגזרא בבוצינא" [תרגום: וסידר עליונים קדושים מתוך טיפות טיפות ברוח שנגזרה במאור]. 

				

				
					205	ראו יומא כא ע"ב.

				

				
					206	ראו למשל שמות רבה מז, ה. על המוטיב של פני האדם ראו יחזקאל א, י.

				

				
					207	אור יקר, יב, ירושלים תשמ"ג, עמ' קלב, טור ימני.

				

				
					208	כלומר הזיווג צריך להיעשות באופן מתון וביישוב הדעת. מבחינה אסוציאטיבית המפסיק מזכיר אדם יושב, כרמז לעצירת התנועה המוסיקלית.

				

				
					209	מבחינה מוסיקלית האתנח עוצר את הקריאה.

				

				
					210	המלכות, המקבלת את השפע מהתפארת באמצעות הנצח וההוד.

				

				
					211	פרדס רמונים, שער כט פרק ד, מונקאטש תרס"ו, דף סח ע"א.

				

				
					212	שאף הוא מבטא בינה (חמישים שערי בינה).

				

				
					213	מנחות כט ע"ב.

				

				
					214	כך + י = 20+20+10 = 50 = נ.

				

				
					215	החכמה המסומלת באות יו"ד מרמזת על שתיקה בשל קוטנה.

				

				
					216	כלומר מהבינה עולים לחכמה. המובאה מתוך פרדס רמונים, שער כג פרק י, דף כ ע"ב. 

				

				
					217	שם שם פרק כב, דף מג ע"ג. רמ"ק טען שם, שהכתר הוא "מקום השתיקה".

				

				
					218	על פי שבת לא ע"ב.

				

				
					219	שם, שער כג, פרק ח, דף יט ע"א.

				

				
					220	תרגום "דעת גנוז בפה של המלך". בזוהר מתואר המעבר מדעת לתפארת, כאשר תפארת היא הפה והדעת שבתוכו גנוז בבינה.

				

				
					221	כלומר מנצפ"ך (האותיות הסופיות).

				

				
					222	עץ חיים, שער ה, פרק ג, ירושלים תרכ"ז, דף יט ע"א.

				

				
					223	זוהר ג, דף רכב ע"ב. ההקשר בזוהר שם הוא המזיקים המתגברים על הגוף, וגורמים לנוכחות האלוהית המתבטאת בשם י-ה להיעלם ממנו. השתיקה היא שתיקת הגוף לאחר שהנוכחות האלוהית עוזבת אותו.

				

				
					224	שער ההקדמות, ירושלים תשמ"ח, עמ' שח.

				

				
					225	ראו י' תשבי, תורת הרע והקליפה בקבלת האר"י, ירושלים תשמ"ד, עמ' עב-עט.

				

				
					226	כלומר הדין.

				

				
					227	דברים אלה מסתמכים על דברי הזוהר על כתוב זה, "דומיה בגלותא ושתיקא בלא קול" (זוהר, א, דף לו ע"א, והובאו גם ברקנאטי לבראשית ג, יב).

				

				
					228	שער הכוונות, דרושי הקדיש, ירושלים תשע"ה, דף טז ע"א.

				

				
					229	פרי עץ חיים, שער הקדישים, פרק ב, ירושלים תשמ"ח, א, עמ' קלג.

				

				
					230	מבחינה מספרית י"ה = דו"ה = 15. בהמשך ציין רח"ו שגם "גאוה" עולה 15.

				

				
					231	"ורזא דמלה ה"א אלקי"ם דא מליאה בהפוך אתוון" (תיקוני זוהר, לג, דף עז ע"א).

				

				
					232	זוהר חדש ב, דף לד ע"ב.

				

				
					233	זוהר א, דף פ ע"ב.

				

				
					234	כלומר אלימלך מבטא את "נשמה לנשמה" (אות יו"ד), שהוא רובד נפשי מעל הנשמה, בעוד שנעמי מבטאת את "נשמה" (אות ה"א). וראו תשבי, משנת הזוהר, ב, עמ' לח.

				

				
					235	לפי המשך הכתוב "וריקם השיבני ה'".

				

				
					236	שער רוח הקודש, תיקון ז, עמ' מה-מו.

				

				
					237	תיקוני זוהר, הקדמה, דף ג ע"א.

				

				
					238	של תפילת העמידה.

				

				
					239	תפילת מר בריה דרבינא (ברכות יז ע"א).

				

				
					240	ראו למשל נדה יג ע"א. ההפנייה לראשית חכמה, שער הקדושה, פרק יא (בהערה הבאה), עמ' רט.

				

				
					241	ראו זוהר ג, דף צ ע"א.

				

				
					242	סתר הוא צד הטומאה או הצד החומרי. המובאה מתוך ספר ראשית חכמה השלם, מהדורת ח"י ולדמן, ירושלים תש"ס, ב, שער הקדושה, פרק יא, עמ' ריח-ריט.

				

				
					243	שם, פרק י, עמ' קצג.

				

				
					244	ראו זוהר, א, דף ח ע"א.

				

				
					245	כלומר הלשון שורשה בספירת הבינה ("חיים"), המקושרת לעניין זה עם היסוד ("לשון").

				

				
					246	לפי דברי הרמב"ם, למשל, בהלכות דעות ד, יט: "שכבת זרע היא כח הגוף וחייו ומאור העינים, וכל שתצא ביותר הגוף כלה וכחו כלה וחייו אובדים".

				

				
					247	ראו לעיל עמ' 115.

				

				
					248	כלומר שמירת הלשון. וכן מופיע בדפוסים השונים. ושמא כיוון ל"מעור" והקרבה בין עי"ן לצד"י שיבשה את הקריאה של המדפיסים. וכה כתב למשל ר' ישעיה הורביץ בשער האותיות מתוך שני לוחות הברית תוך הפנייה לדיון של די וידאש: "ועל מוצא כ"ב האותיות נאמר ולא יראה ב"ך ערות דבר (דברים כג, טו), ולא יהיה הדבור לבטלה כי הוא ערוה, כי הם שתי בריתות ברית הלשון וברית המעור מכוונות זה נגד זו [על פי ספר יצירה א, ג], וכמו שאין להוציא זרע לבטלה חס ושלום כן דבור לבטלה הוא גם כן ערוה. וזהו אל תתן את פיך לחטיא את בשרך (קהלת ה, ה), כי הדבור מביא לחטא הבשר שהוא זרע לבטלה, וכמבואר בזוהר והובא בראשית חכמה בשער הקדושה פרק יא, וכן מבואר פרק יז משער הקדושה" (שני לוחות הברית, אות שי"ן, ו, מהדורת מ' כ"ץ, חיפה תשנ"ז, א, עמ' שצד).

				

				
					249	ראשית חכמה, שם, פרק יא, עמ' רט-רי, על פי סוכה כח ע"א (ושם ייחסו לרבן יוחנן בן זכאי). ובפירוש רמב"ן לויקרא יט, ב ייחסו לר' חייא. די וידאש קיבל את גרסת הרמב"ם (הלכות דעות ב, ד).

				

				
					250	ההפניה היא לירושלמי מועד קטן ג, א, דף פא ע"ד.

				

				
					251	על פי דברים א, יז.

				

				
					252	ראשית חכמה, שער הענווה, פרק א, עמ' תנו.

				

				
					253	מנחות כט ע"ב.

				

				
					254	ראו זוהר ג, דף קסז ע"ב, רלו ע"ב; תיקוני זוהר, ע, דף קל ע"ב.

				

				
					255	ראשית חכמה, שער הקדושה, פרק יא, עמ' רכ. ומופיע גם בספר חמדת ימים, חג השבועות, פרק א, לח, קושטא תצ"ה, ד"צ ירושלים תש"ל, ג, דף נ ע"ד. והשוו חלמיש, "על השתיקה בקבלה ובחסידות", עמ' 83.

				

			

		
	
			פרק שביעי:

			דרשנות

			הדרשנות מסתמכת על רהיטות השפה. הרטוריקה והדידקטיקה הן ליבה של הדרשנות. בסוגת הדרשנות יש מעין להטוטנות, שימוש בשפה כדי למשוך את ערנותו של המאזין. כותב הדרשה מתאמץ בדרך כלל לשמר ככל האפשר את הרושם של הדרשה הנישאת על פה, ולפיכך הדרשות מיוסדות על הניסיון למשוך את תשומת לב הקורא באמצעות כלי השפה. מגמה כזו מציגה את הדרשנות לכאורה כמי שעוסקת באפקטים ומזניחה את הלימוד המעמיק והיסודי. הדרשן חש שהוא מפנה כביכול את ליבו של השומע מהעניין התוכני לברק של הרטוריקה. לפיכך היו דרשנים שראו צורך להתנצל, ולבקש את רשותו של הקהל לדבר בפניו. והיו דרשנים שהקדישו את הרשות באופן פרדוקסלי למעלת השתיקה. באופן כזה הסבירו את העובדה שהם שברו את השתיקה והחליטו לדרוש ברבים. רשות כזו הייתה בנויה באופן כפול: בתחילה הציג הדרשן את שבחי השתיקה ולאחר מכן את הצורך לשבירתה. אם עד כה הייתה השתיקה בגדר המלצה לקורא הרגיש והמשכיל הרי שכעת היא יצאה לרשות הרבים, שכן הדרשנים הפיצו את תורתם בציבורים השונים. נבחן כעת את השיח על השתיקה, ובמיוחד בפתיחות של הדרשה.

			רשות

			במפנה המאות השלוש עשרה והארבע עשרה מיקם ר' בחיי בן אשר את מעלת השתיקה בשער הרשות מספרו "כד הקמח".256 בשער זה ריכז בחיי עשר רשויות, המוצעות לדרשן המבקש רשות מן הקהל לדרוש. כאמור הרשות השביעית עוסקת במעלת השתיקה. כד הקמח נועד להעניק חומר לדרשנים, ובכך קבע בחיי את תת הסוגה שאפשר לכנותה "חומר לדרוש" (כמינוחו של בעל האוצרות יהודה דוד אייזנשטיין ב"אוצר דרשות"), כלומר המחבר הציע מגוון רעיונות שעשויים למשוך את לב השומעים, ועל יסודן הדרשן המצוי יכול לבנות את דרשתו. באופן כזה התחברו גם שני הספרים שכותרתם "מנורת המאור".257 תת סוגה זו ניצבת בצד דרשות מתועדות, שהדרשן הציגן כמות שניתנו. על כן הרעיונות שציין בחיי על השתיקה נתפסים בעיניו כאטרקטיביים. ואלה הם:

			(א)	שליטה עצמית. שתיקה מאפשרת לאדם לשלוט בדיבורו. "וכיון שדיבר הרי הוא כמי שזרק האבן שאין בידו להשיבה".258

			(ב)	אינטלקטואליזם. השתיקה מעידה על בעליה שהוא אדם חכם. "האיש שאינו מגלה דעתו ומוציא כל רוחו במהרה אלא ביוקר [...] הוא אות שהוא איש תבונה".259

			(ג)	יקרת הדיבור. דיבור מאפיין הן את הנפש הן את האל, ולפיכך יש להגביל ביותר את השימוש בו. "לפי שהדבור ההוא מצד הנפש [...] ולמעלת הדבור מצאנוהו מיוחס לבורא יתברך".260

			כמובן, את היתרונות הללו של השתיקה, הראויים לשמש בסיס לפתיחת הדרשה, תיבל ר' בחיי בן אשר באמרות שונות מתוך חז"ל ומה"אדב". ספר כד הקמח היה ככל הנראה נחשב ביותר. עשרות שנים אחדות לאחר חיבורו כתב ר' שם טוב אבן שפרוט דברים משלו סביב דברי ר' בחיי בספרו "מניע הכד".261 אביא את הערך המקביל של "רשות" בשלמותו:

			[רשות] אחר.262

			חשך אמריו יודע דעת יקר רוח איש תבונה (משלי יז, כז). הזהיר על השתיקה דיחסותא דבבל שתיקותא,263 וכת[יב] שומר פיו ולשונו שומר מצרות נפשו (שם כא, כג) פוסק שפתיו מחתה לו (שם יג, ג). ואמ[ר] החכם לא מצאתי לגוף טוב אלא שתיקה.264 והדבור נחלק לד' חלקים טוב או רע או שאינו טוב ורע265 והרע נחלק לכלו ולמקצתו. הנה הג' בטלים ונשאר הא'.266 ובזה יש להאריך. וה[וא] מ[ה] ש[אמר] ה[כתוב] "ידע".267 ועל הדבור הטוב והנאות כתו[ב] יש זהב ורב פנימים268 וכלי יקר שפתי דעת (שם כ, טו). דבר ידוע שכל מי שיש בו דעת ישקול לדבריו בלבו בכף מאזנים קודם שידבר, וכ[ל] ש[כן] החכם הדבור כלו הלב. ויכוין שדבריו יהיו טובי[ם] ונאים ומתקבלים על שומעם כ[מו] ש[אמר] ה[כתוב] שפתים ישק משיב דברים נכוחי[ם] (שם כד, כו), כלו[מר] שכל א[חד] ידביק שפתיו מערכות269 דבריו, ובכלל זה שלא לדבר בפני מי שגדול ממנו בחכמה ובמעלה.270 אחז"ל פ' במה מדליקין מאן דמוקי[ר] רבנן הוו לי חתנותא רבנן; מאן דרחים רבנן הוו ליה בנין רבנן; מאן דדחיל רבנן הוו ליה גופיה צורבא מרבנן.271 וד[רשו] רז"ל כי תניה272 או[מר] בשפתי ספרתי (תהלים קיט, יג) וכתו[ב] אחר או[מר] בלבי צפנתי (שם שם יא). הא כיצד? כל זמן שהיה עירא היאירי רבו קיים בלבי צפנתי. כיון שנסתלק — בשפתי ספרתי.273 וההתנצלות משם הרב שמוחל על כבודו ואם ירצה.274 אמ[ר] ההוא מעשה דר' יוחנן בן ברוקא בר' אלעזר חסמא הלא הוא כתו[ב] בחגיגה בסוף,275 ותלמד מאותה ההגדה ד' שרשים. הא' שאין לדבר בפני רבו בלא רשות; השני שיכניע עצמו אליו, כי עם היות ר' יוסי הורש[ה] מר' אליעזר, למה לא דבר בהכנעה? אלא במספר כבר חידוש כסתמה; והג' שהרב יש לשאול לתלמידיו להרגילם ולחדדם; והרביעי שיש לשבח דברי חביריהם.276

			שם טוב אבן שפרוט עקב אחרי בחיי בן אשר בכך שהדיון בשתיקה כולל אצלו גם דיון במעלת הדיבור. הוא הוסיף שני רעיונות שלא היו אצל בחיי בסעיף השביעי של הרשות. ראשית שהדרשה צריכה להיות רהוטה ובנויה לציבור, ושנית שלא ידבר אדם בפני מי שגדול ממנו אלא אם קיבל רשות מפורשת לכך. את שני הרעיונות תלה ב"שפתים ישק". הרעיון הראשון מפרש "ישק" מלשון נשיקה המעידה על ההתקבלות של הדברים, והרעיון השני מפרש "ישק" מלשון קפיצת השפתיים. אבן שפרוט נתן דעתו על מעמד הדרשה, ולדידו השתיקה משמעה ההתחשבות בציבור המאזין לדרשה.

			פתיחה

			מי שלקח ברצינות את ההמלצה של ר' בחיי בן אשר ור' שם טוב אבן שפרוט היה ר' מיכאל בן שבתי בלבו. אף הוא השתמש ברשויות בדרשותיו, אולם הוא מיקד אותן בעיקר במעלת השתיקה.277 מיכאל היה שכלתן מתון, שהגן על המקובלים לנוכח הביקורת של השכלתנים הקיצוניים.278 בדרשת חתונה "דרש הללויה אודה י" (דרשה ראשונה בסדר הדרשות שאנו דנים בהן) קשר בלבו את השתיקה בסוגיית האלוהות לשתיקה כערך וכמעלה. כלומר הדיון בשתיקה נבע ישירות מהדיון בשלילת התארים ובחיוב המציאות של האלוהות: מאחר שאי אפשר לומר דבר על האלוהות הרי שראוי לשתוק. וכה כתב:

			כי כבר קדם בדברי שאין במציאה זולת הש[ם] י[תברך], אשר הוא מחוייב המציאות בבחינת עצמו, לפי שאין מציאותו תלוי בזולתו, ומעשה כולם אשר הם אפשרי המציאה להיות מציאותם תלוי בזולתם; ועו[ד] יתבאר זה במה שיבא. ובהיות הענין כן, היה לי לשים יד לפה ושלא לדבר כלל, כ"ש בכמו אלה הענינים, וזה לב' סבות: האחת לקושי הדברים האלה בעצמותם, והב' לקוצר יד שכלי בדברים האלה.279

			הרקע לדיון במעלת השתיקה הוא אפוא תאולוגי במובהק. בדרשה השנייה "דרש אפיריון" מעלת השתיקה עומדת בזכות עצמה כפתיחת הדרשה וכרשות. שם טען, כי השתיקה בסוגיות מסוימות היא יתרון, כנראה בשל עומקן והיקפן. "ובפרט כאשר ירצה האדם לדבר אצל כלל מה, כי ראוי לו שימנע מזה בתכלית ההמנעות מכמה סבות".280 בלבו לא פירט את הסיבות, אולם הביטוי של "כללי" או "שב כללי" מבטא בדרך כלל את הדבקות של השכל בעקבות הכרת היסודות המדעיים של היקום. הכרת המדע משמעה הכרת החוקיות שלו, שהיא כללית.

			כעת אביא את הפתיחה של דרשה שלישית, "דרש כל הזהב", שעדיין לא התפרסמה, דרשה העוסקת בפדיון שבויים. דרשה זו נישאה כשעזב בלבו את המשרה הציבורית שכיהן בה, ויש בה עניין מיוחד הנוגע להתייחסות של מנהיג אינטלקטואלי לקהילתו. אף בפתיחה זו הרחיב בלבו בערכה של השתיקה. אולם הפעם כלל במעלת השתיקה סוגיה שלא עסק בה עד כה, והיא הסוגיה האזוטרית. הזהירות של החכם שלא לגלות סודות מדעיים בדבר החוקיות של היקום לפני אנשי ההמון נתפסת אף היא כסוג של שתיקה.281 זו איננה שתיקה גורפת שעניינה דממה מוחלטת ותגובה של פסיביות. 

			מעתה השתיקה מוגדרת כדיבור על תחום מסוים והימנעות מדיבור על תחום אחר. למעשה אין זו שתיקה מפני שהפנייה להמון היא באמצעות משלים ומיתוסים. אולם מובנה של השתיקה מורחב גם לתחום היחסי. הימנעות מכוונת מהוראה ודיון פומבי בתחום מסוים, במקרה זה המושכלות, היא שתיקה. מבחינה זו הושפע בלבו מגישתו השכלתנית של הרמב"ם בפירוש המשנה בהקדמה לפרק חלק שנזכרה לעיל, ושלפיה אדם חכם מדבר בחידות, ואיננו חושף את מלוא כוונתו. וכה דרש בלבו:

			ואומ[ר]: ש[למה] ה[מלך] ע[ליו] ה[שלום] אמ[ר] בספ[ר] משלי חשך אמריו יודע דעת יקר רוח איש תבונה (יז, כז). והרצו[ן] הנה, שכל מי שמונע עצמו לדבר דבריו או מאמריו כאשר יזדמן אם לא אחר אזון וחקור,282 רצו[ני] אחר שישקלם במאזני שכלו כי הם דברים ראויים להאמר מצד עצמם וכג"כ283 מצד הזמן והמקום, וזכה האיש ההוא באמת "יודע דעת". ואמ[רו] גדולה דיעה שכתבה בין שתי שמות שנ[אמר] כי אל דיעות י' (שמ"א ב, ג).284 ואמרו עו[ד] כל אדם שיש בו דיעה כאלו נבנה בית המקדש בימיו, שזה ניתן בין שתי אותיות וזה ניתן בין שתי אותיות,285 שנ[אמר] י' מקדש י' כוננו ידיך (שמות טו, יז). 

			ואומרו יקר רוח איש תבונה — ה[רצון] ב[ו] שכל מי שאינו מוציא הדבר הכמוס עמו הסתום באוצרותיו286 אלא במקרה, לא כפי מה שנאמ[ר] עליו כל רוחו יוציא כסיל (משלי כט, יא), הוא איש תבונה באמת. והנה לפי זה פי[רוש] "יקר רוח" — מעיין,287 ודבר י' היה יקר בימים ההם אין חזון נפרץ (שמ"א ג, א). והסב[ה] בזה למה שברוב דברים לא יחדל פשע (משלי י, יט). ולגודל מעלת מדה זו, רצו[ני] מדת השתיק[ה], אמ[ר] החכם כל ימי גדלתי בין החכמים ולא מצאתי לגוף טוב משתיקה.288 וכההיא עובדא שהביא הרמב"ם ז"ל בפי[רוש] מסכת אבו[ת], שאדם א[חד] מן המתחכמי[ם] היה שותק ביותר, ואמרו לו על מה זה רוב שתיקותיך, ואמ[ר] בחנתי הדבור ומצאתיו נחלק לד' חלקים. החלק הא' כולו נזק כדבר נבלה וקללת בני אדם. והחלק הב' טוב מצד והזק מצד כמו שישבח אדם א[חד] חברו אצל אנשים הוא יודע בהם שהם שונאים אותו כי אותו השבח יהיה סבה אל שיעשו לו רע מה ע[ל] ד[רך] מברך רעהו בקול (משלי כז, יד) וגו'. והג' שהוא שאין בו נזק ולא תועלת כרוב דברי יושבי קרנות, שמדברים בדברים שאין בהם תועלת כלל כמו איך היה בנין החומה של עיר פלונית ואיך נבנה ההיכל הפלוני ודומיהם. והד' הוא מועיל והכרחי כדבור אדם בדבר חכמה ובענייני תקון ביתו. אמ[ר] כשאני שומע דבר מה אני רואה אם הוא מהג' חלקים הקודמים איני מדבר בהם כלל. ואז"ל אם יהיה מהחלק הד' אני מדבר בו. וכת[ב] הרב ז"ל ראה איך זה החכם הנז[כר] חסר ג' רביעי הדבור.289 

			גם בפסוק אוהב כסף לא ישבע ומי אוהב בהמון לא תבואה290 דרז"ל ואמרו מאי דכתי[ב] אוהב לא ישבע כסף (קהלת ה, ט), זה משה; יודע היה מ[שה] ר[בנו] ע[ליו] ה[שלום] שאין שלוש291 שבעבר הירדן קולטות עד שיבחרו השלש שבארץ ישראל [71א] ואפי[לו] הכי אמ[ר] מצוה שבאה לידי אקיימנה. ומי אוהב בהמון לא תבואה (שם שם), למי נאה ללמד להמון? כל מי שתבואה שלו. ואמ[ר] ר' אלעזר292 מי ימלל גבורות י' ישמיע כל תהלתו (תהלים קו, ב), מי נאה למלל גבורות י' מי שמשמיע כל תהלתו.293 

			ובהיות הענין כן, היה לי לבחור במדה הטובה הזאת294 לגודל מעלתה וחשיבותה, לא שאהיה מכלל פורץ גדר,295 כ"א אצל מעמד נבחר כזה, אשר כולם קדושים ובתוכם י' (במדבר טז, ג), באמת ראיתי,296 את כל זה ראיתי ונתון את לבי (קהלת ח, ט). 

			ואולם הסבו[ת] אשר בעבורם הוכרחתי לפרוץ גדר השתיקה בעת ובעונה הזאת הלא הם ג' סבות: הא' היא מצד שרצוני להסיר מעלי לזות שפתים ע"ד ולזות שפתים הרחק ממך (משלי ד, כד), וכמאמ[ר] תורתי[נו] הקדושה באומרה והייתם נקיים מי' ומישראל (במדבר ל, כב) כמו שיבא בסוף דברי הבאות בע"ה. והב' למה שהש"י זכני ונכנסתי בשירות אשר הייתי משרת למעלתכם לשלו[ם] ויצאתי לשלו[ם] למדתי גם חכמה זאת שאפטר ממעלתכם בדברי תורה אשר דרכיה דרכי נועם וכל נתיבותיה שלו[ם] (משלי ג, יז). והג' למה שיסור יסרני יה ולמות לא נתנני (תהלים קיח, יח) וראיתי בעיני כי מחוייב לכבד את י' מהוני297 ולהודות לו בקהל רב כאמרו אודך בקהל רב בעם עצום אהללך (שם לה, יח), וכאומרו אודך ביושר לבב בלומדי משפטי צדקך (שם קיט, ז).298

			מבחינה מבנית הדיונים השונים בשתיקה בדרשותיו של בלבו דומים למדי. בלבו ציין בכל דרשה סיבות למעלת השתיקה ולשבירתה כדלהלן: 

			(א)	סיבות למעלת השתיקה: 

			(1)	עומק העניין הרעיוני (דרש הללויה אודה י'; דרש אפיריון).

			(2)	קוצר דעתו של הדרשן (דרש הללויה אודה י'; דרש אפיריון).

			(3)	קוצר דעתם של ההמון (דרש כל הזהב).

			(ב)	סיבות לשבירת השתיקה:

			בדרש הללויה אודה י' —	(1)	הפצרת אביו של הדרשן.

			(2)	הודיה על החלמה ממחלה ככל הנראה.

			בדרש אפיריון —	(1)	שתיקה ראויה במקום של דיבור שאינו הולם.

			(2)	כוונה לשם שמים.

			בדרש כל הזהב —	(1)	תגובה לביקורות על פעילותו.

			(2)	סיום התפקיד כמנהיג רוחני מחייב פרידה מתוך דברי תורה.

			(3)	הודיה על החלמה ממחלה ככל הנראה.

			בדרשה הראשונה תלויות הסיבות לשבירת השתיקה במצבו האישי של הדרשן. בדרשה השנייה — במעמד עצמו, לאמור נישואין וקיום סעודת המצווה. בדרשה השלישית — במצבו הפוליטי של הדרשן.

			את הדיונים על השתיקה יש להבין על רקע הסוגה הדרשנית. דיונים אלה אינם אלא מחווה של דרשן, המצטנע ומתנצל על אורך דרשתו, אך באותה מידה גם הד מסוים לוויכוח ההיזיכסטי שניטש בביזנטיון החל מראשית המאה הארבע עשרה, והתייחס לשתקנות כטכניקה ולשתקנות כערך ביחס לאלוהות. בסוגיה זו עסקתי בהרחבה במקום אחר.299 בניגוד לדיונים הארוכים המתמקדים בדרך כלל בתורת האלוהות ובסוגיות פילוסופיות "מקצועיות" הדיונים בשתיקה נושאים אופי של ספרות המוסר, ולא לחינם הסמיכו סוגה זו לספרות הדרוש. מכל מקום בלבו לא ראה בשתיקה ערך עצמאי בהכרח אלא מסקנה מוסרית מתורת התארים הפילוסופית מזה ונתינת טעם לדרשנות מזה.

			הוראת המידות

			מעמד הדרשה היא ההזדמנות של הדרשן לחנך את הציבור. דרשות המיוסדות על תכנים מוסריים ניתן למצוא ביצירתו של ר' יהושע אבן שועיב. מבחינתו שתיקה מעידה בראש ובראשונה על ענווה. קישור הענווה והצניעות לשתיקה הוא אמנם נפוץ, אולם אבן שועיב עמד על ההיבט הסגפני. שתיקה היא משימה של סבל. אדם המעביר על מידותיו אינו אלא "סבלן,300 כמו שמצינו במשה כשדברו בו אהרן ומרים שתק וסבל על זה נקרא 'ענו מאד' (במדבר יב, ג)".301 שתיקה מעידה על האדם הסובל.

			אבן שועיב הציג את השתיקה כגורם חשוב בשיח של חברי איוב עימו. הנושא הוא כמובן בעיית הרע.302 אבן שועיב זיהה את עמדת צופר עם הרצון האלוהי השרירותי, היכול לגזור עונשים על הצדיק בלי סיבה. אליהוא הפריך את עמדת צופר, הצדיק את האל באופן מוחלט, ומתח ביקורת רחבה וחריפה על חברי איוב. לא זו אף זו: דבריו של אליהוא גרמו לאיוב לשתוק. וכך פרס אבן שועיב את יריעת השיח המעוגן בשתיקה:

			וחרה אפו [של אליהוא] בחביריו שהיו מרשיעים את איוב, כי אם לא היו יודעים מענה לתקן קושיתו לא היה להם להרשיעו, והיה להם לשתוק או להצדיק את הדין ולא ירשיעוהו לו ולבניו. והוא השיב לו תשובה וחזר ושנה ושילש.303 וראינו כי שתק איוב, ובאמת כי דבריו304 סתומים וחתומים, ונראה כי איוב שמע בדברי אליהוא דברים [חדשים] (חמורים מחודשים) שלא זכרום החברים, ושתק ונבהל כשומע דברים [מחודשין ועניינין עמוקים] עמוקים ועניינים חמורים, והוא כפוסח בין (שתי) הסעיפים,305 אף על פי שאמר לו טעם מספיק בסוד ההוא, עד שהחזיק הש[ם] י[תברך] דבריו ודבר עמו מן הסערה,306 וקיים לו דברי אליהוא באותו הסוד שגלה לו, שהיה מקובל בו מאברהם,307 והאריך לו בו [בסוד] (ב)מעשה בראשי[ת] ובהשגחתו בבריותיו, וגלה לו סוד גן עדן ותחיית המתים והגליות הרמוזות בסוד לויתן ובהמות בהררי אלף,308 והודה וקבל דבריו.309

			לפי הדרשן השתיקה של איוב נבעה מסיבות אחדות: 

			(א)	שתיקה של חוסר הבנה ותחושת התכנסות עצמית לנוכח העומק שבתפיסת התאודיציה של אליהוא. 

			(ב)	שתיקה של פליאה לנוכח תכנים חדשים שלא חשב עליהם קודם לכן.

			(ג)	שתיקה של אדם מתלבט, שאיננו מצליח לגבש עמדה לאור ספקותיו.

			לפי קריאתו של אבן שועיב בספר איוב הנאומים של ה' מן הסערה באו להצדיק את עמדתו של אליהוא. וכאן יש לברר: מדוע ראה האל צורך בהתגלות מחודשת לאחר שתמצית הדברים נאמרה בידי אליהוא? ומדוע התפרס האל לעבר שורה של נושאים שאינם קשורים ישירות לבעיית הרע? אמנם סוגיית ההשגחה והגמול בהחלט נוגעת לסוגיית הרע. אולם סוד הבריאה לכאורה איננו קשור ישירות. התשובה היא, שהקב"ה התייחס לשתיקתו של איוב. הרי איוב נאלם דום מפני שעמד בפני סודות ופליאות, שהוא לא הצליח להבינם לאור ספקותיו. הקב"ה כיוון בדיוק למצבו של איוב. 

			הקב"ה פונה אל המשתומם והמתלבט ומסייע לו. ההתגלות מן הסערה היא בעלת מגמות חינוכיות ודידקטיות. הקב"ה הבהיר כביכול, שכדי להתמודד עם בעיית הרע יש להבין את הדברים מיסודותיהם. וכך אמנם ניתן גם להתמודד עם השתיקה. באחת: שתיקה מעידה על בעייתיות במעמד האמונה של האדם. וכפי שראינו בדבריו הקודמים של אבן שועיב, שתיקה מעידה על הסבל והסגפנות. התרופה לשתיקה כמשקפת מצוקה היא ההתגלות האלוהית.

			*

			מוטיב השתיקה בכתבי הדרשנים מאפשר לעקוב אחר ההתפתחות של הדרשות מן המחוות אל הדיון הענייני. הדרשן קשוב לצרכי הקהל ובו בזמן גם מחויב לרטוריקה הדרשנית ולכלליה. מעתה השתיקה כסוגיה מוסרית פורצת לציבור הרחב לא רק באמצעות המכתמים הישירים אלא גם במעמד של דרשן מול קהילתו. מבחינה זו ספרות הדרוש וספרות המוסר מתלכדות בהתאם לאינטרסים הציבוריים שלהן. שתיהן חותרות לפופולריזציה של המעלה המוסרית והחברתית, ושתיהן הפכו את השתיקה לתחנה בדרך השלמות של היחיד.

					303	ראו למשל תוספתא דמאי ד, כא; שבת ד, ט; בבלי שבת סא ע"א; גיטין מו ע"ב. אליהוא נאם ארבעה נאומים.

				

				
					304	של אליהוא.

				

				
					305	על פי מל"א יח, כא.

				

				
					306	איוב מפרק לח ואילך.

				

				
					307	על פי פירושו של רמב"ן לאיוב א, א, שטען כי סיפור איוב היה בימי אברהם, ודרש את השמות והמקומות שבספר איוב בהתאם (כתבי רמב"ן, מהדורת ח"ד שעוועל, ירושלים, א, עמ' כז-כח. חלקים מתוך הפירוש מובאים בדרשת אבן שועיב, שם, עמ' תכב).

				

				
					308	ראו תהלים נ, י.

				

				
					309	דרשות אבן שועיב, עמ' תכד.

				

			

		
	
			פרק שמיני:

			פרשנות

			הסוגות הקודמות למעט הקבלה לא חתרו לתפיסה שיטתית של השתיקה. ראינו שהרמב"ם הציג דיונים המשבחים את השתיקה ואף מעבירים אותה לתחום התאולוגי. נוכחנו בדיונים של ספרי מוסר שאספו את החומרים והציגו אותם באופן סדור. עמדנו על שבחי השתיקה מתוך המחוות של הדרשנים. פרסנו את היריעה הקבלית שהראתה כי שתיקה יכולה להיות רכיב בתהליכים אלוהיים אציליים. אולם לפילוסופיה של שתיקה לא הגיעו. אני מבקש להראות שלפחות חלק מהפרשנויות למסכת אבות חתרו לקראת תפיסה שיטתית יותר של שתיקה. אבחן בעיקר את הפרשנות השכלתנית למשנת אבות.

			על התדמית

			כבר לעיל נדרשנו לדמותו השכלתנית של ר' מנחם המאירי. המעבר מהפתגם והמכתם לדיון המוסרי השיטתי בא לידי ביטוי בהיר בפירושו של המאירי למסכת אבות. המאירי עסק במאמר שמצא כנראה בקובץ "מבחר הפנינים", ובחר לכונן אותו על הדרך הראויה ללמידה. הוא לא נכנס לדקדוקים מתודיים, אלא הבחין באופן גס בין היעדר מוחלט של למידה ללמידה חלקית ושטחית. כלומר יותר משבא לדון בדרכי הלמידה ולהציע פילוסופיה של חינוך הוא הצביע על הליקויים המוסריים של עצלנות ושטחיות. מבחינה זו ר' מנחם המאירי התאים את עצמו להפליא לסגנון המוסרי הפופולרי של מסכת אבות. על כן לא פלא שהתמקד בפירוש של פתגם. הוא כתב על "טובה עצלת השתיקה מעצלת הדבור"310 דברים אלה:

			אבל אצלי לבאר בו טובה עצלת השתיקה, ר"ל עצלה שהשתיקה נמשכת ממנה, מעצלת הדבור, ר"ל עצלה שיהא הדבור נמשך ממנה. וזו כי העצלה שני מינים, אם עצלה גמורה ואם קצתית. והמאמ[ר] הזה נאמ[ר] על למוד החכמות, והעצלה הגמורה היא שלא ישתדל בלמוד כלל. והקצתית311 היא שילמד, אבל שיתעצל בהבאת למודו למצרף312 ובבחינת הדבר על אמיתתו. ויחשוב בתחלת העיון שהעצלה הגמורה הוא יותר רע, והפליג החכם ואמ[ר] שבעניני הדעות העצלה הגמורה שהשתיקה נמשכת ממנה טובה מהעצלה הקצתית שהדיבור נמשך הימנה; שהגמורה לא תביאהו להשחתת דברים, וישאר בעצמו אויל מחריש313 לא יזיק לזולתו. אבל הקצתית יחשוב וידמה עצמו כיודע הדברים על בוריין, וידבר ויפרסם שגיאותיו, ויזיק לו ולאחרים הפתאים השומעים דבריו.314

			המאירי פירש את המכתם על פי תחילת ההקדמה של רב סעדיה גאון לספר האמונות והדעות, שבה עמד על סיבות הטעות והספק. הסיבה הראשונה היא שאדם לא למד כלל את המבוקש, והמשל של הגאון היה שאדם מחפש את ראובן אך לא למד את מראהו כלל. הסיבה השנייה שאדם היה שטחי בבחינתו, כאותו שביקש את ראובן אך לא בחן היטב את הנקרים בדרכו. המאירי החיל את החלוקה הזו על לימוד החכמות, ובכך העביר את סביבת המשנה לרציונליזם של שלהי ימי הביניים. לפי סביבה זו "עצלות השתיקה" מבטאת את אופיו של אדם שלא רכש מושכלות כלל. "עצלות הדיבור" משמעה שאדם חתר לרכוש מושכלות באופן שטחי, ללא ידיעתם היסודית. החידוש של המכתם לפי המאירי הוא, שעדיף העצל השותק מאשר העצל השטחי. כל כך מפני שהשתיקה לפחות מעניקה תדמית של ידיעה בעוד שהדיבור חושף את השטחיות של הדובר.

			למעשה פירושו של המאירי למכתם נעשה על פי המקראות והמשנה המעדיפים את השותק על פני המדבר דברים שאינם ראויים. אבל המאירי התאמץ להציג את דיון התדמית של השותק כדיון אנליטי, המפרק מונחים ומפענח טקסטים קדומים, ולו יהיו אלה טקסטים מתוך ספרות ה"אדב".

			גלגולי מסורות

			ר' ישראל ישראלי הקדיש לחלוקה המרובעת של הדיבור שהביא הרמב"ם דיונים אחדים. הוא הרחיב חלקים מאותה חלוקה, ויצק בהם תכנים מגוונים. יכול להיות שהעתיק ממקור אחר. בחלק של "דיבור שכולו מועיל" הוסיף ר' ישראל:

			כי האל ית[ברך] וית[ברך] ברא הפה לשני עניינים, הא[חד] הכרחי לאכול ולשתות כדי להתקיים ולא לבקש בו מותרות, כאמרם ז"ל: אם כפנת אכול, אי צחית שתי, אי בשיל קדרך שדי.315 והא[חר] מעולה מן ההכרחי והוא הדיבור, ואם האדם יתנהג בו כראוי יצליח בדרכיו ויחיה, ואם לאו יאבד מהרה.316

			ישראלי עמד על הזיקה שבין הפה כאיבר המשמש הן לקליטת המזון הן לדיבור. זאת ועוד: בהתייחסות לאכילה ושתייה כבר הצליח ליצוק את העיקרון שעל האדם להסתפק בהכרחי להמשך החיים ולהנהגת הבריאות ולא להתמסר למותרות. וכידוע הרמב"ם כבר עסק בכך בפרק החמישי של שמונה פרקים. 

			והנה בחלק של דיבור שכולו היזק הוסיף ישראלי את המסורת המציעה חלוקה של דיבורים מזיקים, והם לא פחות משנים עשר:

			הא' המריבה והמסה כי כבוד לאיש שבת מריב (משלי כ, ג), וקלון למחרחר ריב.

			והב' המשורר לשבח הבריות והמאכלים ודומיהם, כי בהכרח יכזב ויביא פסוק במליצתו לשבח נערה יפה או יין אדום ונמצא מבזה התורה, ועליו נאמר וכסף הרביתי לה (הושע ב, י) וגו'.

			הג' היתול.

			הד' ליצנות.

			הה' גילוי הסוד.

			הששי הנודב ואינו נותן, ובשעה שהוא נודב גומר בלבו שלא לתת, ונמצא מדבר אחד בפה ואחד בלב.317

			הז' דובר שקרים.318

			הח' המשבח חבירו במה שאין בו והוא מכת שקרים,319 והמשובח יעלה על דעתו בשמעו השבח כי כבר הגיע לשבח ההוא, ולא יוסיף לרדוף אחר הדבר ההוא, ונמצא המשבח מכשיל המשובח.

			הט' לשון הרע, והוא המספר גנאי חבירו וגריעותו.

			הי' המלשינות, לאמר פלו[ני] אמר עליך כך וכך, והשומע אין לו להשגיח באדם כזה כי הוא מכשול ופוקה320 והוא רשע, ועבר על לאו דלא תלך רכיל.321

			הי"א המחניף, והוא יותר רע מהרכיל.

			הי"ב והוא רע מכולם נבלות הפה, ונכלל בזה המנגן בשירות של שבח המעוררים חשק, והם חששו לסבת יצר הרע.322 

			הרמב"ם הביא חלוקה זו כדי להצדיק את שבח השתיקה כצמצום הדיבור. כזכור מסורת זו סיימה, שרק רבע מכלל הדיבורים הוא ראוי. החלוקה שהביא ישראלי מצמצמת עוד יותר את הדיבור הראוי, הרבה פחות מרבע. בכך שהוסיף שנים עשר מקרים לדיבור המזיק כביכול הפך את הדיבור הראוי לאחד מתוך שלושה עשר. כלומר המגמה של המסורת שהביא ישראלי היא עלייה תלולה בהנהגת הפרישות והחסידות. עם זאת העלייה היא במיעוט דיבור ולא בשתיקה כשלעצמה. ככל שהדיבור הראוי מצטמצם כך מתגבר הצורך בשתיקה כדי למנוע דיבור כזה. 

			זאת ועוד: במסורת שהביא ישראלי נכללה אף המוסיקה היצרית או שירת החשק. כלומר הדיבור המזיק כולל גם תרבות פנאי של שירה ומוסיקה. המשמעות היא, שהשתיקה איננה רק מניעת הדיבור אלא גם מניעת מוסיקה. היעילות של השתיקה ככלי להנהגה ראויה התרחבה גם לניגון.323

			התבודדות וענווה

			בפירושו של ר' ישראל ישראלי ראינו את המגמה לכלול את השתיקה בהנהגת הפרישות והסגפנות. בכיוון זה המשיך ר' שם טוב בן יוסף אבן שם טוב, שהיה שכלתן מובהק, ואימץ לעיתים גישות שכלתניות קיצוניות כגון קדמות העולם.324 בפרשנותו למסכת אבות בולט היסוד הפרישותי המצוי אצל שכלתנים רבים כתוצאה של המגמה הרציונליסטית הביניימית להתמסר להשגת המושכלות על חשבון העיסוק בענייני העולם. השתיקה אצלו היא ביטוי פרישותי, ועל כן הדגיש שוב ושוב שגם הדיבור המותר נצרך לצמצום הגון. בפירושו למשנת אבות כתב ר' שם טוב בן יוסף אבן שם טוב:

			והנה מי שיש לו תאוה גדולה לחכמה, יבקש להיותו נפרד מהאנשים ובלא דיבור בלי שישתתף עמהם לדבר אבל לעיין, והנה זה האיש בכל חכמה ידע ויתערב בה. וזהו שכתוב לתאוה יבקש נפרד ובכל תושיה יתגלע (משלי יח, א). והנה הכסיל לא יחפוץ להשיג בשלימות חכמה, ולכן לא ישתוק לעולם, אבל כוונתו שיתגלו דעתו בקהל ולדרוש להם, כדי שיאמרו שהוא חכם מבלתי היותו כן.325

			ר' שם טוב בן יוסף אבן שם טוב התייחס לאדם שלא רק מכיר בערך החכמה אלא הוא גם משתוקק בכל נפשו להשיגה ("תאוה גדולה"). חיי העיון של אדם כזה תובעים שתיקה. רק שתיקה מאפשרת התמסרות להשגת המושכלות. השתיקה משמעה התבודדות.

			ר' שם טוב בן יוסף אבן שם טוב ראה בשתיקה אתוס המאפיין את חיי השכלתן במלואם. לעומתו ר' אברהם פריצול, שהיה במעבר התרבויות שבין ימי הביניים לרנסנס, הציג את השתיקה כעזר חינוכי מובהק. הוא הקשה על אבות א, יז, "כל ימי גדלתי בין החכמים, ולא מצאתי לגוף טוב משתיקה" סדרת שאלות, והעיקרית שבהן היא, כיצד ניתן להבין מצב של למידה בין החכמים כאשר הם שותקים? הרי הלמידה נעוצה בשיח החינוכי. על כך ענה:

			ואפשר שאמר זה: כל ימי גדלתי בין החכמים, ולמען הבין חכמתם היה משתק עצמו ובולם פיו להבין אמרי נועם תורתם, ולבלתי הכנס בדבריהם ולשבר ולהפר אמרות תורתם. ומפני זה לא מצא לגוף טוב משתיקה. ואפילו בלמוד לתועלת המושג בשתוק כדי להבין כל דברי הזולת. ובזה יתפאר הגוף מן האיש השותק לשמוע דבר ה', וגם לשתוק ביתר הדברים והמקומות יהיה טוב ונאה לגוף. ועם כל זה אל תחשוב שירצה השתוק לגמרי תמיד, אלא ביחס ערך השעה ועת הראוי לשמוע הדבר מפי הרב, אבל אחר כך כבר אתה מחוייב במדרש ובלמוד ובדבור בה ולהגות בה.326

			בערך החינוכי של השתיקה נפגשים הממד התועלתי והממד של כבוד כלפי החכמים. כדי ללמוד מהחכמים צריך לשתוק, ומפני כבודם לא לשסע את דבריהם. לכאורה פריצול עמד על התנגשות ערכים: מצד אחד טבע הלמידה מחייבת את השיח והחלפת הדעות, ומהצד השני הלמידה מחייבת דומייה מתוך כבוד והערכה כלפי המורה. 

			בעיני פריצול הערך המרכזי הוא התועלת. למידה מחייבת נקודת מוצא של שתיקה. אולם פריצול הדגיש שהשתיקה היא זמנית. לאחר התקופה שבה יוצק אדם מים על ידי החכמים עליו להתפתח בעצמו. או אז הוא חייב להמיר את השתיקה בלימוד עצמי. השתיקה מבטאת אפוא את המעמד של תלמיד, ומבחינה מסוימת היא עזר מתודי.

			סיכום

			פרשני אבות השכלתנים ראו בשתיקה כלי חשוב בהשגת החכמה. ההגות השכלתנית בימי הביניים סברה, שכדי לרכוש את המושכלות והמדעים יש להיות אדם מוסרי. אדם הנגרר אחר תאוותיו איננו יכול להיות חכם אמיתי. השתיקה היא מצד אחד מכשיר להשגת השלמות המוסרית, ומצד שני היא כלי של למידת החכמה מפי החכמים ואנשי המדע. מסכת אבות העניקה כר נוח להתפתחותה של פרשנות רציונליסטית, שהציגה את השתיקה כביטוי אצילי של מעלות מוסריות וחינוכיות כאחת. 

			זאת ועוד: השכלתנות נטתה מטבעה לפרישות. החובה המוטלת על השכלתן הרוצה להגשים את עצמו ולהוציא את שכלו אל הפועל היא לרכוש את המושכלות בכול התחומים. בתקופת ימי הביניים והרנסנס היה אידאל כזה עדיין באפשר. אולם השגת האידאל חייב התמסרות מוחלטת. אדם איננו יכול לעסוק בצורכי החברה והמשפחה ועדיין להקדיש עצמו לרכישת המדעים במלואם. על כן הפרישות הייתה רווחת בקרב שכלתנים. מובן אפוא שהפרשנויות לאבות נטו להדגיש את הערך הסגפני של השתיקה.

			נדירות יותר היו פרשנויות למשנת אבות זו מבית המדרש של הקבלה. דוגמה להן היא פירוש קצר של פרשן אנונימי, שהובא בתוך פירושו של ר' יוסף אלאשקר לאבות, ושכונן את "לא מצאתי לגוף טוב אלא שתיקה" על הגוף החומרי בתקופת ימות המשיח. פירוש משיחי זה הסתמך על דברים נודעים של הבבלי, "אין בן דוד בא עד שיכלו כל נשמות שבגוף".327 כוונתו של הפרשן האנונימי הייתה לגלגולי הנשמות העתידים להסתיים בתקופה המשיחית, ונשמת המשיח היא הנשמה החדשה האחרונה שתשתחרר מאוצר הנשמות.328 לפי זה השתיקה מבטאת את סיום התהליך של הגלגולים.

			הפירושים השכלתניים והקבליים תלו את הדיונים המגוונים על השתיקה, שבהם כבר עסקנו לעיל בדבריו של התנא במשנה. הסביבה הפרשנית העניקה להם את היכולת ליצוק את השיח לסגנון תמציתי. ואכן פירושו של ר' יוסף אלאשקר מוביל אותנו לדיונים האינטנסיביים בשתיקה במהלך המאה השש עשרה.  

			

			
				
					310	מבחר הפנינים, שער השתיקה, ו (מהדורת פיליפאווסקי, עמ' 17); דוידזון, אוצר המשלים והפתגמים, עמ' 91 סעיף 1443.

				

				
					311	בדפוס הראשון החליף בכל מקום "קצתית" ב"קצרית".

				

				
					312	כלומר לזיקוק ולבירור, על פי משלי יז, ג ועוד.

				

				
					313	על פי משלי יז, כח.

				

				
					314	בית הבחירה לרבינו מנחם המאירי, מסכת אבות, מהדורת ש"ז הבלין, ירושלים וקליבלנד תשנ"ד, עמ' 63.

				

				
					315	ברכות סב ע"ב. וראו הלכות דעות לרמב"ם ד, א.

				

				
					316	הובא בתוך פירושי רבינו יצחק ב"ר שלמה מטולידו על מסכת אבות, מהדורת מ"ש כשר וי"י בלכרוביץ, ירושלים תשמ"ג, עמ' לו.

				

				
					317	פסחים קיג ע"ב; בבא מציעא מט ע"א.

				

				
					318	על פי תהלים קא, ז.

				

				
					319	ראו סוטה מב ע"א.

				

				
					320	השוו דברי ר' מנחם המאירי באותו עניין בפירושו למשלי יב, יג: "הרבות אומר הכנת מכשול ופוקה / והשתיקה ריוח והצלה מפיקה" (מהדורת מ"מ משי זהב, ירושלים תשכ"ט, עמ' קיז; דוידזון, אוצר המשלים והפתגמים, עמ' 88 סעיף 1384).

				

				
					321	ויקרא יט, טז.

				

				
					322	פירושי רבינו יצחק ב"ר שלמה מטולידו על מסכת אבות, עמ' לז.

				

				
					323	ראו ד' שוורץ, כינור נשמתי: המוסיקה בהגות היהודית, רמת גן תשע"ד.

				

				
					324	שוורץ, סתירה והסתרה בהגות היהודית, עמ' 217-196.

			פרק תשיעי:

			מעֲבר לשיטתיות: מהר"ל

			במאה השש עשרה התעצמה ספרות המוסר העיונית והקבלית, וחיבורים אחדים שלה הציגו דיון שיטתי ופילוסופי בסוגיות מוסריות. מעתה הדיון בשתיקה מבטא השקפת עולם מטאפיסית. ההתפתחות של הסוגות הספרותיות תרמה לתהליך זה. ספרות המוסר הקבלית שהופיעה בצפת, בבוהמיה ובפולין כבר נפתחה לחשיבות הדיון בשתיקה.329 

			מבחינות רבות מהר"ל היה חלוץ של סגנון חדש, שדחה בעקיבות את השכלתנות של ימי הביניים אך הציב תפיסת עולם שמרנית־מטאפיסית במקומה. מהר"ל אף מגלה בכתביו במובלע השפעה של האירועים הסוערים שליוו את הרפורמציה. הדיון בשתיקה מציג חלק מהמגמות החדשות שבכתביו של מהר"ל.

			שתיקה כביטוי לשכל

			מהר"ל הקדיש בחיבור המוסרי "נתיבות עולם" פרק אחד בלבד לנתיב השתיקה, ובו טווה יריעה מטאפיסית כדי לקבוע את היתרון של השתיקה על הדיבור. הבסיס ליריעה זו הוא המושג "נבדל", המאפיין את הגותו של מהר"ל.330 מושג זה מציין את הטרנסצנדנטי. כלומר הנבדל הוא שלילי מבחינת תאריו, והוא מעבר לחומריות. הנבדל מציין שדה ישות שאיננו מתנהל על פי החוקיות הקוסמית המוכרת לנו מתוך המדע. המגמה של מהר"ל הייתה להראות, שאין משמעות לדיון התבוני במה שמעבר לגופניות. החוקיות של הנבדל איננה זהה לחוקיות הטבעית. לנבדל שייכים הווים החל באלוהות, דרך המלאכים וכלה בגורמים כמו ישראל ותורה. כלומר על אף שהנבדל מציין ישות אחרת, היא יכולה להופיע ולהתבטא גם ביקום החומרי. הנבדל מציין אפוא שתי תנועות מנוגדות: מצד אחד הנבדל פורץ למציאות החומרית, ומצד שני אפשר להבקיע למציאות הטרנסצנדנטית. התנשאות על החומריות לעבר הנבדל היא משימה ראלית המוטלת על עובד האלוהים. 

			וכאן קבע מהר"ל בחיבוריו השונים מדרג: הדיבור מבטא קישור בין הגופניות לנבדל בעוד שהשתיקה מעידה על הנבדל כשלעצמו. כמדומה שרצה לערפל במכוון את ההגדרות כפי העולה מפירושו למשנת אבות א, יז:

			כי הדבור הוא נפש המדברת, אשר נפש המדברת הוא כח גופני, שהדבור כח גופני ואינו שכלי לגמרי, לכך ראוי לו השתיקה שלא יבא לידי טעות ושבוש, כי כאשר הוא פועל בכח הדברי מבטל כח השכלי כמו שיתבאר בסמוך, לכך ישתוק ויהיה פועל בכח השכלי אשר אינו גופני כמו שהוא כח דברי שלא ימלט מן הטעות.331

			מהר"ל השתית את גישתו על הבחנה דיכוטומית חריפה בין גוף לנפש. הוא שלל פעילות הרמונית. "שאי אפשר שיהיו פועלים אצל האדם ב' דברים מתחלפים, השכל והגוף".332 בהתאם לכך הדרך להשלטת הרוח היא הפסיביות של החומר. שתיקה משמעה בראש ובראשונה דחיקת הממד החומרי לטובת הממד הטרנסצנדנטי, המכונה כאן כדרכו של מהר"ל "שכלי". מהר"ל פסע לא אחת בדרך האירונית, שבה הוא המיר משמעות שכלתנית במשמעות שמרנית מובהקת. הוא הוסיף והבחין בין דיבור המשקף את הזיקה לחומר לבין שתיקה המשליטה את הנבדל. בחיבורו המוסרי "נתיבות עולם" כתב:

			כי כאשר מרבה דברים העיקר אצלו נפש המדברת, אשר נפש המדברת יש לו חבור וצירוף אל החומר, ואינו נבדל לגמרי. ולכך מרבה דברים יותר מדאי, כי אין שכל שלו נבדל מן החמרי. אבל כאשר מונע הדבור, שאז מורה כי השכל שלו אינו מוטבע בחומר רק נבדל ממנו, ולפיכך אינו מדבר הרבה כי השכל הנבדל אצלו עיקר. וכן מי שהוא "יקר רוח",333 כלומר שקשה עליו הדבור ביותר, וזה יותר מן "חושך אמריו" הוא "איש תבונות" לגמרי; כי כאשר קשה עליו להוציא הדבור הוא "בעל נבון", שהנבון הוא יותר מן "בעל דעת",334 כי הנבון הוא שמוציא דבר מתוך דבר,335 ומפני ששכלו הוא שכל נבדל לגמרי מן הגשמי קשה עליו הדבור, שהדבור הוא צירוף אל הגשמי כאשר הוא ע"י כלי גשמי הוא הלשון, ומי שהוא "יקר רוח" שכל שלו נבדל לגמרי.336

			השכל מעצם הוויתו הוא "נבדל". לפיכך השכל, כשהוא טרנסצנדנטי ("נבדל"), מתקשר לשתיקה. כלומר מי ששומר על שכלו מנותק מהחומריות מתקשה באופן טבעי בדיבור, שכן הדיבור הוא זיקה לחומריות. סביר להניח שהדגם שעמד בפני מהר"ל היה משה רבנו, שתואר ככבד פה וכבד לשון.337

			מהר"ל בדרך כלל הציג את גישתו באופן שהיא מפריכה את השכלתנות שטופחה בימי הביניים. לעיל ראינו, שבהגות השכלתנית המוסרית אדם צריך לחנך עצמו לקצר בדיבור, להסתיר את כוונותיו ולדבר בלשון משל וחידה. הפעילות החינוכית נועדה להבדיל את החכם מן ההמון, ולהכשיר אותו להנהיג את הציבור. לפי מהר"ל דיבור קצר לא נועד לשרת את האידאל השכלתני אלא הוא ביטוי של אישיות נבדלת. מהר"ל אימץ מבחינה פורמלית את הסגנון השכלתני, אך יצק בו משמעות שונה אף מנוגדת: השתיקה מבטאת את מה שמעבר לתבוני.

			בהמשך הפרק דייק מהר"ל יותר בטענה זו. הוא כתב, "כי הדבור הוא על ידי השכל הדברי שהוא נוטה אל גשמי ואינו נבדל; כאשר פועֵל בו — אין פועֵל בשכל אשר הוא נבדל".338 כלומר מהר"ל אימץ את החלוקה האריסטוטלית של השכל לשכל עיוני ("נבדל") ולשכל מעשי ("אינו נבדל"). וכך אף החלוקה בפירושו לאבות א, יז, ל"שכל עיוני" ו"שכל דברי", שהוא השכל המעשי.339 ההבדל שבין מהר"ל למסורת האריסטוטלית איננו מתמצה רק בטרמינולוגיה, שכן לפי מסורת זו השכל המדבר או הדברי הוא דווקא העיוני. מהר"ל אף יצק משמעויות שונות בתכלית מאשר המשמעות האריסטוטלית. לדידו של מהר"ל השכל העיוני הוא המשתקף בשתיקה בעוד שהשכל המעשי משתקף בדיבור, מאחר שהוא עוסק בעניינים הקשורים לחומר.  

			הטענה של מהר"ל מסתכמת בכך, שכאשר השכל המעשי הוא פסיבי אזי השכל העיוני הוא השולט. כלומר יש מעין מאבק בין כשרי השכל, ובמידה מסוימת מהדהד המאבק האפלטוני בין השכל לבין שאר כוחות הנפש. לפי מהר"ל הצו המוסרי הוא להדחיק את השכל המעשי ולהפוך את השכל לטרנסצנדנטי (ל"נבדל"). מעתה שתיקה אינה אלא הפסיביות של השכל המעשי והפעילות של הטרנסצנדנטי.

			פוטנציאל השתיקה

			כמו שר' מנחם המאירי התאמץ כדי לפרש מכתם כמפתח לגישה ערוכה כך אף מהר"ל ביקש לפרש באופן שיטתי כתוב ידוע בספר משלי "גם אויל מחריש לחכם יחשב" (יז, כח). וכך הוא פירושו:

			כי אין הסכלות כמו החכמה; כי החכמה נקראת "חכמה" אף שהיא במחשבה,340 ויש לחכמה מציאות במחשבה כמו שבארנו למעלה; אבל סכלות אינו נמצא במחשבה, כי אין לסכלות מציאות, כי אם כאשר מוציא הסכלות אז נראה הסכלות, כי הסכלות היא גשמי לכך אינה במחשבה. לכך אמר גם אויל מחריש חכם יחשב, כאשר סכלותו לא נחשב כאשר הוא במחשבה, ואם יש לו דעת מה341 נקרא חכם בשביל זה, מה שאין כך כאשר מרבה דברים שאז נמצא הסכלות מצד הדברים.342

			מהר"ל העתיק בין השורות את המושג "פוטנציאל" מהפיסיקה כדי להבחין בין החכמה לבין הסכלות. הוא הסתמך על הזיקה שבין החכמה לפוטנציאל הן מבחינת הגדרתה האריסטוטלית כמימוש השכל בכוח הן מבחינת התפיסה הקבלית שהחכמה מתבטאת בנקודה או בפוטנציאל. החוכמה היא אפוא פוטנציאל, ויש לה "מציאות" במחשבה; אך הסכלות היא לא כלום. היא אפילו איננה פוטנציאל. ברובד שאיננו חומרי הסכלות היא שלילה טהורה. על כן השתיקה איננה חושפת סכלות, שכן אין לה מה לחשוף. לעומת זאת כאשר אדם מדבר, אזי הסכלות לובשת חומריות ומתגלה לעין כול.

			מבחינה תוכנית זה אכן חוט המחשבה של מהר"ל. אולם סגנונו לא היה מנופה, ולעיתים ניכרת מגושמות בטיעוניו ובהסבריו. ואפשר שבחר במכוון להתנסח באופן מעורפל כדי להבהיר שכללי הניסוח המדעי הרהוט אינם יעילים כשם שהמדע עצמו343 איננו כלי להבנת החוקים ה"אמיתיים" של המציאות. דוגמה לכך מופיעה בדיון זה. אפשר לקרוא את דברי מהר"ל באופן כזה, שגם הסכלות היא פוטנציאל כמו החכמה אלא שסכל שאיננו מוציא אותה מהכוח אל הפועל נחשב כחכם ("כי אם כאשר מוציא הסכלות אז נראה הסכלות"). כלומר מהר"ל לא סבר שבאמת משנה הגדרת הסכלות, האם היא היעדר מוחלט או פוטנציאל. מבחינה מוסרית אחת היא: השתיקה היא מעלה.

			סוגים של שתיקה

			ברגע שמהר"ל יצר את תפיסת ה"נבדל", שמשמעה שההווים הנעלים הם טרנסצנדנטיים לעולם החומרי והמחקר התבוני לא יעיל בהבנתם, הרי שהבחין בחריפות בין הספיריטואלי לארצי, וכך הכשיר את הפעילות בעולם החומרי ואת חקר העולם החומרי.344 ואכן לפעילות חשיבות משמעותית בהגותו של מהר"ל. עיקרון זה מתבטא גם ביחס לשתיקה. בנתיב השתיקה מתוך "נתיבות עולם" כתב מהר"ל:

			בודאי השתיקה, כאשר אין צריך לדבר, השתיקה יפה, פן ידבר שפת יתר בדבר מה שאינו ראוי לדבר, אלא כאשר הדבור להוציא מה אל הפעל על ידי הדבור אז הדבור הוא יפה [...] כלל הדבר, הדבור הצריך לאדם, שמוציא האדם לפעל,345 דבור כמו זה ראוי לאדם [...] אין הדבור ראוי רק כשהדבור הוא לצורך, ומוציא בדבור ההוא דבר מה לפעל, כאשר הדבור יוצא לפעל; אבל זולת זה אין ראוי הדבור כלל [...] השתיקה לגמרי, כאשר הוא בין הבריות, גם כן מגונה, כאשר נראה שאינו מעורב עם הבריות,346 כי צריך האדם שיהיה דעתו מעורב עם הבריות, וגם דבור זה לצורך הוא; אבל רבוי דברים בודאי הוא דבר מגונה ואסור.347

			לפי מהר"ל השתיקה מתייחסת לדיבורים שאין בהם משמעות מעשית. דיבור נשפט לפי משמעותו הפרקטית, ושוב הטרמינולוגיה היא כמו מדעית: אם הדיבור הוא כמו הפוטנציאל ההופך לאקטואלי ("דיבור יוצא לפועל") או שהוא גורם לפוטנציאל להפוך אקטואלי ("להוציא מה אל הפועל"), אזי הוא דיבור ראוי. 

			מהמובן ה"מדעי" עבר מהר"ל למובן החברתי. הוא לא חש במתח שבין האידאל של השגת הטרנסצנדנטי, שהמשמעות היא התנתקות מן הדיבור ולמעשה התקשות בדיבור, לבין הדיבור שמטרתו חברתית. במילים אחרות הוא דחה את השתיקה המוחלטת ("לגמרי") מפני השתיקה היחסית. מאחר שקודם לכן קבע מהר"ל שרק דיבור קונסטרוקטיבי, המוציא מן הכוח אל הפועל, הוא הראוי, הרי שיש להניח שהוא כלל את הדיבור החברתי בתוך הדיבור הקונסטרוקטיבי. ומכאן שמהר"ל לא חתר לתאוריה של שתיקה כלשעצמה, על אף שהדברים מופיעים בנתיב השתיקה, אלא להציג רוח מוסרית כללית המלמדת על הצורך בהערכת השתיקה. החשיבה התאורטית מחייבת קביעת מסמרות. לעומת זאת החשיבה המעשית היא פתוחה, ומכילה גם חוקיות שאיננה מתנסחת באופן קפדני.

			שמיעה כצורה

			לא נחה דעתו של מהר"ל עד שיצר אנתרופולוגיה של השמיעה, ואף ייחס לה עומק או חדשנות מפליגים. החשיבה שלו אסוציאטיבית למדי. מבחינתו השתיקה נוגדת את הדיבור, והדיבור נקלט באוזן, ולפיכך שמירת האוזן מאפיינת אף היא את השתיקה. 

			לפי טענתו של מהר"ל, השמיעה היא המגדירה את האדם כאדם, והיא ההופכת אותו לבחיר הבריאה. הוא עיגן את תפיסתו במונח המדעי "צורה", והציג תפיסה זו כאזוטרית. מהר"ל טען, כי האוזן היא "התחלה",348 שלפי הפיסיקה האריסטוטלית היא מבטאת עיקרון יסוד, פרינציפ, שהמציאות נשענת עליו. באותה מידה האוזן היא עיקרון היסוד של האדם. אבל הוא לא הסתפק בטענה זו. הוא טען, כי האוזן איננו רק עיקרון ובסיס, אלא היא המהות האנושית ("צורה") כשלעצמה. ואלה דברי מהר"ל בסוף נתיב השתיקה:

			ועוד יש בדבר זה ענין מופלג מאוד, כי האוזן שהוא כמו פתח לבית הוא נחשב צורת האדם, ולכך החרש שהוא חסר שמיעה אינו נחשב אדם ופטור מכל המצות,349 וזה מפני כי הוא נחשב כמו כלי שאין לו בית קבול, שאינו נחשב כלי כלל, ולכך האוזן עושה אותו אדם לגמרי. ודע כי הצורה היא יותר מוכן לקבל קלקול מכל שאר איברים, כי הצורה ראוי אליה השלימות לגמרי, וכאשר יש כאן חסרון מה, מוכן לקבל קלקול, ודבר זה גלו אותו החכמים בפרק הרואה שאמרו שם אחור וקדם צרתני (תהלים קלט, ה) אחור למעשה בראשית וקדם לפורעניות, שנאמר וימח את כל היקום מן האדם עד בהמה אדם (בראשית ז, כג) ברישא והדר בהמה,350 ודבר זה בארנו במקומו,351 כי האדם צורה לעולם כמו שידוע,352 ולכך הפורעניות שבא לעולם מתחיל בדבר שהיא צורה. וכן הדבר שהוא צורה הוא ראשון לקבל קלקול, ולכך אמרו שהאוזן נכוה תחלה לאיברים,353 שהאוזן שהוא כמו צורה נכוה תחלה אפילו על ידי דבר קטן ועבירה קטנה מוכן האוזן לקלקול, אף כי דברים בטלים354 אינו דבר גדול רק בשביל כי האוזן355 הוא צורת האדם שאף זה נחשב קלקול אל הצורה, ולכך אל ישמיע אל האוזן דברים בטלים, שיהיה נשמר מן הקלקול בעבור שהוא הפתח והוא התחלה. ואף כי בארנו במקום אחר כי השכל הוא צורה לאדם, בודאי כן הוא, אבל האדם הוא כמו כלי קבול שהוא מקבל השכל, וכאשר אינו כלי קבול356 כאשר הוא חרש שאינו מקבל בטל ממנו צורתו, כמו הכלי כאשר הוא גולם357 שאין לו בית קבול אין לו צורת הכלי ואינו נחשב כלי, לכך נחשב השמיעה צורת האדם מצד זה,358 ולכך החרש והשוטה שניהם אינם אדם, השוטה מצד השכל בעצמו, והחרש כאשר אינו359 מקבל, כמו דמיון הבית כאשר אין לו פתח ואינו מקבל האדם אין לו צורת הבית כלל שהרי חסר הוא שאינו מקבל דבר, וכאשר יש לו פתח רק שהוא חרב מבלי שיושב שם אדם גם כן בטל הימנו צורתו כי הבית הוא לקבל האדם,360 ואי אפשר לפרש יותר.361

			בהגות של ימי הביניים יש לא מעט דגמים של כפילויות. למשל האל מוגדר כצורה של צורה או כצורת הצורות. השכל הדבק הוגדר באיגרת של אבן רשד על הדבקות כהכנה הנופלת על הכנה. מהר"ל היה רגיש לדגמים כאלה והשתמש בהם.362 ואכן כאן הגדיר מהר"ל את השכל כצורה החלה על צורה, כלומר הצורה הראשונה היא ההאזנה והאוזן, והצורה השנייה החלה עליה היא השכל. השמיעה מבחינת מהר"ל היא כושר ההכלה והקיבול. לפיכך אדם מוגדר בראש ובראשונה כיש שומע. כל כך מפני שהשכל איננו יכול להשתלם אם לא קדם לו כושר ההכלה. השמיעה מתנה את פעילות השכל.

			תורת השכל של ההגות השכלתנית בימי הביניים טענה, כי השכל איננו כלי קיבול שהאדם מכניס לתוכו מושכלות. תורה זו טענה, כי עם כל מושכל השכל מתעצם והופך לישות. לעומת זאת מהר"ל שב לדגם שאיננו שכלתני, וקבע שהשכל הוא בראש ובראשונה כלי קיבול. על כן צורת האדם היא למעשה כלי קיבול למושכלות. מהר"ל אימץ דגם זה מבחינה פורמלית וטרמינולוגית. המשמעות של "מושכל" אצלו היא בדרך כלל התורה.

			מהר"ל צעד כברת דרך נוספת וקבע קביעה מוסרית טיפוסית, שהצורה היא גורם שברירי ופגיע, ועל כן יש לשמור מכל משמר על כושר ההכלה. השתיקה היא השמירה הטובה ביותר לאוזן, האורגן המבטא את כושר ההכלה. על האדם להתרחק מדברים בטלים כדי לשמור על כושר ההכלה. כלומר לאחר הצעד ה"מדעי" בא הצעד המוסרי, שלשמו טווה מהר"ל את התאוריה השלמה. 

			*

			נקל להבין שמהר"ל ביקש לעגן את התפיסה המוסרית של השתיקה בתאוריה מקיפה, שראה בה מבחינה מסוימת תאוריה סודית שיש לדון בה עם מביני דבר. מהר"ל רישת את השתיקה ברשת צפופה של מונחים מדעיים השאובים מתוך הספרות האריסטוטלית. אולם אף לא אחד ממונחים אלה באמת נותר במשמעותו המדעית. השתיקה מבחינת מהר"ל מתפקדת כמו שתפקדו שאר מונחי המפתח בהגותו: היא מלמדת שהידיעה האמיתית טמונה במישור טרנסצנדנטי, שהוא מעבר למישור החומרי גם אם הוא נוכח בו מדי פעם. הערך הממשי של השתיקה לא יכול להילמד מן המדע, אף על פי שהאירוניה היא שהערך מתנסח בטרמינולוגיה מדעית. אבל זו דרכו האופיינית של מהר"ל.

			כאמור, מגמתה של הטרמינולוגיה היא להצביע על העולם האחר, שהמדע חלש מכדי לתארו כפי שהוא באמת. האוזן היא צורת האדם מפני שהאוזן מכילה. באותה מידה אדם יכול לקלוט את המישור האחר, את הנבדל, ולהתנהג בהתאם, ואז הוא באמת מימש את צורתו. הצורה איננה אפוא רשת המושכלות שאדם רכש, אלא היא הפתיחות לעבר הטרנסצנדנטי. ופיתוח הצורה איננו ריבוי המושכלות אלא היכולת להתעלות לחוקיות הנסתרת של העולם הרוחני ולהתנהג לפיה. באופן כזה אדם משנה את מהותו ודבק בעולם האחר. ומאחר שהאדם הוא גם מהות העולם, הרי שכשהוא מתעלה למישור הטרנסצנדנטי הוא גורם להתעלות העולם כולו. השתיקה היא אפוא היכולת להפנים חוקיות אחרת של קיום, ולממש אותה. נקל להבין, שהדיון של מהר"ל בשתיקה הוא אחד השיאים בספרות הפילוסופית והמוסרית.

			הצירוף של חשיבות האדם לעמידתו לפני הטרנסצנדנטי משקף במידה רבה את רוח הרפורמציה, שמהר"ל הגיב לה בעקיפין אך באופן עקיב. הרפורמטורים הציבו את נפש היחיד העומדת לפני האלוהים ללא התיווך של הגורמים הכנסייתיים הרשמיים.363 אף מהר"ל טווה את הגותו המוסרית לפי עיקרון כזה של היעדר התיווך. הוא פירש את דברי התנאים באבות כמתפרשים כביכול מעצמם. הוא לא ראה צורך להזדקק למסורות פרשניות סמכותיות, שהתרקמו במשך השנים, ויצק שפה חדשה ואישית לדברי התנאים. השתיקה השתלבה במערכת זו.

			

			
				
					329	ראו למשל י' אלבוים, פתיחות והסתגרות: היצירה הרוחנית־הספרותית בפולין ובארצות אשכנז בשלהי המאה השש־עשרה, ירושלים תש"ן; מ' פכטר, חבורות וחיבורים: עיונים בספרות המוסר הקבלית של חכמי צפת במאה הט"ז, תל אביב תשפ"ב.

				

				
					330	ראו ד' שוורץ, תבונה נגד עצמה: תבניות ודפוסים בהגותו של מהר"ל מפראג, תל אביב תש"פ, עמ' 34-32 ועוד.

				

				
					331	דרך חיים, אבות א, יז (מהדורת ח' פרדס, תל אביב), עמ' קסג.

				

				
					332	שם שם. ראו למשל M. Fox, “The Moral Philosophy of MaHaRaL”, in B. D. Cooperman (ed.), Jewish Thought in the Sixteenth Century, Cambridge, MA & London 1983, p. 171. "נפש מדברת" ו"שכל" הם שני מצבים של הנפש. כאשר היא פונה לגוף אזי היא בגדר "נפש מדברת". כאשר היא פונה לטרנסצנדנטי אזי היא "שכל". וראו להלן.

				

				
					333	משלי יז, כז, וכן הביטויים הבאים.

				

				
					334	ראו משלי יד, ו; טו, יד; יח, טו; יט, כה.

				

				
					335	ראו שבת לא ע"א; חגיגה יד ע"א; סנהדרין צג ע"ב ועוד.

				

				
					336	נתיבות עולם, נתיב השתיקה (מהדורת ח' פרדס, תל אביב תשמ"ח, ב, עמ' רלח-רלט).

				

				
					337	על פי שמות ד, י.

				

				
					338	נתיבות עולם, נתיב השתיקה (עמ' רמ).

				

				
					339	דרך חיים, עמ' קסג. 

				

				
					340	כלומר בשכל. המונח "מחשבה" מציין אצל מהר"ל את המשרע שבין השכל כרכיב של האדם ונפש האדם לבין התבונה כאופן של חשיבה וכרכישת תכנים מדעיים. המשרע מופיע גם בחיבור נתיבות עולם. במקום זה מדובר כאמור בשכל. המהר"ל ציין, "כי בראש המחשבה" (שם, נתיב התורה, פרק א). כן ציין שלימוד התורה צריך להיות תוך כדי דיבור ("אבל אם עוסק בתורה על ידי המחשבה בלבד והמחשבה מקבל התורה, אין המחשבה היא החיים אצל האדם שיקבל על ידי התורה אורך חיים, רק כאשר מוציא התורה בפה שהוא הדבור שהוא חיים של אדם". שם, פרק ד). אכן ראינו לעיל שהדיבור מתקשר לחומריות, שהיא מתנה את החיים. וכך באמת ציין מהר"ל, "כי אין המחשבה הוא האדם רק הדיבור" (שם שם). אף כאן סייג המהר"ל את התבונה, ועל כן הפליג לשער שם, שאין צורך לברך על לימוד תורה כשהוא נעשה במחשבה בלבד. בנתיב הפרישות ציין מהר"ל, "שהמחשבה היא שכלית" (פרק ב).

				

				
					341	ראו למשל מדרש תנאים לדברים כב, ג.

				

				
					342	נתיבות עולם, נתיב השתיקה (עמ' רלט-רמ).

				

				
					343	במונח "מדע" הכוונה היא למדע התאורטי האריסטוטלי, דהיינו הפיסיקה והמטאפיסיקה.

				

				
					344	ראו למשל ת' רוס, "הנס כמימד נוסף בהגות המהר"ל מפראג", דעת 17 (תשמ"ו), עמ' 96-81; ד' רודרמן, מחשבה יהודית ותגליות מדעיות בעת החדשה המוקדמת באירופה, תרגם ד' לוביש, ירושלים תשס"ג, עמ' 84-83.

				

				
					345	לא ברור האם מדובר כאן בדיבור שהאדם מוציא אל הפועל או שהדיבור הוא עצמו מוציא את האדם כאדם אל הפועל. לפי המובן השני הדיבור הוא רכיב בשלמותו של האדם. מובן זה מתחזק לפי דברי מהר"ל בהמשך, "כי האדם יוצא לפעל על ידי הדבור" (נתיבות עולם, נתיב השתיקה, עמ' רמא), והדיבור אינו אלא דברי תורה (שם שם).

				

				
					346	ראו כתובות יז ע"א; כלה רבתי ט, א.

				

				
					347	נתיבות עולם, נתיב השתיקה (עמ' רמא).

				

				
					348	שם, עמ' רמח.

				

				
					349	לשון ר' חננאל על חגיגה ג ע"א, והתוספות שם דף ב ע"ב, ד"ה נשים ועבדים.

				

				
					350	ברכות סא ע"ב; עירובין יח ע"א. 

				

				
					351	ראו פירושי מהר"ל מפראג אגדות הש"ס (כתובות ה ע"ב), מהדורת מ"ש כשר וי"י בלכרוביץ, ירושלים תשכ"ז, ד, עמ' נז-נח.

				

				
					352	בפירושי האגדות נוסף "שהוא על כל התחתונים". כלומר האדם כצורת העולם אין משמעו יחסי החומר והצורה האריסטוטליים. יחסים כאלה מתייחסים דווקא לאל ולעולם כפי שטען הרמב"ם, למשל, שהאל הוא צורת העולם. לעומת זאת טענת המהר"ל כאן מסתמכת על כך שהאדם הוא היצור העילאי מבחינת הגדרתו, ועל כן הוא נחשב כצורה עליונה. 

				

				
					353	כתובות ה ע"ב; מסכת דרך ארץ ג, ו.

				

				
					354	ראו ברכות כח ע"ב, לא ע"א, נה ע"א, סא ע"ב ועוד.

				

				
					355	בפירושי האגדות נוסף "והוא בית קבול".

				

				
					356	בפירושי האגדות נוסף "עד שהוא מקבל, וזה".

				

				
					357	בפירושי האגדות נוסף "כלי עץ".

				

				
					358	בפירושי האגדות נוסף "מצד שהאדם על ידו כלי נחשב".

				

				
					359	בפירושי האגדות נוסף "כלי".

				

				
					360	בפירושי האגדות נוסף "ואל זה הוא נבנה ויש לו בית קבול".

				

				
					361	נתיבות עולם, נתיב השתיקה (עמ' רמח-רמט).

				

				
					362	ראו שוורץ, תבונה נגד עצמה, עמ' 267.

				

				
					363	ראו למשל R. J. Mouw, “Alasdair MacIntyre on Reformation Ethics”, The Journal of Religious Ethics 13 (1985), pp. 243–257

				

			

		
	
			פרק עשירי

			איטליה ואשכנז במאה השש עשרה

			השיח בשתיקה בספרות באיטליה ובאשכנז במאה השש עשרה התרכז במיוחד בסוגה הפופולרית של הדרשנות. לעיתים נדירות יותר התחברו מונוגרפיות כמו "שיחות על האהבה". המאפיין את השיח האיטלקי והדרשני הוא, שעל אף שהוא שומר על הזיקה להיבט המוסרי הרי שהמסגרת היא על פי רוב מושג האלוהות. כלומר שתיקה מקבלת את הערך החשוב שלה כאשר היא נגזרת מתורת האלוהות, אך לא בהיבטים המעמיקים והפילוסופיים שלה אלא יותר בהיבטים הפופולריים. הסגנון העיוני המוסרי, שאיננו גולש לדיונים פילוסופיים סבוכים, הוא השלט. אף על פי כן ההתייחסות במיוחד באשכנז היא למישור של האלוהות.

			השתיקה והזיכרון

			אי אפשר לנתח את האהבה הקוסמית והאישית ללא חוויית המודעות העצמית מחד גיסא והתקשורת עם הזולת מאידך גיסא. וכשיש דיבור אזי באה גם שתיקה.364 ניתוחיו של ר' יהודה בן יצחק אברבנאל (Leone Ebreo) מבטאים מבחינות רבות את התמורה של הגות הרנסנס. הוא טען, כי כאשר המחשבה פונה כלפי חוץ אזי מתאפשרת פעילות החושים ובכללם גם הדיבור. אך כאשר המחשבה פונה כלפי פנים, הרי שבאה שתיקה. כאשר המחשבה פונה כלפי חוץ אזי "אנו מסוגלים לחשוב בה בשעה שאנו רואים, שומעים ומדברים בלי עיכוב".365 הדיבור נעלם כאשר מתקיים הריכוז העצמי. כתב יהודה אברבנאל:

			ואולם כאשר המחשבה פורשת לתוך עצמה, כדי להתבונן ביתר כובד־ראש ולהתדבק ביתר ייחוד בדבר האהוב, היא נסוגה מן החלקים החיצוניים של הגוף ונוטשת את התחושה ואת התנועה, היא כונסת לתוך עצמה, לצורך אותה התבוננות, את רוב כוחותיה ורוחותיה, ומשאירה בידי הגוף רק אותם כוחות שבלעדיהם אין הוא יכול לקיים את עצמו.366 

			נושא הפסקה הוא ההתבוננות העצמית ולמעשה מה שמכונה בלשון מודרנית "תודעה עצמית". אולם מבט מאוזן יותר מגלה, שהריכוז הפנימי יכול להיות גם באובייקט אחר. כלומר הריכוז הוא במושא ההשתוקקות. אמנם השיח הגלוי נסב על אדם אהוב, אולם האהובים האמיתיים הם השכל הנבדל והאלוהות. יהודה אברבנאל יצר הקבלה בין תפיסת ההכרה האריסטוטלית של התלכדות הצורה המוכרת והשכל המכיר לבין הזיקה לזולת, והטעין אותה במטען הרגשי של אהבה. באותה מידה הריכוז הפנימי המכוון לצורת האהוב גורם להתלכדות השכל והמושכל. מכאן ברור, שהאהבה וההתאחדות של האהוב עם אהובו מתאפשרות מתוך השתיקה. כבר ציין רב סעדיה גאון שהדיבור הוא אחד מן החושים,367 ואברבנאל התנה את הגשמת האהבה מתוך ההתנתקות מהדיבור, לאמור השתיקה.

			יהודה אברבנאל הוסיף וציין, כי השתיקה משמרת את רושם הדיבור ואת זיכרונו. הוא דן בשאלת היתרון של אדם על בעלי חיים בטיב האהבה. כלומר הוא התמודד עם התרומה שמרימים במיוחד השכל והחשיבה, החסרים אצל בעלי חיים, לתופעת האהבה. עם זאת, לא רק הממד האינטלקטואלי של האדם מבדיל אותו מן החי. וכה כתב:

			סופיה: [...] האם ביחס אליה [החברותא; compagnia] קיים הבדל־מה בין בני־אדם לבעלי חיים?

			פילו: החברותא והמגע־ומשא כוחם באהבה ובידידות גדול בבני־האדם מאשר בבעלי־חיים, כי בראשונים הוא פנימי יותר, הואיל ובאמצעות הדיבור הם מעמיקים יותר לחדור בגוף ובנפש. ואפילו כאשר החברותא נפסקת, רושמה נשמר בזכרונם של בני־אדם יותר משל בעלי־חיים.368

			בפסיכולוגיה של הרנסנס לבעל החיים יש זיכרון, אולם הזיכרון האנושי עמוק יותר מאשר של בעלי חיים. כל כך מפני שהשיח — הדיבור — מעצים את ההיפעלות ואת הרושם. סביר שבמונח "דיבור" התכוון אברבנאל גם לשכל הנלווה לרגשות ומעניק להם את הפלטפורמה של השכל המעשי במינוח האריסטוטלי. הזיכרון האנושי נושא את הרגשות. כבר הרמב"ם טען בפרק הראשון של שמונה פרקים (הקדמה למסכת אבות) כי גם הכשרים החיוניים של האדם אינם זהים לאלה של בעלי החיים. לשם כך הציג את משל המקומות האפלים, שכל אחד מואר באמצעות גורם תאורה בעל עוצמה אחרת (נר, אבוקה וכדומה). כך אנו מכנים כוחות נפשיים באותו השם אצל האדם ובעל החיים, על אף שמדובר בכוחות שאינם זהים. באותה מידה זיכרון האדם שונה מזיכרון בעל החיים. על כן לא רק הדיבור גורם לאהבה אלא אף השתיקה שנושאת את הזיכרון יש בה משמעות אנושית של אהבה.

			יהודה אברבנאל עמד בהרחבה על המיתוסים האליליים, וציין שהקדמונים הצניעו אמיתות מדעיות מאחורי הסיפורים הצבעוניים על קורות האלים. השאלה המתעוררת מאליה, כמובן, היא מה הצורך בשתיקה ביחס לחוקי המדע, שכן המאמץ האמנותי הספרותי להסתרתם הוא לא מבוטל. סוגיה זו העסיקה את יהודה אברבנאל באריכות ובשיטתיות, מאחר שהוא עצמו השתעשע לא מעט בסיפורי המיתוסים הקדומים. בסיפורים אלה שמירת הסודות והפיתוי לגלותם הם מוטיבים המופיעים לא מעט.369 בדבריו הציג יהודה אברבנאל לא פחות משישה טעמים להסתרת הסודות המדעיים. הוא כתב:

			מטעמים שונים ביקשו [הקדמונים] להודיע את הדברים האלה באמנות ובתמציתיות מרובות כל כך. ראשית, סבורים היו, כי תהא זו למורת־רוח הטבע והאלוהות אם יגלו את סודותיהם הנעלים לכל אדם, ובכך צדקו ללא ספק, שהרי גילוי רב מדי של הדעת האמיתית העמוקה משמעו מסירתה לנבערים מדעת, שבמחשבתם תישחת ותתקלקל כמו יין משובח בקנקן פגום370 [...]

			ארבעה טעמים נוספים להן [לתחבולות הפיוטיות]. האחד והשני נובעים מן הרצון לקיצור: למצות במלים ספורות דברי־חכמה לרוב: קיצור זה מועיל הרבה לשמירת הדברים בזיכרון, ביחוד אם הוא עשוי בצורה מחוכמת כזאת, שזיכרון אירוע היסטורי מסוים מביא עמו את כל המשמעויות המושכלות הכלולות בו באמצעות המלים האלה.

			הטעם השלישי — כדי לערב עונג הקריאה בקורות־העתים ובסיפורי־מעשיות באמת השכלית, ואת הקל בכבד בצורה כזו שהחולשה האנושית, לאחר שתתפתח להנאת הסיפור וקלותו, תהא מוכנה להשכיל ולקלוט את אמת המדע, כדרך שצריך להדריך ילדים בדברים הלימודיים והמוסריים מן הקל אל הכבד. בבדיות הפיוטיות ביחוד אפשרי צירוף זה, זו בקליפה וזו בתוך.

			הטעם הרביעי — שמירת הדברים השכליים, שלא ישתנו במהלך הזמן בשינוי דעתם של בני־האדם, כי דברי־חכמה שנתעטפו בסיפורים כאלה, אינם יכולים לסטות מגבולותיהם. ועוד, ליתר־שמירה סיפרו את הסיפורים בחרוזים כבדים ושקולים בהקפדה, כדי להקשות שיבושם, כי מידות קפדניות אינן סובלות שום פגימה, וכך לא חולשת דעתם של אנשים ולא רשלנותם של סופרים עלולות לפגוע במדעים.

			הטעם האחרון — והוא גם העיקרי — היתה האפשרות להפיק מאותו מאכל ולהטעים לאורחים שונים מזון בעל טעמים שונים: בעלי רוח נמוכה ישאבו מן הפיוטים רק את סיפור־העלילה בעיטורי החרוז ומנגינתו; אחרים, במעלת רוח גבוהה יותר, יטעמו בהם, בנוסף לכך, את מוסר־ההשכל; המחוננים ביותר יטעמו במאכל האליגורי, לא רק טעם הפילוסופיה הטבעית, אלא גם טעמי אסטרולוגיה ותיאולוגיה.371

			יהודה אברבנאל הציג את הקיצור וההצנעה כאומנות הדורשת כישרון ספרותי. הדגם שעמד לפניו היה סיפורי המיתוס כדוגמת חיבוריו של הומרוס. לדידו הקדמונים הפליאו באמנות ההצנעה מפני שנקטו כתיבה פיוטית וספרותית. הטעמים על פי אברבנאל להצנעת התכנים המעמיקים הם כאמור שישה:

			(א) טבעו הנעלה של הסוד. ידע איכותי ומזוכך איננו ראוי להיקלט בקרב ההמון הנבער. הפגיעה היא בראש ובראשונה בשגב של מושאי הידע, האלוהים והטבע.

			(ב)	מעלת הקיצור. מה שניתן לניסוח בקיצור עדיף על הכברת המילים.

			(ג)	מעלת הזיכרון. מה שמתנסח בקיצור ובדרך שבה ניתן להפיק מהמילים את מלוא המשמעויות הגנוזות בהן מועיל לזיכרון.372 

			(ד)	פיתוי. הצנעת התכנים, העלולים כשלעצמם להרתיע, מאפשרת לפנות בדרך מושכת אל הקורא.

			(ה)	שימור. הצנעת התכנים המדעיים באמצעים ספרותיים מוקפדים שומרת על העברה נאותה של התכנים הללו.

			(ו)	פנייה מרובדת. כתיבה מוצפנת מאפשרת להנגיש ולהתאים טקסטים מכוננים אזוטריים לציבורים רחבים ככל האפשר. טעם זה הוא חינוכי במובהק, והוא מעיד על כך שאברבנאל לא התייאש מחינוך ההמונים.

			כפי שציינתי בטעם השישי, ההישגים של ההצנעה הם בעיקר חינוכיים. יהודה אברבנאל סבר, שיש לחשוש לשלמות המסורות המדעיות, ועל כן לדאוג למסירתן הבהירה והסולידית. כמו כן יש להפוך את המסורות הללו לאטרקטיביות, ולמעשה למשוך את הקורא ללמוד ולהפנים את התכנים המדעיים. כלומר הכתיבה הספרותית היא סוג של תחבולה, שנועדה למשוך את לב המתבונן. בין כך ובין כך אי אפשר לעסוק בגלוי בחוכמות. כביכול נגזר סוג של שתיקה בכל האמור בשיח המדעי. מבחינה זו נותר יהודה אברבנאל על הקרקע השכלתנית הביניימית על אף שינוי האווירה של הרנסנס.

			השתיקה והאלוהות

			ר' משה אלבילדה היה דרשן שפעל באיטליה. בדרשותיו פרש תפיסת עולם שמרנית למדי. הוא ראה בשתיקה ביטוי של ביטחון ומבחינה מסוימת גם הישענות על האל. בדרשה שנשא לפרשת וישב כתב:

			כי לפי האמת אין אדם יודע מהו הטוב או הרע באמת, כי פעמים רבות יחשוב על הטוב רע ועל הרע טוב, ולכן יות[ר] טוב לשתוק ולהתפלל לאל, הוא ית' יבחר לו הטוב, וכמו שכתבנו בזה במאמר א' כלל ב' מספר ראשית דעת. ולכן אמ[ר] דומיה נפשי (תהילים סב, ב) כנז[כר].373

			השתיקה יוצרת מצב של איון ואיפוס. מאחר שההכרעה המוסרית היא סבוכה, הרי שעדיף לפי אלבילדה שאדם יאיין את תודעתו, ויאפשר לאלוהות להכריע במקומו. זוהי דרגה עליונה של התבטלות כלפי האלוהות.

			וכאן נוצר דגם מעניין: השתיקה מאפשרת את ההכרעה האלוהית, כאשר האל עצמו יאה לו השתיקה מכיוון שהוא בלתי מוגדר ולא ניתן לתיאור. השתיקה מתפרנסת מהשתיקה. אלבילדה עצמו העלה פעם נוספת את הזיקה של השתיקה לסוגיית התארים השליליים, וכתב בדרשה לפרשת וארא:

			ולזה בעצמו אפשר שרמז במקום אחר באו[מרו] לך דומיה תהלה אלהים בציון וכו' (תהלים סה, ב), שומע תפלה עדיך (שם שם ג) וכו', ר"ל שבציון, ששם מושב היודעים, הן הם ידעו שלא[לוה] יתברך מצד עצמו אינו ראוי להלול רק בדרך השלילה לבד, לפי שאנו מוכרחים לשלול ממנו הדברים הבלתי ראויים לו, וא[ם] כ[ן] זה דומה למי שמשלם נדר שהוא חייב בלבד,374 וז[הו] ש[נאמר] שומע תפלה עדיך כל בשר כו', רו[צה] ל[ומר] שעם היות שמצד עצמו אין לנו רשות להללו, ע[ם] כ[ל] ז[ה] מצד היותו שומע תפלה, שבזה נכללו כל הטובות שמטיב,375 הנה בזה עדיך כל בשר יבואו, שהותר לכל אדם לבוא עדיו, ר"ל להללו מצדם,376 ובערכנו לא בערכו ית', וז[הו] ט[עם] מלת "עדיך", כי אין לבוא רק עדיו, לא אליו.377

			משמעה של השתיקה הוא, שהמהות האלוהית היא מעבר להשגת אנוש. לפיכך ניתן להתמקד אך ורק בפעולות האלוהיות ולא במהות. אלבילדה ציין, כי השבח לאלוהים הוא פעולה דתית רצויה, אולם אין לעבור את גבול השבח. במילים אחרות, יש להבחין בין שבח לבין ידיעה. השבח נסב על הפעולה בעוד שהידיעה מתייחסת למהות. אלבילדה לא הוסיף על דברי הרמב"ם, למשל, אולם הסביבה של ההשלכה על האלוהות בצירוף לשלילה היא נדבך ספרותי נוסף בתיאור חווית השתיקה.

			באשכנז מצאנו גישות שלא ניאותו אף לא לדיבור בתארי הפעולה. כל כך משום שערך השתיקה מצמצם כל דיבור. ר' שמואל אליעזר איידלס (מהרש"א) בחידושי האגדות שלו ציין את השתיקה כדרישה של הקב"ה. כביכול האל עצמו דורש לשתוק ביחס לתאריו. בחידושי האגדות שלו על מסכת עבודה זרה כתב:

			דרש ר' שמלאי לעולם יסדר אדם [שבחו של מקום ואחר כך יתפלל] כו' דכתיב אתה החלות (דברים ג, כד) וגו'.378 הזכיר כאן בשבחו של מקום ג' דברים שנזכר בפרשת עקב הגדול הגבור והנורא (שם י, יז) וגו', לפי שהיה משה מתאוה ליכנס לא[רץ] י[שראל] כדי להוסיף שם בשבחו של מקום מעין ברכותיו וז[ה] ש[אמר] "החלות להראות את גדלך" זה הגדולה; "ואת ידך החזקה" זו הגבורה; "אשר מי אל וגו' יעשה כמעשיך" וגו' זה הנורא, כמפורש בפרשה זו שנתקיימה כבר במצרים; וע[ל] כ[ן] אעברה נא ואראה (שם ג, כה) וגו', שאוכל להוסיף עוד בשבחיך בנסים שתעשה שם בל"א מלכים.379 והשיב לו: רב לך מלהוסיף בשבחי, כמ[ה] ש[נאמר] לך דומיה תהלה (תהלים סה, ב), וכמ[ו] ש[נאמר] בברכות סיימתינהו לכולה שבחא דמרא, הני תלת אי לאו דאמרן משה וכו'.380 ולמ[אן] ד[אמר] דאין להקדים בשבח, ומשה שאני דרב גובריה, ה[כי] ק[אמר]: רב לך (דברים ג, כו), חכמתך רבה ונאה לך לשבח כו' כפ[ירוש] רש"י.381 ומ[כל] מ[קום] גם אתה אל תוסף בשבחי כדלעיל ודו"ק.382

			השאלה שחלקו בה חכמים בתלמוד הייתה, האם ראוי להקדים לתפילה תארי שבח לקב"ה כמו שעשה משה בתחילת פרשת ואתחנן או שמא מהלך כזה היה ראוי אך ורק לאדם בדרגתו של משה רבנו, והוא לא נועד לחיקוי. מהרש"א טען, שלכל הדעות ראוי להגביל את השיח בשבחי האל. הוא פירש את "רב לך" כפשוטו, כלומר הקב"ה השתיק את משה. 

			מהרש"א פירש את הסצנה המדרשית כמעין תחבולה של משה. אבי הנביאים רצה בעצם להיכנס לארץ ישראל. מאחר שידע שהקב"ה מונע ממנו להיכנס, אמר לו משה כי המניע שלו הוא לשבח את האל. כביכול רצה משה להיכנס כדי לחזות בניצחונות המזהירים של יהושע ולהלל את הקב"ה בשל כך. התגובה האלוהית הייתה, שבקשתו של משה איננה ראויה לא מצד התחבולה ולא מצד עצמה. השתיקה ראויה, ואפילו ביחס לקב"ה. יושם אל לב: לא מדובר כאן בניסיון לקבוע תארים חיוביים; הניצחון על אויב אינו אלא תואר פעולה. ואף על פי כן ערך השתיקה כה גדול שאפילו תארי פעולה אינם רצויים. 

			ר' מרדכי יפה בעל הלבושים טען בפירושו למורה הנבוכים "לבוש פנת יקרת", כי השתיקה ביחס לאל ולשכלים הנבדלים משמעה התבוננות. "השתיקה וההשתקפות מה שאנו משקיפים בהשגת שכלינו היא יותר ראויה".383 וטענתו היא, שדי למשכיל בהתבוננות באלוהות, ואין הוא צריך לדבר בה, אף לא בתפילה.

			שתיקה כעוצמה

			ר' שלמה אפרים מלונטשיץ ראה בשתיקה תואר אלוהי. עד כה פירשו את זיקת השתיקה לאל בכך שלא ניתן לתארו, וכי הוא מעבר לשפה ולמחשבה האנושיות. העוצמה שבשתיקה נעוצה בחולשת האדם. ר' שלמה אפרים ראה בשתיקה האלוהית עוצמה בפני עצמה. כוחו של האל בשתיקתו. ואלה דבריו:

			מי כמוכה באלים ה' (שמות טו, יא). במסכת גיטין דרשו מי כמוך באלמים,384 ודרש זה רחוק לפרש "באלים" כמו "באלמים" להוסיף מ"ם. אמנם נראה שאין כוונתם ז"ל להוסיף מ"ם אלא "באלים" הוא בחזקים כמו שפירש רש"י, וכך פירושו: כי כל השומע עלבונו385 ומתאפק להיות כמחריש386 וכובש את כעסו הרי הוא חזק ותקיף, כי איזהו גיבור הכובש את יצרו,387 כך בזמן שהקב"ה שומע ושותק ועושה את עצמו כאלם כביכול זהו מצד יד החזקה שלו יתברך, שכובש את כעסו ושותק למכעיסים, כמו ששתק לפרעה על אשר אמר מי ה' (שם ה, ב), וכן שתק לטיטוס על חירופו וגידופו,388 על כן דרשו מי כמוך באלים באלמים; ומשה אמר זה על חירופו של פרעה, וממנו הביאו פסוק זה לראיה על טיטוס, ולעולם משמעות "באלים" — בחזקים ממש כאמור.389

			ר' שלמה אפרים הציג דגם של שתיקה עוצמתית. ר' יהודה הלוי בראשית המאמר הרביעי של הכוזרי קבע, כי השם "אלהים" מעיד על ריכוז הכוחות (ריבוי של "אייל") שבטבע בידי האל. אף ר' שלמה אפרים ראה ב"אלים" את סוד העוצמה האלוהית, דהיינו סוד הכוח. אמנם המסר החינוכי והמוסרי של השתיקה הוא חיקוי האל, דהיינו הערך של האיפוק בפני העולבים.390 אולם עצם השתיקה האלוהית נתפסת כעוצמה. הרי כוחו של האל נעוץ מאז ומתמיד בפעולה. האל בורא, משפיע, מעניש וכן הלאה. והנה לפי ר' שלמה אפרים הכוח הוא דווקא השתיקה. הבחירה האלוהית בנסיגה נתפסת כאקט עוצמתי ביותר.

			אף טיפולו של ר' שלמה אפרים בתפיסת השתיקה כנוגדת את הגאווה מעורר עניין. הוא הביא מסורת על דברי משנת אבות א, יג "נגד שמא אבד שמיה" [המגדיל את השם מאבד את שמו] כדלקמן:

			וכן ראיתי בספר חדש מעשה בפילוסוף אחד שיצא לו שם בארץ היות סבלן גדול. וחשב פילוסוף אחד לנסותו, ובא וחרפו וגדפו391 מאוד מאוד והוא שתק לכל דבריו. וכאשר ראה כי לא יכול לו הניחו והלך לו.

			אמר לו הפילוסוף: הנה באמת הכרתה בי שאני סבלן.

			השיב לו: אמת מכירך הייתי לסבלן אם היית שותק ולא היית אומר לי זה ע[ד] כ[אן].

			הנך רואה שזה שהתפאר על עצמו היותו סבלן, ובזה אבד שמו. וכן יקרה לכל ההולכים בדרכיו. ז[ה] ה[וא] ש[אמר] נגד שמא אבד שמיה.392

			מסורת זו מיוחסת קודם כול לפילוסוף, והמשמעות היא שמדובר בתפיסה מוסרית ששורשה אוניברסלי ולא בהכרח יהודי. שתיקה נתפסת כמאפיין של הסבל במובן של ספיגת עלבונות. מלבד זאת הדיבור מוצג כאן כפיתוי, והשתיקה היא הדרך שבה אפשר להתמודד עם פיתויי הדיבור. יש כאן מהלך עלילתי הרווח בסיפורי הפיתוי במקורות השונים החל מן המקרא:393 בתחילה עמד גיבור העלילה בפיתוי, אולם בסופו של דבר הוא נפל בו. 

			הסיפור העממי

			שרשרת של סיפורים מיוסדת במידה זו או אחרת על ערך השתיקה. וכבר הערנו לעיל שהסיפור משקף את החיים, ומבחינה זו יש לו יתרון על ההגות המופשטת. ניתן לראות בסיפור מעין תמיכה להגות וקישורה לעולם המעשה. 

			ואכן במאה השש עשרה נפוצו סיפורים במיוחד באזורים אשכנזיים, שהמוטיב של השתיקה נוכח בהם. דמות שנוכחת בסיפורים כאלה היא ר' דוד הלוי סגל (הט"ז). בתקופת צעירותו, כשבא בברית הנישואין והחל לשאת על כתפיו את עול הרבנות, ביקר אותו חותנו ר' יואל סירקיש (הב"ח). על ביקור זה מסופר כדלהלן:

			הרב הגאון ר' דוד הלוי, בעל טורי זהב, היה חתנו של בעל הב"ח [בית חדש, ספרו של סירקיש], והיה סמוך על שלחן חותנו כמה שנים. וכאשר יצא מבית חותנו [..] בהיותו איש צעיר לימים, נתקבל לרב ואב בית דין בקהלה הקדושה פאטיליטצא [Potelych], הסמוכה לעיר ראווא [Rawa Ruska], אשר בגליציה המדינה. הקהלה היתה קטנה, אנשיה מעטים, בעלי הבתי עניים, ומשכורת הרב דלה [...] לימים עבר בעל הב"ח סמוך לעיר מושב חתנו, סר אליו, והיה אצלו יום שלם. שח אתו בדברי תורה ונהנה מאד, אך ראה גם את עניו והצטער מאד, אבל לא אמר לו מאומה.394 

			השתיקה מעורבת בסיפור עצמו, ומנוגדת לשיח בדברי תורה. מה משמעות השתיקה של ר' יואל סירקיש? 

			(א)	ביטוי של איפוק. על אף הרצון האינסטינקטיבי להשתתף בצערו של בעל הט"ז, החותן ר' יואל בעל הב"ח שתק. 

			(ב)	ביטוי של ידיעת העתיד או לפחות תחושת העתיד. 

			(ג)	ביטוי לחיסכון בדיבור שאין לו יסוד איתן. 

			הסיפור המשיך בכך שבעל הב"ח כתב לו במכתב על רגשי השתתפותו וצירף את ברכתו שהקב"ה ישלח לו שפע בעתיד, ואכן הברכה התגשמה לפחות במובן מסוים. 

			הסיפור העממי לא תש כוחו. על בעל הט"ז, כשכבר היה דמות ידועה ונשואת פנים, רב ואב בית דין באוסטרהא [Острог], מסופר שהיה בשנת גלות, לאמור נדודים למקום שאין מכירים אותו. הוא לבש בלויים, ועבד בלבוב כמוכר באטליז. במהלך עבודתו שחזר את הלכות שחיטה וטריפות, ומתוך ריכוזו בסוגיות התלמודיות וההלכתיות התעלם מהלקוחות:

			אין דומה למוד בספר לראיה בעינים ובדיקה בידים; רק עכשיו הוא יודע את פרקי הבהמה, כאשר יצאו מיד היוצר, ולומדם הלכה למעשה. ויש שהוא פוסק מעבודתו, מהרהר באיזו סוגיה חמורה ב'אלו טרפות', בדברי הרמב"ם או בשאר הראשונים שהם שגורים בפיו, מתעמק בהם ויורד לתוך כוונתם, ומסיח דעתו לגמרי מן הלקוחות העומדין במקולין לקבל את הבשר. וכשהוא מתעורר כמו מחלום, ושוקל את הבשר לנשים, הן יוצאות ואומרות זו לזו, מן המתמיהין הוא, וכמה פעמים היה ללעג ולקלס, והנשים ראו בהתנהגות זו בזיון כלפיהן, כאלו הוא מקל בכבודן, ומשהה אותן במקולין שלא לצורך, וחרפוהו וגדפוהו כאחד הריקים. הוא שמע ולא ענה, היה מן הנעלבין ואינם עולבין, קבל עליו את הדין, דין יסורי הגולה, והיו בעיניו כיסורי אהבה, הבאים מתוך אהבת התורה, שאינו רוצה ואינו יכול להבטל ממנה אף רגע.395 

			הט"ז סבר שיוכל להמשיך ולקיים את לימוד התורה מתוך שירות הלקוחות, אך הסתבר שזו אשליה. בדיעבד מסתבר שלימוד תורה מושתת על המעשה, ולכן התנהגות נאותה ומוסרית היא רכיב בלתי נפרד מעיסוק בתורה. התלונות הרי היו מוצדקות. אף בסיפור זה על הט"ז מצינו משמעויות מגוונות של השתיקה: 

			(א)	איפוק כלפי טרוניות הלקוחות שלא קיבלו את השירות בשל הריכוז של הט"ז בהיבטים העיוניים והמשפטיים של טריפות ושחיטה. 

			(ב)	ענווה בספיגת העלבונות. הסיפור העממי הדגיש שמדובר בנשים שהיו משמיצות אותו, כדי להביע את עומק העלבון. 

			(ג)	התבוננות, ריכוז ועיסוק בדברי תורה.

			באופן כזה נע הסיפור העממי מהשתיקה כבעלת משמעות רגשית לתשובה כבעלת משמעות של הטרמת העתיד בידי הצדיקים. 

			*

			באיטליה התפתחה הגות מעמיקה, שינקה מרוח הרנסנס. יהודה אברבנאל ביטא בחינה אחת של הגות זו, וההשלכות על השתיקה מציגות תובנות חדשות בסוגיה. אברבנאל התייחס לשתיקה במסגרת הטכניקות להעמקת הזיכרון שרווחו בתקופת הרנסנס, והציג אותה כרכיב במנגנון של האהבה. בשעה שיהודה אברבנאל השתעשע במוטיב השתיקה בתיאור האהבה והתגשמותה במישור הרגשי וההכרתי, עסקה המחשבה האשכנזית באותו הזמן בעיקר בהשלכותיה של השתיקה על תורת האלוהות.

			הסיפור העממי של יהדות פולין וגליציה בשלהי המאה השש עשרה, למשל, שהציף את השיח השגרתי והשוטף של השתיקה, התכתב עם התפיסות המוסריות, הפילוסופיות והמיסטיות שהתפתחו והבשילו. החיים המתוארים בידי הסיפור העממי התיישבו להפליא עם ההגות המופשטת. מבחינה מסוימת ניתן לומר שהסיפור העממי השלים את הדיונים הדרשניים, שהתמקדו בחלקם הגדול באלוהות. הקישור שבין השתיקה כאקט אלוהי או חיקוי של אקט אלוהי לבין עולם המעשה, קישור הנמצא בסיפור העממי, הלם את האוריינטציה הרעיונית שהתפתחה בספרות הדרשנית והפרשנית באשכנז. 

			פרק אחד עשר:

			סיכום

			אדם איננו באופן אוטומטי יש שותק. נהפוך הוא, הדיבור והשירה נתפסים כמאפיינים של הקיום האנושי. שתיקה היא התערבות בשטף החיים ובמערכת היחסים התוססת שבין אדם לבין אלוהיו. כפי שראינו בפרק המבוא הן שתיקת האל הן שתיקת האדם הן תופעות הטעונות הסבר והגנה. התערבות כזו בדיבור איננה שגרתית, טעונה הנמקה, והעולם הדתי אכן סיפק בסיס להתערבות כזו. הדיון בשתיקה משקף את גלגוליו של מוטיב מוסרי ועיוני, שהיו לו השלכות על תחומים לא מעטים. 

			כעת אני מבקש להעלות הרהורי סיכום אחדים על מעמד השתיקה ועל מגוון התהליכים שעברה בהגות היהודית עד לראשית העת החדשה.

			מובן ומשמעות

			השתיקה בהגות היהודית נאבקה כביכול נגד הדומיננטיות של הדיבור. כל כך מפני שהדיבור היה שליט החל מדבר האל וכלה בערך של הקול. לא רק הביולוגיה והפיזיולוגיה מזה והאסתטיקה כפילוסופיה מזה האדירו את הקול והצליל ותיארו את המבעים הטבעיים, התודעתיים והרעיוניים שלהם אלא גם הדת הקנתה חשיבות עליונה לקול. 

			דוגמה קלה לכך היא האבל והאבלות. כאשר מדובר על אובדן אישי של קרובים הדיון נסב בעיקר על בכי וקינה, כלומר על תגובה אקוסטית מובהקת. לכאורה היינו מצפים לשתיקה, שבדיני אבלות היא מקבילה במידה רבה לאונן, דהיינו למי שמתו מוטל לפניו, שהוא פטור מקיום מצוות ואפילו מתפילה הוא פטור. אולם עדיין לשתיקה לא הגענו אף בהלכות אונן. הפטור נובע מהדעת המוטרדת ומהעיסוק בקבורה, שהוא חשוב ביותר, אך לא מדממה ומחוסר אונים המאפיינים מצב אנושי כה קשה.396 

			אמנם שתיקה קדמה לדיבור. אדם נתבע לשקול את מה שבכוונתו לומר. וכך אף כתב רמב"ן בצוואתו, "וחשוב הדבר קודם שתוציאנו מפיך".397 כפי שראינו בדיונים שקדמו שתיקה נתפסה לא רק כדממה אלא גם כצמצום הדיבור וכדיבור במקום הראוי בלבד. ר' ישראל ישראלי ולאחריו ר' יוסף יעבץ תיארו את רב המשמעות של השתיקה בפירושם למשנת אבות ג, יג: "לפי שבשתיקה נכללים ארבעה דברים משבעה שנאמרו בחכם, וכמו שכתב ר' ישראל,398 ואלו הן, אינו מדבר בפני מי שהוא גדול ממנו, אינו נכנס לתוך דברי חברו, ועל מה שלא שמע אומר לא שמעתי, ואינו נבהל להשיב.399 ואלו הארבעה רוב השבעה, והם עיקרים גדולים בדרכי הלימוד".400 לכאורה בגישה כזו יש הרחבה של השתיקה למצבים שונים של דיבור ולתחום של המחווה. 

			ואכן השתיקה שעניינה הדומייה המוחלטת נדחקה לשוליים, והייתה למוטיב המחפש את דרכו לתודעה הדתית. השיא בהגות היהודית התרחש במאה העשרים בחוג הרב אברהם יצחק הכהן קוק ובהשפעתו, בדמות גישתו של הרב דוד כהן ("הנזיר"), שראה בקול ובהאזנה לו את הפסגה הרעיונית של הייחוד הלאומי. הוא התאמץ לטעון כי הקול עדיף על האור, אולם אף הוא לא התייחס לשתיקה כשלעצמה. בהגות של ימי הביניים והרנסנס הוכנה התשתית לתפיסות כאלה. על אף יחוס חשיבות להאזנה בתפיסות אסתטיות, לא נמצא האדרה של השתיקה. אולי שתיקה מדיבור אך לא שתיקה מצליל ומניגון.

			השתיקה כשלילה של דיבור שלא במקומו היא המובן הרגיל בספרות ההגות, המוסר והדרוש. מתוך הדיונים האלה התגבשה הגישה האחרת, שהעלתה את השתיקה למדרגה של ערך בפני עצמו. הפרדוקס של שתיקה "חיובית" ואקטיבית בא לידי ביטוי בתרבות, ובמיוחד במוסיקה. המלחין ג'ון קייג' הפך את הדומייה לרכיב דומיננטי ביצירות שחיבר, כדוגמת "33'4.401 כדאי לעמוד על המשמעות של יצירה זו. שתיקה יכולה להיות תופעה שבין האדם לבין עצמו. באותה מידה שתיקה יכולה לאפיין את הבין־סובייקטיביות, כלומר את הזיקה לזולת, כשם שהיא יכולה לאפיין את היחס לחברה, לסביבה, לטבע ולאמנות. אדם יכול לשתוק לנוכח הזולת, לעיתים כציון להיעדר שיח, והוא יכול לשתוק כלפי הזולת. קייג' הביא את השתיקה כגורם בין סובייקטיבי לפי התהום. לדידו שתיקה אינה אלא מבע אמנותי. פאול סימון וארט גרפונקל הוסיפו בשנת 1965 את השיר המקסים "צליל השתיקה" (The Sound of Silence). באותה מידה היו סופרים שלחמו ב"רוח הרפאים" של המילים וביכולתן לבטא את המציאות. סופרים כמו סמואל בקט טענו בלהט, כי הביטוי הוא ניסיון עקר לתאר מה שלא ניתן לבטא.402 פעמים שהיעדר הביטוי נובע מרוע בטהרתו. שתיקת ארגוני הנשים הבינלאומיים לנוכח אונס נשים והתעללות בהן ובילדיהן מצד החמאס אף היא בעלת משמעות. שתיקה הפכה לביטוי הממשי.

			כעת אפשר לספר בקצרה את תולדות מוטיב השתיקה בהגות הדתית בכלל ובהגות היהודית בימי הביניים וברנסנס בפרט.

			ללא מוצא

			ההגות הדתית נשענת בדרך כלל על טקסטים סמכותיים. הטקסטים הללו מביעים מסרים כאשר הכותב — אלוהים או סמכות אנושית — אינו נמצא לפני הקורא. כאשר הקורא מעיין ולומד בטקסטים הללו הכותב שותק. הקורא מתאמץ לדובב את הכותב, אך השפתיים דובבות בקבר. ההרמנויטיקה ישבה על מדוכה זו. כשם שבספרות העלילתית הכותב שותק כך אף בספרות הדתית.403 המסורת מתאמצת ליצור רצף ואף תחושה של דיאלוג עם הטקסט. השתיקה היא אפוא המאפיין הסמוי של המסורת ושל ההגות. אדם הופך למדיום בהעברת הידע. ואכן ההגות הדתית מתמודדת עם האל השותק באמצעות ההעברה של הטקסטים המקודשים.

			התפיסה ה"שלילית" של השתיקה, כשלילת הדיבור היתר והרע, מסתמכת במיוחד על ספרות ה"אדב". למשל החלוקה המרובעת של הדיבור, שאותה הביא הרמב"ם בפירוש המשנה, חוזרת ונשנית כמעט בכל הדיונים על השתיקה. דווקא מסורת שמקורה ככל הנראה מחוץ לקורפוס היהודי, היא שעיצבה דורות רבים של חכמי המוסר. מבחינה מסוימת התפיסה המוסרית בימי הביניים נטתה לאוניברסליזם. ולא לחינם כתב הרמב"ם בפתיחה לשמונה פרקים, "שמע האמת ממי שאמרה". אמנם הוא התכוון במיוחד לאתיקה לניקומכוס, שבו הופיעה התאוריה של דרך האמצע, אולם בדיעבד נכנסה גם ספרות האדב להגדרה זו, והחלוקה המרובעת תוכיח. 

			הבסיס לתפיסה האקטיבית ה"חיובית" של השתיקה הוא בראש ובראשונה המסורות הדתיות במזרח ובמערב. ברגע שהתקבלה התורה של שלילת התארים על דעת חלק גדול מהשכלתנים אזי היה ברור שהשפה (והחשיבה המשתמשת בה), שהגיעה לשיא כוחה בחקר היקום ובקביעת החוקיות שלו, כשלה לחלוטין בהכרת האלוהים. אמנם הוגים כמו רלב"ג ור' חסדאי קרשקש התאמצו להחדיר מידה של תארים חיוביים.404 והיו שנאבקו בשתיקה ביחס לתארים האלוהיים באמצעות השירה.405 אולם מוטת כנפיו הרחבה של הרמב"ם נצחה בסופו של דבר. הניתוח שהציג במורה הנבוכים לשלילת התארים היה בעל השפעה עמוקה לא רק בסביבתו המוסלמית והיהודית אלא גם על ההגות הסכולסטית. וכאשר השפה נעלמת בדיון על האלוהות מופיעה שתיקה. החזיונות והמכתמים ששיבחו את השתיקה, ושתיארו את ההתגלות האלוהית בשתיקה "לא ברעש ה'" (מל"א יט, יא), לבשו פנים שיטתיות בלבוש השכלתני. 

			אבל ההגות הדתית הגיעה למבוי סתום כאשר התפרטה השתיקה ליסודותיה המוסריים, ונתפסה כמידה ראויה וככלי חשוב ליישום ההלכה הנוגעת ללשון. התפיסה האקטיבית ה"חיובית" לא הצליחה להתבלט לנוכח העיסוק האינטנסיבי יחסית ביתרונות ה"שליליים" של השתיקה. הסוגות השונות הדגישו את השתיקה כרכיב באתוס האנושי השגרתי, ושם היא התקבעה. נראה היה שאין תקווה לשתיקה לחתור ולהגיע לערך עצמאי, אף לא כסמל לתהליכים עליונים.

			התעוררות

			את הדיבור על אלוהים "הצילה" הקבלה. מעתה חשו המקובלים — ובצדק מבחינתם — שהפילוסופיה פינתה את מקומה למענם ("מקום ראשם מעמד רגלינו") וכי הם רשאים לעסוק בסודות האלוהות. אך הקבלה למעשה דחקה את השתיקה לרמות העליונות של האלוהות. אף הקבלה האדירה את הדיבור, אולם הוגיה השכילו להבין, שהקול נובע מהשתיקה. אמנם תובנה כזו הייתה גם נחלתה של השכלתנות, כששללה את התארים האלוהיים. אולם הקבלה ראתה רציפות בין השתיקה לדיבור. היא לא יצרה חיץ בין המשולל תארים לבין היקום, אלא תיארה בפרוטרוט את התהליכים של הדיבור הבא מן השתיקה. ושוב, השיא היה בקבלת האר"י, אולם כבר בקבלה הקדומה אפשר לראות תהליך ברור של הרצף ושל יכולת התיאור לפרטי פרטים כיצד הופיע הדיבור מתוך השתיקה.

			הדגם הקבלי הציג את השתיקה בניגוד לתפיסה האינטואיטיבית שלה. אנו סבורים באופן אינטואיטיבי ששתיקה נוכחת בתוך הדיבור. כלומר כשאנחנו מדברים אזי בין מילה למילה יש מקטע זעיר של שתיקה, מקטע הגובר בין משפט למשפט ובין פסקה לפסקה. וכשאנו מסיימים את מה שביקשנו לומר אנו שותקים. או אז אנו הופכים את השתיקה כהיעדר הדיבור לאתוס דתי. לעומת זאת הקבלה הציגה את הדיבור לא כמכיל את השתיקה אלא כנוכח בתוך השתיקה. השתיקה היא כביכול מקום הדיבור. הדימוי בתיקוני זוהר של "סובב כל עלמין" מבטא זאת היטב. דרגת הסובב מקיפה את "ממלא כל עלמין". דרגת הממלא מבטאת את הפעילות האלוהית הפרטנית והגלויה בתוך היקום. היא משקפת אלוהות וורבלית, המתקשרת עם המלאות שיצרה. לעומתה דרגת הסובב מקיפה אותה באופן אדיש. כביכול השתיקה מקיפה את הדיבור המתקיים בתוכה. רבי נחמן מברסלב הפנים את התהליכים הללו, ובהגותו השתיקה היא הניגון העליון, שרק לעתיד לבוא ניתן יהיה להאזין לו. שתיקה זו היא הדרגה העילאית המבטאת את שתיקת האמונה הנוגדת את שתיקת הכפירה.406

			*

			בדיון זה לא עסקתי בכל הסוגיות הנוגעות לשתיקה בהגות היהודית בימי הביניים. דוגמה לסוגיה הטעונה דיון בפני עצמו היא הסוגיה המגדרית, דהיינו השתיקה שהייתה כפויה על נשים ("שתיקה נשית") ועל מגזרים אחרים שנתפסו כנחותים או כנדחים מכדי השמעת קולם.407 אף כאן הסיפור העממי פרס יריעה רחבה. הצגתי קווי מתאר אחדים בלבד לשפע המשמעויות ולהתלבטויות שנתלו בשתיקה בסיפור העממי. 

			החכמים שעסקו בתורת המוסר נמנו וגמרו לשבח את השתיקה ולצמצם את הדיבור, לפחות בחלקו הגדול. מה שעובר כחוט השני ברוב הדיונים אם לא בכולם הוא שלילת השתיקה המוחלטת. השתיקה יפה היא תמיד באופן יחסי. המלצה על חיי שתיקה מוחלטים איננה קיימת, אף לא יכולה להיות קיימת בדת שהדיבור התקדש בה, שהזולת ממלא בה מקום חשוב בתמיכה ובסיוע, ושהקהילתיות היא רכיב אינהרנטי בסדר היום שלה. אולם הדיונים השונים בשתיקה התנודדו בין התפיסה האינסטרומנטלית והטכנית לבין תפיסת השתיקה כמבטאת את היקום ואת העולמות העליונים. סופו של דבר המשכיל לא נדם. לא בעת של ימי הביניים אף לא בתקופת הרנסנס. 

			

			
				
					396	ר' יצחק עראמה פירש על הכתוב "ויקם אברהם מעל פני מתו וידבר אל בני חת לאמר" (בראשית כג, ג), "מלבד מה שידענו שאין רשות לאונן להסיח דעתו מעסק הקבורה עד שיסתום הגולל יראה שהגיד עומק מחשבתו של צדיק שלא דבר על עסקי מערה זו רק בשעת הצורך כדי שלא ירגישו עם הארץ במעלתה וימנעו ממנו" (עקידת יצחק, חיי שרה, א, פרסבורג תר"ט, דף קסה ע"א). כלומר לפי עראמה אברהם מיעט לדבר לא רק משום שהיה אונן אלא גם כדי שלא יערימו קשיים במכירת המערה לנוכח להיטות כלשהי.

				

				
					397	Abrahams, Hebrew Ethical Wills, I, p. 98

				

				
					398	פירושו של ר' ישראל ישראלי מובא בפירוש ר' יצחק בן שלמה לאבות, מהדורת כשר ובלכרוביץ, עמ' קז.

				

				
					399	משנת אבות ה, ז.

				

				
					400	פירוש על מסכת אבות שחיבר הרב החסיד מוהר"ר יוסף יעב"ץ, ורשה תר"מ, דף לג ע"ב. 

				

				
					401	ראו למשל D. Kahn, “John Cage: Silence and Silencing”, The Musical Quarterly 81 (1997), pp. 556–598; ד' קורזון, "דקת דומיה וסוגי שתיקה באינטראקציה חברתית", שתיקות, עמ' 92-91.

				

				
					402	ראו C. I. Glicksberg, “The Literature of Silence”, The Centennial Review 14 (1970), p. 174

				

				
					403	ראו J. Preston, “The Silence of the Novel”, The Modern Language Review 74 (1979), pp. 257–267

				

				
					404	ראו למשל א' שביד, טעם והקשה, רמת גן 1970, עמ' 171-149; S. Feldman, Gersonides: Judaism within the Limits of Reason, Liverpool 2015, pp. 59–80

				

				
					405	ראו למשל מ' לורברבוים, נצחנו בנעימותו: תורת האלוהות כפואטיקה ביצירה היהודית האנדלוסית, ירושלים תשע"א.

				

				
					406	ראו למשל צ' מרק, "שתיקה וניגון נוכח החלל הפנוי בכתבי ר' נחמן מברסלב", קבלה 7 (תשס"ב), עמ' 197-175; מ' פכטר, שורש האמונה הוא שורש המרי: עיונים בקבלה, חסידות, מתנגדות ומשנת הרב קוק, תל אביב תשפ"א, עמ' 87-83. 

				

				
					407	ראו למשל ט' רוזן, ציד הצבייה: קריאה מיגדרית בספרות העברית מימי הביניים, תל אביב תשס"ו, עמ' 45.

